(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΞΑ΄

Τετάρτη, 3 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ. κ. Θ. Ρουσσόπουλου και Κ. Δελβερούδη, σελ.
3. Ανακοινώνεται από τον Πρόεδρο της Βουλής η επιβολή στον Βουλευτή κ. Ελευθέριο Αυγενάκη της ποινής της μομφής για ανάρμοστη συμπεριφορά και του αποκλεισμού του που προβλέπει ο Κανονισμός από τις επόμενες συνεδριάσεις του Κοινοβουλίου και στην Βουλευτή κ. Θεανώ Φωτίου την πειθαρχική ποινή της ανακλήσεως στην τάξη, σελ.
4. Ανακοινώνεται ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης, με την από 3 Ιουλίου 2024 επιστολή του προς τον Πρόεδρο της Βουλής, μας ενημερώνει ότι ο Βουλευτής Ηρακλείου κ. Ελευθέριος Αυγενάκης τίθεται εκτός της Κοινοβουλευτικής Ομάδας της Νέας Δημοκρατίας, σελ.
5. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών, σελ.
6. Ανακοινώνεται ότι με την από 1η Ιουλίου 2024 επιστολή του προς τον Πρόεδρο της Βουλής ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης μας γνωστοποιεί ότι ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας ορίζεται ο Βουλευτής Α' Αθηνών κ. Αθανάσιος Πλεύρης και ως Αναπληρωτές του ορίζονται ο Βουλευτής Α' Πειραιώς κ. Κωνσταντίνος Κατσαφάδος και η Βουλευτής Α' Θεσσαλονίκης κ. Άννα Ευθυμίου, σελ.
7. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Πολιτισμού με θέμα: «Να στελεχωθεί εδώ και τώρα το Αρχαιολογικό Μουσείο Ηρακλείου (Α.Μ.Η) με όλες τις απαραίτητες ειδικότητες, με μόνιμη και σταθερή εργασιακή σχέση», σελ.
 β) Προς τον Υπουργό Υποδομών και Μεταφορών:
 i. με θέμα: «Χρονοδιάγραμμα ολοκλήρωσης νέου οδικού άξονα Λαμία-Καρπενήσι», σελ.
 ii. με θέμα: «Να διασφαλιστεί η σωστή λειτουργία του πτητικού έργου με ασφαλείς και ποιοτικές υπηρεσίες στα αεροδρόμια», σελ.
 iii. με θέμα: «Κατασκευή νέου δικτύου ύδρευσης στους Νομούς Άρτας, Πρέβεζας και Λευκάδας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας: α) «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας» και β) «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης «Τροποποίηση του Π.Δ. 18/1989 «Κωδικοποίηση διατάξεων νόμων για το Συμβούλιο της Επικρατείας» (Α' 8)-Μεταφορά διαφορών στα Τακτικά Διοικητικά Δικαστήρια-Ρυθμίσεις για πιλοτική ή κατόπιν προδικαστικού ερωτήματος δίκη ενώπιον του Συμβουλίου της Επικρατείας- Άλλες διατάξεις του Υπουργείου Δικαιοσύνης», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Αναφορά στην επιβολή των ποινών στους Βουλευτές κ.κ. Ελευθέριο Αυγενάκη και Θ. Φωτίου:
 ΑΝΑΓΝΩΣΤΟΠΟΥΛΟΥ Α. , σελ.
 ΓΕΩΡΓΑΝΤΑΣ Γ. , σελ.
 ΕΥΘΥΜΙΟΥ Ά. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΠΑΦΙΛΗΣ Α. , σελ.

Β. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΚΑΖΑΜΙΑΣ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΠΑΦΙΛΗΣ Α. , σελ.
 ΣΤΑΡΑΚΑ Χ. , σελ.

Γ. Επί των επικαίρων ερωτήσεων:
 ΜΕΝΔΩΝΗ Σ. , σελ.
 ΟΙΚΟΝΟΜΟΥ Θ. , σελ.
 ΣΤΑΪΚΟΥΡΑΣ Χ. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.

Δ. Επί των σχεδίων νόμων του Υπουργείου Εθνικής Άμυνας:
 ΑΝΑΓΝΩΣΤΟΠΟΥΛΟΥ Α. , σελ.
 ΒΕΛΟΠΟΥΛΟΣ Κ. , σελ.
 ΒΙΛΙΑΡΔΟΣ Β. , σελ.
 ΔΗΜΗΤΡΙΑΔΗΣ Π. , σελ.
 ΕΥΘΥΜΙΟΥ Ά. , σελ.
 ΖΕΡΒΕΑΣ Α. , σελ.
 ΚΑΖΑΜΙΑΣ Α. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΤΙΣΤΑΚΗΣ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΠΙΑΓΚΗΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΦΙΛΗΣ Α. , σελ.
 ΡΟΥΝΤΑΣ Γ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΑ΄

Τετάρτη 3 Ιουλίου 2024

Αθήνα, σήμερα 3 Ιουλίου 2024, ημέρα Τετάρτη και ώρα 8.57΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-7-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞ΄ συνεδριάσεώς του, της Δευτέρας 1η Ιουλίου 2024, σε ό,τι αφορά την ψήφιση στο σύνολο του σχεδίου νόμου: «Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από το Γραμματέα της Βουλής κ. Πέτρο Παππά, Βουλευτή Κιλκίς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail με τις αναφορές)

B. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail με τις ερωτήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παππά.

Ολοκληρώθηκε η ανάγνωση των αναφορών.

Κυρίες και κύριοι συνάδελφοι, εισερχόμαστε στην συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα Τετάρτη 3 Ιουλίου 2024 θα συζητηθούν τέσσερις επίκαιρες ερωτήσεις.

Θα ξεκινήσουμε με τη δεύτερη με αριθμό 1210/1-7-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος την Υπουργό Πολιτισμού με θέμα: «Να στελεχωθεί εδώ και τώρα το Αρχαιολογικό Μουσείο Ηρακλείου (Α.Μ.Η) με όλες τις απαραίτητες ειδικότητες, με μόνιμη και σταθερή εργασιακή σχέση».

Θα απαντήσει η Υπουργός Πολιτισμού κ. Στυλιανή Μενδώνη.

Κύριε Συντυχάχη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, το Αρχαιολογικό Μουσείο Ηρακλείου αντιμετωπίζει σοβαρά προβλήματα υποστελέχωσης σε κρίσιμες ειδικότητες γεγονός που εμποδίζει την πλήρη, ασφαλή και απρόσκοπτη λειτουργία του. Το μισό μουσείο συνεχίζει να είναι κλειστό, όπως ο επάνω όροφος με πολύ σημαντικά ευρήματα που δεν μπορούν να δουν οι επισκέπτες πλην των τοιχογραφιών. Το εισιτήριο, όμως, καταβάλλεται ολόκληρο.

Συγκεκριμένα το προσωπικό φύλαξης ανέρχεται σε μόλις είκοσι οκτώ ημερήσιους φύλακες και οκτώ νυχτοφύλακες, ενώ το μουσείο για να λειτουργήσει πλήρως χρειάζεται τουλάχιστον εκατόν οκτώ ημερήσιους αρχαιοφύλακες και έξι νυχτοφύλακες. Φέτος, καθυστερημένα, προσελήφθησαν τριάντα οκτώ εποχικοί ημερήσιοι φύλακες και δύο νυχτοφύλακες που δεν επαρκούν για την κάλυψη των κενών. Παρ’ ότι υπάρχει η ανάγκη για περισσότερο προσωπικό η Κυβέρνηση, όπως και οι προηγούμενες όχι μόνο δεν προχωρά σε προσλήψεις μόνιμου προσωπικού, αλλά απασχολεί εργαζόμενους με ολιγόμηνες συμβάσεις που παραμένουν στη διαρκή ανασφάλεια της ανεργίας, όπως και σε βάρος της απρόσκοπτης λειτουργίας του μουσείου. Στην πράξη εφαρμόζεται σχέδιο εντατικοποίησης της εργασίας των συμβασιούχων και μόνιμων εργαζομένων στη φύλαξη.

Σοβαρά είναι και τα ζητήματα για το προσωπικό καθαριότητας. Από την 1η Ιανουαρίου 2024 ως την 1η Ιουνίου 2024 το μουσείο δεν διέθετε καθόλου προσωπικό καθαριότητας τη στιγμή που χρειάζονται τουλάχιστον πέντε εργαζόμενοι, ώστε να καλύπτονται όλοι οι χώροι: εργαστήρια, γραφεία, έκθεση κ.λπ.. Από την 1η Ιουνίου 2024 έγινε με απευθείας ανάθεση σύμβαση για επτά μήνες με εργολαβική εταιρεία που απασχολεί για το μουσείο δύο καθαρίστριες, μία το πρωί και μία το απόγευμα, οι οποίες γίνονται λάστιχο για να ασκήσουν τα καθήκοντα καθαριότητας και δεν μπορούν να καλύψουν σχεδόν τα πέντε χιλιάδες τετραγωνικά μέτρα του μουσείου. Επιπροσθέτως, από το εργατικό δυναμικό του μουσείου απουσιάζουν παντελώς ειδικότητες, όπως ηλεκτρολόγος και υδραυλικός, ενώ ο μηχανολόγος μηχανικός και τεχνικός ασφαλείας προσελήφθησαν πριν από λίγες ημέρες πιθανά με κάποια σύμβαση, σίγουρα όχι μόνιμη. Αυτό έχει ως αποτέλεσμα οι συχνές βλάβες στον εξοπλισμό και τις εγκαταστάσεις, κλιματισμός, ανελκυστήρας και ούτω καθεξής, να καθυστερούν να επιδιορθωθούν αλλά και να αφήνουν έκθετους τους εργαζόμενους και τους επισκέπτες σε πιθανά επικίνδυνες καταστάσεις.

Η παραπάνω κατάσταση αποτυπώνει την απαξίωση και την εμπορευματοποίηση του πολιτισμού, που εντάθηκε με τη μετατροπή από την Κυβέρνηση στα χνάρια των προκατόχων της των μουσείων σε νομικά πρόσωπα δημοσίου δικαίου και ενάντια στο επιστημονικό και παιδευτικό ρόλο τους. Η επιχειρηματολογία για τη μετατροπή τους ήταν ο δήθεν εκσυγχρονισμός τους και η ευελιξία στη λειτουργία τους. Περίτρανα σε πολύ μικρό χρονικό διάστημα αποδεικνύεται το εντελώς αντίθετο: η μεγαλύτερη απαξίωση και εγκατάλειψή τους από την πολιτεία μετατρέποντάς τα σε σκηνικά για τη διαφήμιση επιχειρήσεων ή άλλων εκδηλώσεων.

Σας ρωτάμε, κυρία Υπουργέ, τι μέτρα θα πάρει η Κυβέρνηση για να στελεχωθεί εδώ και τώρα το Αρχαιολογικό Μουσείο Ηρακλείου με όλες τις απαραίτητες ειδικότητες με μόνιμη και σταθερή εργασιακή σχέση προκειμένου να διασφαλιστεί η ομαλή και εύρυθμη λειτουργία του μουσείου και να σταματήσει η ομηρία των εργαζομένων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο για την πρωτολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κύριε Βουλευτά, ευχαριστώ για την ερώτηση, γιατί μου δίνετε την ευκαιρία να ξεκαθαρίσουμε κάποια πράγματα.

Λοιπόν, πράγματι, το Αρχαιολογικό Μουσείο Ηρακλείου, δυνάμει του ν.5021/2023 μετετράπη σε νομικό πρόσωπο δημοσίου δικαίου. Το έχω πει πολλές φορές. Φαίνεται ότι δεν γίνεται εύκολα κατανοητό ότι το 2024 είναι ένα μεταβατικό έτος για τα μουσεία αυτά, καθώς μέχρι το τέλος του 2023 οι ανάγκες τους καλύπτονταν πλήρως από το Υπουργείο Πολιτισμού και ακόμα εκκρεμεί στο Συμβούλιο της Επικρατείας η έκδοση των προεδρικών διαταγμάτων για την εσωτερική τους λειτουργία με ό,τι αυτό σημαίνει. Παρ’ όλα αυτά το Υπουργείο Πολιτισμού προέβη σε όλες τις ενέργειες, τις οποίες όφειλε να κάνει προκειμένου να είναι εύρυθμη η λειτουργία και του Αρχαιολογικού Μουσείου Ηρακλείου, όπως και όλων των αρχαιολογικών χώρων και των μουσείων της χώρας που είναι στην αρμοδιότητα του Υπουργείου Πολιτισμού. Μιλάτε για σοβαρά προβλήματα υποστελέχωσης που εμποδίζουν την πλήρη ασφαλή και απρόσκοπτη λειτουργία του μουσείου.

Για να δούμε, λοιπόν, τι ισχύει για όλα αυτά. Δυνάμει κοινής υπουργικής απόφασης των Υπουργών Εθνικής Οικονομίας και Οικονομικών και Εσωτερικών του Απριλίου του 2024 εγκρίθηκε η εκκίνηση των διαδικασιών πρόσληψης προσωπικού με σχέση εργασίας ιδιωτικού δικαίου ορισμένου χρόνου σε φορείς του Υπουργείου Πολιτισμού για το 2024 μεταξύ των οποίων σαράντα άτομα με χρονική διάρκεια απασχόλησης από πέντε έως επτά μήνες για το Αρχαιολογικό Μουσείο Ηρακλείου. Ακολούθως με την υπ’ αριθμόν 834/10-4-2024 ανακοίνωση ΣΟΧ 1/2024 για την πρόσληψη προσωπικού με σύμβαση εργασίας ορισμένου χρόνου το μουσείο ανακοίνωσε την πρόσληψη με σύμβαση εργασίας ΙΔΟΧ συνολικά τριάντα οκτώ ατόμων ΔΕ ημερήσιων φυλάκων μουσείων και αρχαιολογικών χώρων και δύο ειδικότητας νυχτοφυλάκων μουσείων και αρχαιολογικών χώρων με χρονική διάρκεια απασχόλησης επτά μήνες. Επιπλέον, με την αποστολή δεκαοκτώ υπαλλήλων ΙΔΟΧ από τον ΟΔΑΠ στο Αρχαιολογικό Μουσείο Ηρακλείου με σκοπό την απασχόλησή τους στα εκδοτήρια εισιτηρίων και στο πωλητήριο του μουσείου αποδεσμεύτηκαν οκτώ μόνιμοι φύλακες που μέχρι τότε έκαναν τις ανωτέρω εργασίες.

Αποτέλεσμα, στο μουσείο υπηρετούν συνολικά σαράντα οκτώ φύλακες. Το μουσείο διαθέτει είκοσι οκτώ μόνιμους φύλακες και δύο νυχτοφύλακες. Είναι προφανές ότι λόγω του διαφορετικού ωραρίου λειτουργίας μεταξύ θερινής και χειμερινής περιόδου δεν μπορεί να είναι ο ίδιος αριθμός φυλάκων. Χρειάζεται να είναι ένα ΙΔΟΧ, προσωπικό το οποίο θα εξυπηρετεί τη θερινή λειτουργία του μουσείου. Όλα τα μουσεία εξυπηρετούνται με την πρόσληψη φυλάκων με σύμβαση επτά μηνών και ενός μικρότερου αριθμού με σύμβαση πέντε μηνών. Όσον αφορά στο προσωπικό καθαριότητας η διοίκηση έχει συνάψει σύμβαση έργου με ιδιώτη και καλύπτει τις ανάγκες του μουσείου.

Το μουσείο έχει πράγματι ανάγκη πρόσληψης ή αντιμετώπισης των ειδικοτήτων ενός μηχανολόγου μηχανικού, ενός ηλεκτρολόγου, ενός υδραυλικού και ενός τεχνικού ασφαλείας. Οι θέσεις αυτές προβλέπονται στον οργανισμό. Σημειώνω. Τα προεδρικά διατάγματα είναι σε επεξεργασία στο Συμβούλιο της Επικρατείας μέχρι την έγκριση του οργανισμού. Το διοικητικό συμβούλιο του μουσείου έχει υπογράψει συμβάσεις έργου όπως αυτό έκανε και δεκαετίες πριν το μουσείο. Δεν είναι κάτι το οποίο συνέβη ξαφνικά τώρα γιατί το μουσείο έγινε νομικό πρόσωπο δημοσίου δικαίου.

Όσον αφορά στις βλάβες, η διοίκηση του μουσείου έχει υπογράψει σύμβαση έργου με μηχανολόγο μηχανικό, ο οποίος καθημερινά είναι εκεί και μεριμνά για τη συντήρηση του εξοπλισμού και την επιδιόρθωση των βλαβών. Πρέπει να σας πω ότι εξαιτίας του το μουσείο είναι νομικό πρόσωπο. Αυτά αντιμετωπίστηκαν πολύ καλύτερα φέτος από ό,τι τα προηγούμενα χρόνια.

Το μουσείο έχει υπογράψει προγραμματική σύμβαση με το Υπουργείο Πολιτισμού για τη μελέτη ενεργειακής αναβάθμισης του μουσείου. Η δαπάνη βαρύνει τις πιστώσεις του Υπουργείου. Το έργο είναι συνεννοημένο να γίνει με ένταξη στα χρηματοδοτικά εργαλεία της Περιφέρειας Κρήτης. Από τον Μάιο του 2024 έως την 31η-10-2024 το μουσείο παραμένει ανοικτό Δευτέρα, Τρίτη, Πέμπτη, Παρασκευή, Σάββατο, Κυριακή 8.00΄-20.00΄, την Τετάρτη 13.00΄-20.00΄. Το πρωινό της Τετάρτης, όπως συμβαίνει στα μουσεία όλου του κόσμου, παραμένει κλειστό για καθαριότητα, συντήρηση των προθηκών και των ευαίσθητων εγκαταστάσεων. Το Υπουργείο Πολιτισμού και το διοικητικό συμβούλιο του μουσείου έπραξε τα δέοντα μέσα στο πλαίσιο του νόμου και με δεδομένη την μη έκδοση ακόμα των προεδρικών διαταγμάτων εσωτερικής λειτουργίας του μουσείου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, έχετε τον λόγο για την δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, η ουσία είναι ότι δεν υπάρχει εύρυθμη λειτουργία στο μουσείο. Και δεν το λέω εγώ. Εγώ δεν ήρθα εδώ για να πω τον δικό μου πόνο. Μεταφέρω τις διαμαρτυρίες, τα αιτήματα, τις διαθέσεις, των εργαζομένων. Αναφέρατε ορισμένα στοιχεία. Στο σύνολο είναι εξήντα έξι οι ημερήσιοι αρχαιοφύλακες. Είναι είκοσι οκτώ ημερήσιοι φύλακες και δύο νυχτοφύλακες και τριάντα οκτώ εποχικοί ημερήσιοι. Εξήντα έξι, λοιπόν, στο σύνολο, όταν χρειάζονται εκατόν οκτώ. Άρα υπάρχει θέμα. Δεν υπάρχει θέμα; Υπάρχει ζήτημα έλλειψης προσωπικού, όχι μόνο στο Μουσείο Ηρακλείου, γενικότερα στα μουσεία της χώρας.

Με την απαγόρευση των προσλήψεων, για την ακρίβεια με βάση την αναλογία πρόσληψης - απόλυσης που ίσχυσε από την κρίση, αλλά και με τις μαζικές συνταξιοδοτήσεις έχει αποδεκατιστεί το μόνιμο προσωπικό και δεν διορίζεται. Ακόμα και με την προκήρυξη του ΑΣΕΠ, τη 2Γ/2022, παρ’ όλο που έχουμε επιτυχόντες, ακόμα να διοριστούν με ευθύνη της Κυβέρνησης και του ΑΣΕΠ. Ούτε οι δεκαοκτώ θέσεις αρχαιολόγων από τις τρεις χιλιάδες πεντακόσιες εξήντα πέντε αιτήσεις με την ειδικότητα ΠΕ Αρχαιολόγων.

Αντί να καλύψετε, λοιπόν, τις ανάγκες σε μόνιμο προσωπικό, να μονιμοποιήσετε τους συμβασιούχους, διαιωνίζετε την ανεργία, ανακυκλώνετε το προσωπικό και αφορά πτυχιούχους, αρχαιολόγους, μουσειολόγους, φύλακες, μηχανικούς, συντηρητές, γενικά επαγγέλματα της πολιτιστικής διαχείρισης και άλλες ειδικότητες. Αν λάβουμε υπ’ όψιν ως τώρα τη λειτουργία του Μουσείου Ακρόπολης, του οποίου οι εργαζόμενοι ζητάνε να γυρίσουν στο Υπουργείο Πολιτισμού, που λειτουργεί ως νομικό πρόσωπο του δημοσίου δικαίου, δεν είναι καθόλου δύσκολο να φανταστούμε ποιο είναι το εργασιακό μοντέλο: Ελάχιστο μόνιμο προσωπικό, με ένα ποσοστό αυτού στα πρόθυρα της συνταξιοδότησης, συμβασιούχοι παντός είδους και ειδικότητες ανάλογα με τις ανάγκες του νομικού προσώπου, εταιρείες σεκιούριτι για τη φύλαξη, εργολαβίες που και περισσότερα χρήματα κοστίζουν στο δημόσιο και χαμηλότερου επιπέδου υπηρεσίες προσφέρουν.

Και όλα αυτά είναι σε πλήρη εναρμόνιση με το στρατηγικό πλαίσιο της Ευρωπαϊκής Ένωσης για την πολιτιστική κληρονομιά και την πρόσφατη ψηφισμένη οδηγία για την εφαρμογή του νέου ευρωπαϊκού θεματολογίου για τον πολιτισμό.

Εσείς, άλλωστε, δεν ήσασταν η Κυβέρνηση που προπαγανδίζατε τη μετατροπή των μουσείων σε νομικό πρόσωπο δημοσίου δικαίου και μάλιστα ως μέτρο που θα συμβάλει στην αυτοτέλεια, στην αυτονομία τους, επιτρέποντας τη λειτουργία και την πρωτοβουλία και την ελκυστικότητά τους. Ουδέν ψευδέστερον. Απόδειξη η πρόσφατη προγραμματική σύμβαση μεταξύ Δήμου Ηρακλείου, Πανεπιστημίου και Αρχαιολογικού Μουσείου Ηρακλείου, με εμπορευματική λειτουργία του μουσείου, με καφέ, εστιατόρια, όπως περιγράφεται στην προγραμματική σύμβαση, για να καλύψει χρηματοδοτικές ανάγκες του μουσείου ελλείψει της κρατικής χρηματοδότησης.

Ποια θα είναι η ωφέλεια του δημότη από την επέκταση του μουσείου, αν αυτό αποκτήσει ένα τεράστιο πωλητήριο, αν γίνει καφέ, μπαρ και εστιατόριο; Θα πει κάποιος, κακό είναι να έχεις ένα καφέ στο μουσείο; Μα, όταν γίνεται για να εξασφαλίζεις πόρους, ώστε και με αυτή την πηγή εσόδων να γίνει αυτόνομο και αυτοχρηματοδοτούμενο και να μην επιβαρύνει το κεντρικό κράτος, στην πορεία είναι προφανές ότι θα επεκτείνει αυτές τις εμπορευματικές δραστηριότητες σε ένα διαρκές κυνήγι ιδιωτικών χορηγιών από ιδρύματα, μη κυβερνητικές οργανώσεις, επιχειρηματικούς ομίλους, για να εξασφαλίσει τη βιωσιμότητά του.

Πρόκειται, λοιπόν, για εξέλιξη με σοβαρές συνέπειες, κατά την άποψή μας, στην προστασία και ανάδειξη της πολιτιστικής κληρονομιάς. Αυτό, όμως, που, κατά την άποψή μας, πρέπει να γίνει για να είναι ανοικτό το μουσείο στην κοινωνία -προφανώς κανείς δεν θέλει να είναι κλειστό το μουσείο, πρέπει να είναι ανοικτό στην κοινωνία- σημαίνει ότι πρέπει κατ’ αρχάς να καταργηθεί αυτός ο νόμος για τα νομικά πρόσωπα δημοσίου δικαίου, να γίνουν άμεσες προσλήψεις του απαραίτητου προσωπικού -τουλάχιστον στο επίπεδο του 2019- να μονιμοποιηθεί όλο το προσωπικό φύλαξης, να προσληφθεί επιπλέον μόνιμο προσωπικό για την καθαριότητα, να φύγουν οι εργολάβοι από τα μουσεία, να σταματήσει αυτή η απαράδεκτη βαθιά αντιλαϊκή τιμολογιακή πολιτική που εφαρμόζεται με τα πανάκριβα εισιτήρια και φυσικά να καταργηθεί η όποια επιχειρηματική δραστηριότητα, ακόμη και αν πρόκειται και για τα αναψυκτήρια των αρχαιολογικών χώρων, τα οποία καταλήγουν σε μεγάλους επιχειρηματίες, όπως αποδεικνύεται με τον φωτογραφικό πλειοδοτικό διαγωνισμό στο Ηράκλειο, αποκλείοντας αυτοαπασχολούμενους μικρούς επαγγελματίες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε το λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, κύριε Πρόεδρε.

Κύριε Βουλευτά, αναφερθήκατε στο Μουσείο της Ακρόπολης. Το Μουσείο της Ακρόπολης, ναι, είναι νομικό πρόσωπο δημοσίου δικαίου, ακριβώς όπως και το Αρχαιολογικό Μουσείο Ηρακλείου. Το Μουσείο Ακρόπολης, όχι γιατί το λέω εγώ, το λένε οι διεθνείς αξιολογήσεις είναι από τα καλύτερα μουσεία παγκοσμίως. Λειτουργεί ως νομικό πρόσωπο δημοσίου δικαίου, είναι από τα πλέον δημοφιλή -και αυτό το λένε, πάλι, οι διεθνείς αξιολογήσεις- και είναι από τα μουσεία, τα οποία έχει τις καλύτερα παρεχόμενες υπηρεσίες στους επισκέπτες του, Έλληνες και ξένους. Αυτό είναι μια πραγματικότητα. Δεν αμφισβητείται. Είναι κάτι το οποίο έχει κατακτηθεί από το Μουσείο Ακροπόλεως, που είναι νομικό πρόσωπο δημοσίου δικαίου.

Το Μουσείο Ακροπόλεως, λοιπόν, και η λειτουργία του ήταν το πρότυπο για να δημιουργήσουμε τα αντίστοιχα πέντε νομικά πρόσωπα για τα μουσεία, τα οποία ήταν υπηρεσίες του Υπουργείου Πολιτισμού. Δηλαδή, το Μουσείο Ηρακλείου είχε ακριβώς το ίδιο status με την Οικονομική Εφορία Ηρακλείου, όμως, είναι εντελώς διαφορετικές οι ανάγκες και ο τρόπος λειτουργίας μιας μουσειακής υποδομής από μία υπηρεσία του δημοσίου. Αυτό είναι κάτι το οποίο εφαρμόζεται σε όλο τον δυτικό κόσμο, ήδη, από τη δεκαετία του ’80 και του ’90. Η Ελλάδα καθυστέρησε και σε αυτό. Λοιπόν, το γεγονός ότι θίξαμε αυτά τα οποία ίσχυαν, δεν σημαίνει ότι αυτό είναι προς τη λάθος κατεύθυνση.

Σας εξήγησα και σας είπα ότι το 2024 είναι ένας μεταβατικός χρόνος για τα μουσεία αυτά, διότι δεν έχουν εκδοθεί ακόμα οι οργανισμοί λειτουργίας, τους οποίους αυτή η Κυβέρνηση για λόγους καλής νομοθέτησης αλλά και διαφάνειας, επέλεξε να μη γίνουν με τον ιδρυτικό νόμο των μουσείων, αλλά να ακολουθήσουν τη λογική των προεδρικών διαταγμάτων. Τα προεδρικά διατάγματα είναι στην τελική φάση επεξεργασίας από το Συμβούλιο της Επικρατείας και, επομένως, όλα αυτά τα θέματα θα μπορούν να ρυθμίζονται απολύτως από τα διοικητικά συμβούλια των μουσείων και τους γενικούς διευθυντές.

Από κει και πέρα, θεωρείτε κακό το να υπάρχει εστιατόριο, καφέ, πωλητήριο, τα οποία θα δίνουν και θα εξασφαλίζουν πόρους στο μουσείο. Μα πού το είδατε αυτό; Αυτό συμβαίνει σε όλο τον κόσμο. Ναι, από τα εστιατόρια, από τα καφέ, από τα πωλητήρια, το κάθε μουσείο, ο κάθε αρχαιολογικός χώρος, ο Οργανισμός Διαχείρισης και Ανάπτυξης Πολιτιστικών Πόρων οφείλει να φέρει περισσότερα έσοδα, τα οποία τροφοδοτούν έργα πολιτισμού.

Είναι πάρα πολύ μεγάλο το στοίχημα να έχουμε έσοδα από αυτές τις διαδικασίες. Και δεν είναι μόνο για τα έσοδα. Είναι γιατί με αυτό τον τρόπο, παρέχουν καλύτερες υπηρεσίες στους επισκέπτες, Έλληνες και ξένους. Είναι πράγματα τα οποία είναι λυμένα. Το να συζητάμε ότι εμπορευματοποιούμε την πολιτιστική κληρονομιά, γιατί κάνουμε μεγάλο πωλητήριο, μεγάλο εστιατόριο ή καφέ σε ένα μουσείο ή σε έναν αρχαιολογικό χώρο, συγχωρήστε με, δεν είναι κάτι το οποίο μπορεί να υποστηριχθεί.

Η εμπορευματοποίηση της πολιτιστικής κληρονομιάς δεν γίνεται, γιατί πρέπει να υπάρχει συνεχώς όλο και αυξανόμενο προσωπικό. Προσωπικό, βεβαίως, πρέπει να υπάρχει. Δεν το αρνείται κανείς και γι’ αυτό ο Πρωθυπουργός προσωπικά και η Κυβέρνηση κάνει όλη αυτήν την προσπάθεια επιτάχυνσης των διαδικασιών του ΑΣΕΠ, ενός οργανισμού που έχει εξασφαλίσει την απόλυτη αντικειμενικότητα των προσλήψεων. Το ΑΣΕΠ έχει πάρα πολλή δουλειά να κάνει και, ήδη, γίνεται μια πάρα πολύ μεγάλη προσπάθεια από τον Πρωθυπουργό προσωπικά και τον αρμόδιο Υπουργό.

Επομένως όλα αυτά -επαναλαμβάνω για τρίτη φορά- αποκαθίστανται με τα προεδρικά διατάγματα λειτουργίας. Και, επίσης, να επισημάνω και κάτι και κλείνω με αυτό, κύριε Πρόεδρε. Όταν τα μουσεία, πλέον, έχουν σύγχρονα συστήματα ασφαλείας, έχουν κάμερες, έχουν όλο το ηλεκτρονικό σύστημα για την ασφάλεια και την προστασία τους, κάπου πρέπει να το δούμε αυτό αναλογικά με το μόνιμο ή το ΙΔΟΧ προσωπικό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, την κυρία Υπουργό.

Συνεχίζουμε με τρεις επίκαιρες ερωτήσεις αρμοδιότητας του Υπουργείου Υποδομών και Μεταφορών, στις οποίες θα απαντήσει ο Υπουργός, ο κ. Χρήστος Σταϊκούρας.

Θα συζητηθεί, τώρα, η πρώτη με αριθμό 1191/26-6-2024 επίκαιρη ερώτηση του πρώτου κύκλου της Βουλευτού Ευρυτανίας της Κοινοβουλευτικής Ομάδας «Νέας Δημοκρατία», κ. Θωμαΐδος Οικονόμου, προς τον Υπουργό Υποδομών και Μεταφορών με θέμα: «Χρονοδιάγραμμα ολοκλήρωσης νέου οδικού άξονα Λαμία–Καρπενήσι».

Έχετε τον λόγο, κυρία Οικονόμου.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Σας ευχαριστώ, κύριε Πρόεδρε.

Κύριε Υπουργέ, ο νέος οδικός άξονας Λαμία - Καρπενήσι αποτελεί ένα έργο πνοής για ολόκληρη τη Στερεά Ελλάδα. Όπως γνωρίζετε και εσείς προσωπικά ως Βουλευτής Φθιώτιδος επί σειρά ετών, το έργο αυτό, ο λεγόμενος άξονας Ανατολής - Δύσης μέχρι και την Αιτωλοακαρνανία απασχολεί διαχρονικά την τοπική κοινωνία όχι μόνο του νομού μας, αλλά και όλων των όμορων νομών.

Η σημερινή επίκαιρη ερώτησή μου αφορά το ανατολικό κομμάτι, από τη Λαμία μέχρι το Καρπενήσι και συγκεκριμένα για τη σύνδεση της Μακρακώμης με τη Σήραγγα του Τυμφρηστού. Πρόκειται για ένα έργο προϋπολογισμού 200.000.000 ευρώ, όπως έχετε αναφέρει, και ιδιαίτερης σπουδαιότητας, καθώς αποτελεί τμήμα του ευρύτερου οδικού άξονα Λαμία - Καρπενήσι - Αγρίνιο.

Το συγκεκριμένο κομμάτι είναι για την Ευρυτανία, στην κυριολεξία, μία αρτηρία ζωής που θα διευκολύνει, όχι μόνο τη μετακίνηση των τουριστών προς τον νομό μας, αλλά θα αποσυμφορήσει και πλήθος άλλων μεταφορικών δραστηριοτήτων υπέρ της τοπικής οικονομίας.

Αναφέρομαι φυσικά τόσο στο διαμετακομιστικό εμπόριο, όσο και στη γρηγορότερη διακίνηση των αγροτικών μας προϊόντων στις αγορές μέσω της οδικής σύνδεσης Καρπενησίου-ΠΑΘΕ. Επομένως η σπουδαιότητά του για την περιφέρειά μας είναι αναμφισβήτητη, όπως αδιαμφισβήτητη είναι και η γενικότερη σημασία του για τη μελλοντική ανάπτυξη και άλλων αναγκαίων υποδομών στην Ευρυτανία.

Όπως γνωρίζετε, κύριε Υπουργέ, έχει, ήδη, διανυθεί ένα μεγάλο μέρος της γραφειοκρατικής διαδρομής που θα οδηγήσει, πιστεύω, σύντομα στην εκκίνηση του εν λόγω έργου. Επειδή, όμως, αυτό το έργο περιλαμβάνει τόσο τη μελέτη όσο και την κατασκευή του με τη μορφή πακέτου, θα υπάρξουν αντικειμενικά ζητήματα στον χρονικό προγραμματισμό ενός τόσο φιλόδοξου και φιλόπνοου έργου, όπως είναι ο νέος άξονας Λαμία - Καρπενήσι.

Γι’ αυτό θα ήθελα, κύριε Υπουργέ, να ενημερώσετε μέσω της Βουλής τις τοπικές κοινωνίες της περιφέρειάς μας για το πώς εξειδικεύετε τον προγραμματισμό του Υπουργείου σας στο πλαίσιο του μεγάλου στόχου, που είναι η ολοκλήρωση του συγκεκριμένου τμήματος μέσα σε ένα εύλογο χρονικό διάστημα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ πολύ.

Κυρία συνάδελφε, σας ευχαριστώ πάρα πολύ για την ερώτησή σας. Πράγματι, είναι ένα εξαιρετικά σημαντικό έργο το Λαμία - Καρπενήσι, το οποίο χωρίζεται σε τρία τμήματα. Το μεσαίο τμήμα Καστρί-παράκαμψη Μακρακώμης, όπως ορθώς αναφέρατε, έχει ολοκληρωθεί. Το τελευταίο τμήμα, το οποίο είναι η παράκαμψη της Μακρακώμης μέχρι τη σήραγγα Τυμφρηστού είναι το ερώτημά σας και σε αυτό θα απαντήσω στην πρωτολογία μου, αλλά υπάρχει και ένα τρίτο τμήμα, το κομμάτι το οποίο είναι από τον Σταυρό μέχρι το Καστρί και για το οποίο θα τοποθετηθώ στη δευτερολογία μου, για να έχουμε πλήρη κάλυψη του οδικού άξονα από τη Λαμία μέχρι το Καρπενήσι.

Υπενθυμίζω ότι είναι ένα εξαιρετικά σημαντικό έργο, το οποίο είχε βοηθηθεί σημαντικά από την απόδοση, πριν από κάποια λίγα χρόνια επί Κυβέρνησης Νέας Δημοκρατίας, τμήματος του Ε65 που έκανε την παράκαμψη της Λάμιας και διευκόλυνε πάρα πολύ την πρόσβαση στο Καρπενήσι.

Το έργο αυτό το προχωράμε με ικανοποιητικούς ρυθμούς. Η Διεύθυνση Οδικών Υποδομών του Υπουργείου Υποδομών και Μεταφορών στις 25 Οκτωβρίου του 2023 -δηλαδή, πριν από δέκα μήνες- προκήρυξε τη δημοπράτηση του έργου. Ποιου έργου; Επαναλαμβάνω, αυτού που με ρωτήσατε: την παράκαμψη Μακρακώμης με το ανατολικό μέτωπο της Σήραγγας Τυμφρηστού.

Το έργο αυτό είναι μήκους τριάντα χιλιομέτρων. Βελτιώνει την οδική ασφάλεια, ορθώς το αναδείξατε, και μειώνει σημαντικά τον χρόνο διαδρομής όλων των οχημάτων. Υπάρχουν και πάρα πολλές άλλες δευτερογενείς θετικές συνέπειες εξωτερικότητας τις οποίες με πολύ μεγάλη σαφήνεια αναδείξατε στην πρωτολογία σας.

Το έργο αυτό είναι δύσκολο. Σχεδόν στο σύνολό του είναι νέα χάραξη, εκτός από τα δύο άκρα. Η υπό ανάθεση σύμβαση θα έχει αντικείμενο συγχρόνως την μελέτη και την κατασκευή του και η διάρκειά του, όπως αναφέρετε και στην ερώτησής σας, είναι πενήντα τέσσερις μήνες από την υπογραφή της σύμβασης.

Ο διαγωνισμός για την ανάθεση του έργου αυτού του τμήματος έχει δύο στάδια: Το πρώτο στάδιο είναι η επιλογή και η πρόσκληση εκδήλωσης ενδιαφέροντος για την υποβολή αίτησης συμμετοχής από ενδιαφερόμενες εταιρείες και το δεύτερο στάδιο είναι η πρόσκληση υποβολής προσφορών. Τι έχουμε κάνει από τις 23 Οκτωβρίου του 2023 και μετά; Έχουμε δημοσιεύσει την πρόσκληση εκδήλωσης ενδιαφέροντος, δηλαδή την πρώτη φάση. Διενεργήθηκε στις 21 Δεκεμβρίου του 2023 η ηλεκτρονική αποσφράγιση του υποφακέλου. Διαπιστώθηκε ότι έξι είναι οι ενδιαφερόμενοι. Έξι οικονομικοί φορείς υπέβαλαν αίτηση συμμετοχής. Με απόφαση του Υπουργού Υποδομών και Μεταφορών στις 4 Μαρτίου του 2024 εγκρίθηκε το πρακτικό της επιτροπής διαγωνισμού και ο πίνακας των τελικών επιλεγέντων που θα κληθούν να υποβάλουν προσφορά στο δεύτερο στάδιο. Για να πάμε στο δεύτερο στάδιο και να ολοκληρωθεί αυτό, δηλαδή με την πρόσκληση υποβολής προσφοράς, απαιτείται η ολοκλήρωση της έγκρισης των μελετών.

Πάμε τώρα στις μελέτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα είμαι πολύ συνοπτικός στη δευτερολογία μου.

Μελέτες ωρίμανσης του έργου εκπονούνται με την υποβοήθηση τεχνικού συμβούλου. Έχουν εκπονηθεί η τοπογραφική αποτύπωση, η προμελέτη οδοποιίας, η προμελέτη αποχέτευσης και αποστράγγισης, η οριστική γεωλογική μελέτη και έχουν προχωρήσει οι προκαταρκτικές μελέτες τεχνικών και η μελέτη περιβαλλοντικών επιπτώσεων. Παράλληλα, στο πλαίσιο άλλης σύμβασης εκτελείται πρόγραμμα γεωτεχνικών ερευνών για την υποστήριξη των παραπάνω μελετών.

Μετά την επιβεβαίωση της εφικτότητας της χάραξης από το εκπονούμενο πρόγραμμα γεωτεχνικών ερευνών θα υποβληθεί μελέτη περιβαλλοντικών επιπτώσεων στην αρμόδια αδειοδοτούσα περιβαλλοντική αρχή. Οι γεωτεχνικές έρευνες που αφορούν στη διερεύνηση της εφικτότητας της χάραξης έχουν ολοκληρωθεί και μετά την επιβεβαίωση της εφικτότητας της χάραξης θα ολοκληρωθεί η μελέτη περιβαλλοντικών επιπτώσεων ώστε να υποβληθεί στην αρμόδια αδειοδοτούσα αρχή για την έκδοση της απόφασης έγκρισης περιβαλλοντικών όρων. Με την έκδοση αυτής, δηλαδή της ΑΕΠΟ, θα εγκριθούν οι μελέτες ωρίμασης του έργου. Μετά την έγκριση των μελετών θα ακολουθήσει η έγκριση της μελέτης κτηματολογίου και η κήρυξη των αναγκαστικών απαλλοτριώσεων ώστε να εκκινήσει η δεύτερη φάση της διαγωνιστικής διαδικασίας.

Και κλείνω, η δεύτερη φάση της διαγωνιστικής διαδικασίας, δηλαδή, το επαναλαμβάνω, η πρόσκληση των τελικών επιλεγέντων διαγωνιζομένων για υποβολή προσφοράς -έχουμε έξι από την πρώτη φάση- λαμβάνοντας υπ’ όψιν τα προβλεπόμενα από την κείμενη νομοθεσία χρονικά διαστήματα, θα ξεκινήσει εντός του πρώτου τριμήνου του 2025.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Οικονόμου, έχετε τον λόγο.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Σας ευχαριστώ, κύριε Υπουργέ, πρώτα απ’ όλα για την αναλυτική ενημέρωση την οποία μας κάνατε, αλλά και για τη δέσμευσή σας από ό,τι κατάλαβα ότι το έργο αυτό θα προχωρήσει ακόμα πιο γρήγορα.

Όπως προανέφερα δεν είναι για την Ευρυτανία αυτό το έργο ένα απλό δημόσιο έργο, δεν είναι απλώς ένας σύγχρονος πιο ασφαλής δρόμος με νέα χάραξη και μεγαλύτερο πλάτος σε σχέση με την υφιστάμενη εθνική οδό. Είναι η σύνδεση της Ευρυτανίας με τους μεγαλύτερους αυτοκινητόδρομους της χώρας μας. Και ακριβώς αυτή η άρση της δυσχερούς πρόσβασης στην Ευρυτανία, αλλά και στο ορεινό δυτικό τμήμα της Φθιώτιδας είναι ο μεγάλος κοινός μας στόχος, με προφανείς θετικές επιπτώσεις στη μείωση της απόστασης από τη Λαμία, στη δραστική ελάττωση των τροχαίων, όπως αναφέρατε κι εσείς για την οδική ασφάλεια, και ταυτόχρονα τη βελτίωση της ελκυστικότητας και προσβασιμότητας της ευρύτερης περιοχής για τους επισκέπτες και τους κατοίκους των νομών μας.

Γιατί στην πραγματικότητα το έργο αυτό είναι ο μόνος τρόπος για να μπορέσει σύντομα ο περίκλειστος νομός της Ευρυτανίας να βγει από τη διαχρονικά γεωγραφική του απομόνωση και επομένως είναι εξαιρετικά σημαντικό ότι όπως αναφέρατε, βρίσκονται σε έναν πολύ καλό δρόμο εκπόνησης όλες οι απαραίτητες μελέτες.

Το σύνολο των κονδυλίων φαντάζομαι ότι και αυτό είναι εξασφαλισμένο για την αποπεράτωση του εξαιρετικά σύνθετου αυτού έργου. Άκουσα με πολύ χαρά είπατε ότι έχουμε ήδη από 4 Μαρτίου 2024 τους επιλεγμένους έξι φορείς στην πρόσκληση της εκδήλωσης ενδιαφέροντος και επομένως επίκειται η ανάδειξη του αναδόχου σύντομα.

Με δεδομένο, κύριε Υπουργέ, ότι το έργο αυτό θα ολοκληρωθεί όπως είπατε σε πενήντα τέσσερις μήνες από την συμβασιοποίησή του, θα ήθελα να μας δώσετε κάποιες επιπλέον πληροφορίες ειδικά σε σχέση με τα προς επίτευξη ορόσημα στις φάσεις της κατασκευής, αλλά και τυχόν θέματα διαχείρισης κινδύνου κατά την υλοποίησή, του δηλαδή ζητήματα που πιστεύετε ότι μπορεί να επηρεάσουν την ομαλή πρόοδο του άξονα Λαμία - Καρπενήσι για τα οποία υπάρχει σχέδιο διαχείρισης του προκειμένου να αποφευχθούν άσκοπες καθυστερήσεις.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):**  Ευχαριστώ πολύ, κυρία συνάδελφε.

Τρεις παρατηρήσεις. Μιλήσατε για απομόνωση της Ευρυτανίας και για επιδίωξη να βγει από την απομόνωση η Ευρυτανία. Θα επαναλάβω ότι μερικώς, σε ό,τι αφορά τους οδικούς άξονες, αυτό έχει επιτευχθεί. Δίνω μεγάλη σημασία γιατί το ζούσατε κι εσείς στις εβδομαδιαίες επισκέψεις στην περιοχή στην Ευρυτανία ότι το κομμάτι που είχε αποδοθεί πριν από τέσσερα χρόνια του Ε65 μαζί με την παράκαμψη της Μακρακώμης διευκόλυνε σημαντικά την πρόσβαση στην Ευρυτανία. Στόχος είναι αυτό το έργο να ολοκληρωθεί το ταχύτερο δυνατό.

Δεύτερη παρατήρηση. Μίλησα για χρονοδιαγράμματα συγκεκριμένα. Έθεσα το πρώτο τρίμηνο του 2025 για να ξεκινήσει η δεύτερη και τελική φάση του διαγωνισμού. Ευλόγως, μου λέτε ποια είναι τα ρίσκα τα οποία μπορεί να προκύψουν στο μεσοδιάστημα. Γι’ αυτό μίλησα για τις μελέτες, μίλησα για τις απαλλοτριώσεις, μίλησα για την περιβαλλοντική αποτύπωση του συγκεκριμένου έργου. Όλα αυτά είναι ζητήματα που έχουν χρονοδιαγράμματα, αλλά πολλές φορές σε τόσο μεγάλα εμβληματικά έργα έχουμε και εκπλήξεις. Η χρηματοδότηση, όμως, του έργου που είναι σημαντικό έχει εξασφαλιστεί απολύτως, σε συνεννόηση και κατεύθυνση από τον Πρωθυπουργό κ. Κυριάκο Μητσοτάκη.

Θα μου επιτρέψετε μόνο, όπως δεσμεύτηκα συμπληρωματικά, επειδή μιλήσαμε για το Λαμία - Καρπενήσι να μιλήσω και για ένα τμήμα το οποίο συνήθως δεν τυγχάνει πολύ μεγάλης σημασίας στον δημόσιο διάλογο. Είναι ολοκλήρωση του Λαμία - Καρπενήσι και η σύνδεση του Ε65 με το Καρπενήσι. Αυτό είναι το πρώτο κομμάτι που είναι το Σταυρός - Καστρί. Επαναλαμβάνω, για το Σταυρός - Καστρί ακόμα είμαστε στις μελέτες -θα σας πω- το δεύτερο κομμάτι έχει παραδοθεί και για το τρίτο σας μίλησα με συγκεκριμένα χρονοδιαγράμματα.

Για το πρώτο κομμάτι ξεκινήσαμε τον Μάρτη του 2024, δηλαδή πριν από λίγους μήνες, τις διαδικασίες για τη μελετητική ωρίμανση αυτού του τμήματος. Αντικείμενο των μελετών είναι η αναβάθμιση του εν λόγω οδικού άξονα μήκους περίπου δεκαέξι χιλιομέτρων. Η χάραξη θα είναι εν γένει προσαρμοσμένη στην υφιστάμενη οδό την οποία και διατρέχεται, στα εκτός σχεδίου πόλης τμήματα και θα παρακάμπτει συγκεκριμένους οικισμούς έτσι ώστε η πρόσβαση είναι ασφαλέστερη και ακόμα ταχύτερη προς το Καρπενήσι.

Στο πλαίσιο της εν λόγω αναβάθμισης θα προβλεφθεί κατάλληλος αριθμός κόμβων και τεχνικών όπου απαιτείται, προκειμένου να διασφαλιστούν οι απαραίτητες προσβάσεις, να αποκατασταθεί το τοπικό οδικό δίκτυο και να γεφυρωθούν τα ρέματα της περιοχής.

Συνεπώς ένα οραματικό έργο για τη Στερεά Ελλάδα στο σύνολό του τους τελευταίους δώδεκα μήνες προχωρά με σχέδιο, μεθοδικότητα και γοργούς ρυθμούς.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δεύτερη με αριθμό 1207/1-7-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Να διασφαλιστεί η σωστή λειτουργία του πτητικού έργου με ασφαλείς και ποιοτικές υπηρεσίες στα αεροδρόμια».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, με επανειλημμένες παρεμβάσεις του Πανελλήνιου Συλλόγου Αερολιμενικών προς όλες διαχρονικά τις διοικήσεις της ΥΠΑ, στις εκάστοτε κυβερνήσεις στη Βουλή, έχει χτυπήσει συναγερμός για το σοβαρό ζήτημα της ασφάλειας των αεροπορικών μεταφορών, εκφράζοντας αγωνία για την υποβάθμιση των πτητικών υπηρεσιών και την ανάγκη να παρθούν άμεσα μέτρα για την ασφάλεια των πτήσεων και την πλήρη στελέχωση των υπηρεσιών.

Πρώτον, οι ελλείψεις προσωπικού, αερολιμενικών, ελεγκτών εναέριας κυκλοφορίας, ειδικότητες του κλάδου τηλεπικοινωνιακών, εργαζομένων της επίγειας εξυπηρέτησης, σε άλλες πολλές ειδικότητες που καλύπτουν τις ανάγκες μικρότερων αεροδρομίων, όπως έχει αναδείξει και το Κομμουνιστικό Κόμμα Ελλάδας σε προηγούμενες ερωτήσεις, παραμένουν τεράστιες και συνεχίζουν να αυξάνονται επηρεάζοντας την ομαλή ασφαλή λειτουργία των δεκάδων αεροδρομίων και ελικοδρόμιων της χώρας, ιδιαίτερα των νησιών.

Δεύτερον, με την υποστελέχωση δεν συμπληρώνονται οι βάρδιες. Υπάρχει εντατικοποίηση στα περισσότερα πόστα που οδηγεί τους εργαζόμενους σε εξόντωση, διακινδυνεύοντας καθημερινά την υγεία και την ασφάλειά τους, ενώ η στοιχειώδης λειτουργικότητα και ασφάλεια των αεροδρομίων οφείλεται αποκλειστικά στο φιλότιμο τους.

Παρ’ όλα αυτά όμως -και είμαι υποχρεωμένος να το θέσω σήμερα εδώ μπροστά στην Ολομέλεια- φτάνει σε σημείο πρώην Υπουργός της Κυβέρνησης, ο κ. Αυγενάκης, πριν λίγα εικοσιτετράωρα να χειροδικεί σε υπάλληλο του αεροδρομίου «Ελευθέριος Βενιζέλος» επειδή έχασε την πτήση του. Οι κάμερες είναι ο αυτόπτης μάρτυρας αυτού του επεισοδίου. Υπάρχει, άλλωστε, και σχετική καταγγελία της ομοσπονδίας των εργαζομένων.

Το Κομμουνιστικό Κόμμα Ελλάδας καταδικάζει τέτοιου είδους φαινόμενα, τις βιαιοπραγίες. Αυτό οφείλει να κάνει και η Κυβέρνηση και εσείς ως αρμόδιος Υπουργός. Καμμία ανοχή σε φαινόμενα βίας, είτε πρόκειται για εργασιακό χώρο ή οπουδήποτε αλλού, ανεξαρτήτως φύλου.

Δεύτερο ζήτημα. Η απουσία κρατικού ελεγκτικού μηχανισμού στα αεροδρόμια οδηγεί στην υποβάθμιση των πτητικών υπηρεσιών και την ασφάλεια των πτήσεων και είναι αντίθετη με την ασφάλεια του πολίτη των αερομεταφορών.

Τρίτον, από τους λιγοστούς αερολιμενικούς έχουν αφαιρεθεί σημαντικές αρμοδιότητες ελέγχου των εταιρειών για την εφαρμογή των απαραίτητων μέτρων ασφαλείας των πτήσεων και του κανονισμού που διέπει την αεροναυτιλία και τους έχουν υποκαταστήσει με υπηρεσίες και συστήματα απομακρυσμένου ελέγχου, με αυξημένο κίνδυνο για επιβάτες και πληρώματα.

Και όχι μόνο αυτό, αλλά με έγγραφο του διοικητή της Υπηρεσίας Πολιτικής Αεροπορίας στις 17 Ιουνίου του 2024 προς τον διοικητή της αρχής Πολιτικής Αεροπορίας προτείνει να υποκαταστήσει το έργο των οκτώ ΠΕ1 αερολιμενικών του αεροδρομίου «Ελευθέριος Βενιζέλος» από ανεκπαίδευτους διοικητικούς, επικίνδυνη εξέλιξη, ενώ θα έπρεπε οι λιμενικοί να μεταταχθούν στην ΑΠΑ για να συνεχίσουν απρόσκοπτα το έργο για το οποίο έχουν εκπαιδευτεί. Αυτή η ενέργεια παραπέμπει σε πρώτη επιχείρηση διάλυσης του υφιστάμενου δικτύου ασφαλείας της Ελληνικής Πολιτικής Αεροπορίας στα αεροδρόμια και μάλιστα ξεκινώντας από το μεγαλύτερο αεροδρόμιο της χώρας.

Τέταρτον, πολλοί εργαζόμενοι στην Υπηρεσία Πολιτικής Αεροπορίας μέσα και στα συνδικαλιστικά τους όργανα καταγγέλλουν τη συγκρότηση των συνεργείων υπεραπόδοσης για τη διαχείριση μεγάλης πυκνότητας και έκτασης αεροπορικής κίνησης με βάση τους στόχους του μπόνους και του σχεδίου επιδόσεων που πρόσφατα σχεδιάσατε εσείς ως Υπουργείο σε συνεργασία με τους αεροπορικούς ομίλους και τους φορείς διαχείρισης αερολιμένων.

Η παραπάνω κατάσταση προφανώς είναι το αποτέλεσμα της πολιτικής για την ιδιωτικοποίηση και της αεροναυτιλίας στο πλαίσιο των κατευθύνσεων της Ευρωπαϊκής Ένωσης και την απελευθέρωση των αερομεταφορών.

Και κλείνω, κύριε Πρόεδρε, με το ερώτημα: Σας ρωτάμε ποια μέτρα προτίθεται να πάρει η Κυβέρνηση για την πλήρη στελέχωση στα αεροδρόμια, την επαρκή εποπτεία των αερομεταφορών στην πηγή και στον πραγματικό χρόνο, εκεί που υφίσταται αεροπορικό έργο, στον πραγματικό χώρο λειτουργίας της Πολιτικής Αεροπορίας στα αεροδρόμια, ώστε να διασφαλιστεί η σωστή λειτουργία του πτητικού έργου με ασφαλείς και ποιοτικές υπηρεσίες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, σας ευχαριστώ για την επίκαιρη ερώτησή σας.

Ξεκινάω εισαγωγικά με την αρμοδιότητα την οποία έχω. Καταδικάζω με απόλυτο τρόπο οποιαδήποτε εκδήλωση βίας σωματικής ή και λεκτικής. Ο Κυβερνητικός Εκπρόσωπος έχει ήδη τοποθετηθεί δημόσια για το συμβάν.

Δεύτερη παρατήρηση, δεν ωραιοποιώ καταστάσεις σε ό,τι αφορά τον πυρήνα του ερωτήματος σας και πάρα πολλές φορές στην Ολομέλεια με συγκεκριμένα στοιχεία -είναι στα Πρακτικά-, αλλά και στην επιτροπή έχω μιλήσει για την αναγκαιότητα διαρκούς ενίσχυσης της ασφάλειας του πεδίου το οποίο με ρωτάτε. Θα τοποθετηθώ επί αυτού συνολικά στη δευτερολογία μου.

Με την επίκαιρη ερώτησή σας, όμως, θέτετε δύο ζητήματα, ζητήματα απολαβών και ζητήματα στελέχωσης της Υπηρεσίας Πολιτικής Αεροπορίας. Επαναλάβατε κατά τη διάρκεια της τοποθέτησής σας κάτι που έχετε και στην ερώτησή σας. Ως προς τις απολαβές αναφέρεστε σε δήθεν σχέδια του Υπουργείου σε συνεργασία με αεροπορικούς ομίλους -όπως λέτε- και φορείς διαχείρισης αερολιμένων για τα μπόνους των ελεγκτών εναέριας κυκλοφορίας. Να σας ενημερώσω ότι υπάρχει γραπτή συμφωνία μαζί τους εκ προοιμίου και έχω εδώ τη συγκεκριμένη επιστολή τους. Μάλιστα υπήρξε αποδοχή αυτής της πρότασης και της συζήτηση μαζί τους από τη γενική τους συνέλευση. Λέει: «Η Ένωση Ελεγκτών Εναέριας Κυκλοφορίας Ελλάδος έχει αποδεχθεί το πρακτικό με απόφαση της γενικής συνέλευσης».

Συνεπώς αυτό που ψηφίσαμε στη Βουλή τη Δευτέρα και ήρθε με τροπολογία και τιτλοφορείται στο άρθρο 4 της τροπολογίας -τώρα έχει ενσωματωθεί στον βασικό κορμό- «κίνητρο εκπλήρωσης στοχοθεσίας ελεγκτών εναέριας κυκλοφορίας» είναι απολύτως συμφωνημένο από τους εργαζόμενους, όχι με τους αεροπορικούς ομίλους που λέτε και διάφορους άλλους παίκτες της αεροπορικής αγοράς. Άρα, είναι ανακριβής η αναφορά σας.

Πάμε τώρα στη στελέχωση των αεροδρομίων. Η στελέχωση των αεροδρομίων με προσωπικό της ΥΠΑ όπου υφίσταται πεδίο αρμοδιότητας της υπηρεσίας, ιδίως με υπαλλήλους του κλάδου τηλεπικοινωνιών και ΠΕ ελεγκτών εναέριας κυκλοφορίας, ολοκληρώθηκε η διεξαγωγή εξετάσεων της προκήρυξης από το ΑΣΕΠ, δημοσιεύτηκε στο ΦΕΚ 8 Απριλίου του 2024. Τι δημοσιεύθηκε; Σχετικός πίνακας διοριστέων που αφορά στον διορισμό πενήντα ενός υπαλλήλων διαφόρων κλάδων και ειδικοτήτων. Βρίσκεται σε εξέλιξη η διαδικασία διορισμού τριάντα ΠΕ ελεγκτών εναέριας κυκλοφορίας, εννιά ΤΕ παροχής πληροφοριών πτήσεων, επτά ΤΕ ηλεκτρονικών, τριών ΠΕ μηχανικών διαφόρων ειδικοτήτων, ενός ΤΕ μηχανικών και ενός ΠΕ διοικητικών οικονομικών και παράλληλα η ΥΠΑ έχει προωθήσει αιτήματα διαγωνιστικών διαδικασιών για περαιτέρω προσλήψεις.

Σε ό,τι αφορά τους αερολιμενικούς που με ρωτήσατε στον κλάδο των αερολιμενικών δεν γίνονται διορισμοί, αφού με προεδρικό διάταγμα από το 2018 -ήταν και άλλη κυβέρνηση μάλιστα- με την αποχώρηση του συνόλου των υπαλλήλων ο κλάδος ΠΕ αερολιμενικών καταργείται. Εν τω μεταξύ για την αντιμετώπιση των επιτακτικών αναγκών κατόπιν συνταξιοδοτήσεων προσωπικού της ΥΠΑ διενεργήθηκαν κατά παρέκκλιση μετατάξεις από άλλους φορείς στον κλάδο παροχής πληροφοριών πτήσεων, προκειμένου να ενισχυθούν οι περιφερειακοί αερολιμένες Σύρου, Κάσου, Μήλου, Αστυπάλαιας και Λέρου. Η ίδια διαδικασία βρίσκεται σε εξέλιξη, προκειμένου να στελεχωθούν με πληρότητα οι κρατικοί αερολιμένες Καρπάθου, Σύρου, Ικαρίας και Καστελόριζου και περαιτέρω εξελίσσεται διαδικασία διενέργειας εσωτερικών μετατάξεων από άλλους κλάδους στον κλάδο παροχής πληροφοριών πτήσεων.

Έχουμε και άλλη μια εκκρεμότητα, την ενίσχυση της στελέχωσης με πυροσβέστες των μη παραχωρηθέντων αερολιμένων. Η ΥΠΑ έχει εκπονήσει και υλοποιεί πρόγραμμα εσωτερικών μετακινήσεων υπαλλήλων του κλάδου οδηγών με ειδικότητα, όμως, πυροσβεστών ιδιαίτερα κατά τις περιόδους με αυξημένη επιβατική κίνηση. Επίσης, έχουν δρομολογηθεί οι διαδικασίες για υλοποίηση μετατάξεων υπαλλήλων στον κλάδο οδηγών από εξωτερικούς φορείς. Οι υπάλληλοι αυτοί πληρούν τα τυπικά προσόντα για την άσκηση των σχετικών καθηκόντων και μετά την ολοκλήρωση της διαδικασίας μετάταξης τους θα ενταχθούν στο έργο της πυρόσβεσης των μη παραχωρηθέντων αερολιμένων, αφού υποβληθούν στη σχετική εκπαίδευση.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, προφανώς σας δίνεται και η ευκαιρία με αφορμή τη συζήτηση να κάνετε και σχετικές εξαγγελίες οι οποίες «θα γίνουν», οι οποίες «είναι σε εξέλιξη». Ναι, αλλά εδώ οι απαράδεκτες συνθήκες που υπάρχουν σε συνδυασμό με την αύξηση της κυκλοφορίας έχουν χτυπήσει συναγερμό και πρέπει να παρθούν μέτρα τώρα, όχι «θα», μελλοντικά, διότι θα έχουμε νέα Τέμπη και αυτή τη φορά θα είναι τα νέα Τέμπη στον αέρα, με πολύ τραγικά αποτελέσματα.

Αλλά πέρα από αυτό, ο Πανελλήνιος Σύλλογος Αερολιμενικών για το ενδιαφέρον σας –επειδή λέτε για το ενδιαφέρον σας- εδώ και ενάμιση περίπου χρόνο έχει ενημέρωση το Υπουργείο για τους κινδύνους που υπάρχουν, ζήτησε μάλιστα την 1η Μάη του 2024 συνάντηση μαζί σας για να συζητήσετε θέματα ασφαλείας και εσείς τους παραπέμψατε στον διοικητή της Υπηρεσίας Πολιτικής Αεροπορίας, ο οποίος όπως είναι αναρμόδιος να ασχολείται με θέματα αερολιμενικού ελέγχου και ασφάλειας.

Αυτή τη στιγμή, κύριε Υπουργέ -εγώ δεν θέλω να διαψεύσω τα νούμερα τα οποία είπατε, δεν είμαι εγώ αυτός που θα διαψεύσω-, υπηρετούν μόλις κάτι δεκάδες τηλεπικοινωνιακοί υπάλληλοι στην Υπηρεσία Πολιτικής Αεροπορίας, στο οργανόγραμμα, χωρίς απαραίτητα αυτές να αντιστοιχούν στις πραγματικές ανάγκες. Θα σας πω μόνο ότι το 2010 ο αριθμός των υπαλλήλων έφτανε τους τριακόσιους είκοσι και στη συνέχεια συρρικνώθηκαν με ευθύνη όλων των κυβερνήσεων, όχι μόνο της δικής σας. Υπάρχουν, λοιπόν, πάρα πολλές ελλείψεις σε προσωπικό και στα δεκαπέντε περιφερειακά αεροδρόμια της χώρας -είπατε ορισμένα-, Αστυπάλαια, Ικαρία, Κάλυμνο, Κάρπαθο, Καστελόριζο, Καστοριά, Κοζάνη, Κύθηρα, Λέρο, Μήλο, Νάξο, Πάρο, Σητεία και Σύρο. Σε αυτά τα αεροδρόμια η εξυπηρέτηση των πτήσεων, η διαχείριση της αεροπορικής κίνησης και η στελέχωση του πύργου ελέγχου γίνεται αποκλειστικά από υπαλλήλους της AFIS, παροχή πληροφοριακών πτήσεων αεροδρομίου. Είναι πολλές οι καταγγελίες των εργαζομένων που καλούνται να ανοίγουν τα αεροδρόμια σε απομακρυσμένα νησιά, απαρχαιωμένες υποδομές γιατί δεν υπάρχει παρά μόνο ένας υπάλληλος στο νησί ο οποίος μάλιστα εργάζεται σερί χωρίς ρεπό για δέκα ημέρες.

Να σας θυμίσω τον θάνατο ασθενούς από την Κάρπαθο, ο οποίος άργησε να διακομιστεί στο Νοσοκομείο της Ρόδου επειδή δεν άναψαν τα φώτα του Αεροδρομίου της Καρπάθου; Να σας θυμίσω το περιστατικό πριν από δύο χρόνια, Ιούνιο του 2022, ενώ είχε παρθεί απόφαση απαγόρευσης ανεφοδιασμού των αεροσκαφών με καύσιμα λόγω καταιγίδας, κανένας δεν ήταν σε θέση να επιβάλει την εφαρμογή του μέτρου και παραβιάστηκε η εντολή; Ο ανεφοδιασμός έγινε με κίνδυνο και για τους εργαζόμενους αλλά και για τις υποδομές. Και όχι μόνο αυτό. Όταν η «FRAPORT» διαπιστώνει τυχόν προβλήματα, απευθύνεται στην Αρχή Πολιτικής Αεροπορίας, η οποία με τη σειρά της -αφού δεν διαθέτει προσωπικό- απευθύνεται στην αστυνομία προκειμένου να ελέγξει και να παρέμβει. Δηλαδή, μιλάμε τώρα για τραγελαφικές καταστάσεις. Απίστευτη εκμετάλλευση βιώνουν και οι εργαζόμενοι, οι υπάλληλοι, με χαρακτηριστικό παράδειγμα τον πρόσφατο τραγικό θάνατο του ελεγκτή εναέριας εν ώρα υπηρεσίας στο Αεροδρόμιο Μακεδονία.

Εμείς δεν τρέφουμε αυταπάτες, κύριε Υπουργέ. Έχουμε εκφράσει την πλήρη αντίθεσή μας στην πολιτική της Ευρωπαϊκής Ένωσης για τον ευρωπαϊκό ουρανό στο EUROCONTROL, σε αντίθεση με όλους τους υπολοίπους εδώ, τα υπόλοιπα κόμματα, που είστε υπέρμαχοι της απελευθέρωσης των αερομεταφορών. Γι’ αυτό άλλωστε είχαμε καταψηφίσει και στη Βουλή αυτόν τον διαχωρισμό της ΥΠΑ, σε ΥΠΑ και ΑΠΑ, με νόμο του ΣΥΡΙΖΑ τον οποίο τον μετεξελίξατε εσείς ως Κυβέρνηση της Νέας Δημοκρατίας.

Εμείς στηρίζουμε τα προβλήματα των εργαζομένων και μέσα και έξω από τη Βουλή ενάντια στην ιδιωτικοποίηση των αεροδρομίων και της αεροναυτιλίας, τη διάλυση της Υπηρεσίας Πολιτικής Αεροπορίας, να αυξηθεί η χρηματοδότηση, να προσληφθεί μόνιμο προσωπικό στο ύψος των πραγματικών αναγκών που έχει η χώρα και συνολικά για να εξασφαλιστεί η δουλειά και τα δικαιώματα των εργαζομένων.

Η θέση μας -και κλείνω με αυτό, κύριε Πρόεδρε-, η θέση του ΚΚΕ είναι η Υπηρεσία Πολιτικής Αεροπορίας να είναι ενιαία, να είναι δημόσια με όλα τα αεροδρόμια κρατικά, συμπεριλαμβανομένου και του Αεροδρομίου των Σπάτων και της Αεροναυτιλίας και φυσικά να είναι ενταγμένη σε έναν ενιαίο φορέα αερομεταφορών που να ικανοποιεί τις πραγματικές λαϊκές ανάγκες.

Σας καλούμε, λοιπόν, με συγκεκριμένο χρονοδιάγραμμα να μας πείτε πότε θα γίνουν όλα αυτά τα οποία μας είπατε στην πρωτολογία, όχι «είναι σε εξέλιξη», «θα διορίσουμε».

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριεσυνάδελφε, ξεκινήσατε λέγοντας ότι έκανα εξαγγελίες. Δεν έκανε εξαγγελίες. Όταν λέω συγκεκριμένη απόφαση που έχει δημοσιευθεί στο ΦΕΚ για πενήντα έναν υπαλλήλους της ΥΠΑ αυτοί είναι θέμα χρόνου να πιάσουν δουλειά. Είπα για μετατάξεις που έγιναν. Τα αεροδρόμια που είπα, έχουν γίνει μετατάξεις. Μίλησα για πυροσβέστες που έχουν μετακινηθεί.

Όμως εδώ δεν ήρθα για να ωραιοποιήσω καταστάσεις. Υπάρχουν προβλήματα. Να σας πω πού είναι το μεγαλύτερο πρόβλημα; Στο Ηράκλειο της Κρήτης. Το ξέρετε καλύτερα από εμένα. Το βιώνετε σε εβδομαδιαία βάση. Πέρσι είχαμε οκτώ εκατομμύρια επτακόσιους χιλιάδες επισκέπτες. Η Θεσσαλονίκη είχε πεντέμισι εκατομμύρια. Μέχρι να γίνει το Καστέλι, που πηγαίνει με ικανοποιητικούς ρυθμούς, έχει εκτελεστεί περισσότερο από το 35% του έργου για να είμαστε έτοιμοι το ΄27, γνωρίζουμε τα προβλήματα και γνωρίζετε και τι κάνουμε, έτσι ώστε όσο μπορούμε να τα περιορίσουμε αυτά τα προβλήματα. Χθες μιλούσα με τον αερολιμενάρχη κάτω στο Ηράκλειο για να δούμε πώς μπορούμε να βρούμε υδραυλικούς άμεσα να κάνουν αποκατάσταση για να είναι καλύτερη η καθημερινότητα και των εργαζομένων και των επιβατών στο Αεροδρόμιο του Ηρακλείου.

Έχουμε φέτος σε σχέση με πέρυσι 12% ήδη αυξημένη κίνηση στα ελληνικά αεροδρόμια και έχουμε και πρωτοβουλίες που πρέπει να αναλάβουμε από κοινού ως Κυβέρνηση για να διευκολύνουμε το έργο της Πυροσβεστικής. Χθες, θέλω να σας πω, σε συνεννόηση με τον κ. Κικίλια δώσαμε τη δυνατότητα ένα Erikson να πάει στο Αεροδρόμιο Αθηνών, στο ΔΑΑ, έτσι ώστε να είναι πιο κοντά στην πρόσβασή του σε δυνητικό πρόβλημα που προκύψει σε τμήμα της Αττικής. Αυτό σημαίνει ότι θα έχει προτεραιότητα στον ανεφοδιασμό που μπορεί να σημαίνει και μικρές καθυστερήσεις, αλλά αυτό επιτάσσει το δημόσιο συμφέρον. Η κατάσταση βεβαίως δεν είναι εύκολη σε παγκόσμιο επίπεδο. Βλέπετε καθημερινά καθυστερήσεις, αλλά προσπαθούμε για το καλύτερο.

Τρίτο θέμα, η ασφάλεια των πτήσεων, μείζονος σημασίας θέμα. Πρέπει διαρκώς όλοι μας να κάνουμε το καλύτερο για να ενισχύουμε την ασφάλεια των πτήσεων. Είπατε για το ποιος είναι υπεύθυνος. Προφανώς υπάρχει η ΥΠΑ και η ΑΠΑ. Εκ του θεσμικού πλαισίου από το 2020 -είτε συμφωνούμε είτε διαφωνούμε αυτό είναι το θεσμικό πλαίσιο στην Ελλάδα- η Αρχή Πολιτικής Αεροπορίας έχει ως σκοπό -μεταξύ άλλων- την εκτέλεση καθηκόντων πιστοποίησης, εποπτείας και επιβολής στον τομέα των αερομεταφορών της Αεροναυτιλίας και των Αερολιμένων. Εκ του θεσμικού πλαισίου η Αρχή Πολιτικής Αεροπορίας η οποία είναι καλά στελεχωμένη, δεν έχει φτάσει στον μέγιστο αριθμό οργανικών θέσεων, αλλά δεν νομίζω ότι θα βρείτε εύκολα δημόσιο φορέα ή ανεξάρτητη αρχή που έχει καλυμμένες πάνω από το 80%-85% των οργανικών της θέσεων, εργάζονται εκεί πάνω από εκατό άτομα σήμερα που μιλάμε, μέσω των εξουσιοδοτημένων επιθεωρητών της διενεργεί τακτικές και έκτακτες επιτόπιες επιθεωρήσεις και ελέγχους σε αερολιμένες, αεροδρόμια και πεδία προσγείωσης της χώρας για τη διαπίστωση της συμμόρφωσής τους με το κανονιστικό πλαίσιο που διέπει την ασφαλή λειτουργία τους. Η ΑΠΑ είναι υπεύθυνη για αυτό. Η συμμόρφωση όλων των εμπλεκόμενων φορέων παρακολουθείται συστηματικά από τους επιθεωρητές της Αρχής βάσει του εθνικού προγράμματος ποιοτικού ελέγχου της ασφάλειας και του ετήσιου πλάνου επιχορηγήσεων. Αντίστοιχο νομικό πλαίσιο ισχύει και για την εποπτεία του παρόχου αεροναυτιλίας, τη συμμόρφωση του οποίου παρακολουθεί η Αρχή μέσα από μια σειρά επιθεωρήσεων που διενεργούνται από πιστοποιημένους επιθεωρητές.

Σε κάθε περίπτωση, το ζήτημα της συνεχούς ενίσχυσης της ασφάλειας αερομεταφορών αεροναυτιλίας και αερολιμένων είναι εξαιρετικά σημαντικό. Στην κατεύθυνση αυτήν υλοποιούμε προγράμματα εκσυγχρονισμού των συστημάτων διαχείρισης εναέριας κυκλοφορίας, των συστημάτων επικοινωνιών, πλοήγησης και επιτήρησης προϋπολογισμού 210 εκατομμυρίων ευρώ. Ολοκληρώνουμε, πριν το τέλος του έτους, το πρόγραμμα πιστοποίησης των αεροδρομίων κατά EASA με συστηματική αναβάθμιση των υποδομών, προϋπολογισμού 110 εκατομμυρίων ευρώ.

Διαμορφώνουμε την αναδιοργάνωση της ΥΠΑ σε ένα αποτελεσματικό και λιτό διοικητικό μοντέλο. Προωθούμε τον Εθνικό Κανονισμό Ασφάλειας Πολιτικής Αεροπορίας και εγκρίναμε τον κώδικα δεοντολογίας SAP. Το αποτέλεσμα αυτών των πρωτοβουλιών αποτυπώθηκε και στις πρόσφατες επιθεωρήσεις του Διεθνούς Οργανισμού Πολιτικής Αεροπορίας, ICAO, σύμφωνα με τον οποίο καταγράφηκε αύξηση στα επίπεδα αποτελεσματικής εφαρμογής των διεθνών προτύπων ασφαλείας από το 69,1% πέρυσι στο 74,9% πάνω από τον παγκόσμιο μέσο όρο που είναι στο 69,3%.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Τροποποίηση του Π.Δ. 18/1989 «Κωδικοποίηση διατάξεων νόμων για το Συμβούλιο της Επικρατείας» (Α΄ 8) - Μεταφορά διαφορών στα Τακτικά Διοικητικά Δικαστήρια - Ρυθμίσεις για πιλοτική ή κατόπιν προδικαστικού ερωτήματος δίκη ενώπιον του Συμβουλίου της Επικρατείας - Άλλες διατάξεις του Υπουργείου Δικαιοσύνης».

Θα συζητηθεί η πρώτη με αριθμό 1195/27-6-2024 επίκαιρη ερώτηση δεύτερου κύκλου του Βουλευτή Άρτης της Κοινοβουλευτικής Ομάδας «Νέα Δημοκρατία» κ. Γεώργιου Στύλιου προς τον Υπουργό Υποδομών και Μεταφορών με θέμα: «Κατασκευή νέου δικτύου ύδρευσης στους Νομούς Άρτας, Πρέβεζας και Λευκάδας».

Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Αξιότιμε, κύριε Υπουργέ, οι απαιτήσεις ύδρευσης στο νομό της Άρτας και στην ευρύτερη περιοχή έχουν αυξηθεί τα τελευταία χρόνια. Μεγάλα έργα υποδομών έχουν αλλάξει τον χάρτη της περιοχής. Παράλληλα, η οικιστική ανάπτυξη έχει αλλάξει τις ανάγκες ύδρευσης στον νομό. Αποτέλεσμα των παραπάνω είναι το υπάρχον σύστημα υδροδότησης να ανταποκρίνεται οριακά. Το πρόβλημα εντείνεται κατά τους θερινούς μήνες όταν οι απαιτήσεις ύδρευσης αυξάνονται λόγω των επισκεπτών και των τουριστών.

Κύριε Υπουργέ, η περιοχή κατοικείται συνολικά από εκατόν πενήντα χιλιάδες κατοίκους. Η κάλυψη των αυξημένων αναγκών πόσιμου νερού και η διασφάλιση της καλής του ποιότητας απαιτούν την κατασκευή ενός νέου σύγχρονου δικτύου ύδρευσης. Το έργο της ύδρευσης των περιοχών Άρτας, Πρέβεζας, Λευκάδας και Αιτωλοακαρνανίας αποτελεί ένα από τα εμβληματικά έργα που προεκλογικά εξήγγειλε η Νέα Δημοκρατία. Μάλιστα, περιλαμβανόταν στο αναπτυξιακό σχέδιο για την Περιφέρεια Ηπείρου με τίτλο «380+ έργα υποδομής για την ήπειρο του 2030». Προέβλεπε, συγκεκριμένα, την κατασκευή ενός νέου δικτύου μεταφοράς πόσιμου νερού που θα ξεκινά από τις πηγές Αγίου Γεωργίου Λούρου και θα φτάνει μέχρι και τη Λευκάδα.

Λαμβάνοντας υπ’ όψιν τα παραπάνω ερωτάσθε αν έχει εξασφαλιστεί η χρηματοδότηση του έργου. Εάν ναι, σε ποιο στάδιο βρίσκεται η δημοπράτηση του; Πότε προβλέπεται η υπογραφή της σύμβασης του έργου;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πάρα πολύ, κύριε συνάδελφε, για την επίκαιρη ερώτησή σας. Θα απαντήσω στην πρωτολογία μου στο πρώτο ερώτημά σας και στη δευτερολογία μου στο δεύτερο και στο τρίτο ερώτημα σας.

Εξαιρετικά σημαντικό έργο. Προϋπολογισμός 141,7 εκατομμύρια ευρώ. Παρέμβαση με ιδιαίτερα θετικές συνέπειες για την καθημερινότητα του πολίτη, του επισκέπτη, του τουρίστα, για την ανάπτυξη ευρύτερα της περιοχής. Γιατί; Γιατί το υφιστάμενο δίκτυο μεταφοράς πόσιμου νερού, όπως πολύ σωστά είπατε, από τις πηγές Αγίου Γεωργίου αδυνατεί να καλύψει πλήρως τις ανάγκες των εξυπηρετούμενων περιοχών σε τέσσερις περιφερειακές ενότητες Άρτας, Πρέβεζας, Αιτωλοακαρνανίας και Λευκάδας κυρίως τους θερινούς μήνες. Το ξέρετε καλύτερα από εμένα εκεί που είστε. Αλλά, παράλληλα, διαπιστώνονται και προβλήματα διαρροών λόγω διάβρωσης, όπως παρατηρούνται και προβλήματα μη ορθολογικής διανομής του διαθέσιμου νερού στους οικισμούς.

Αντικείμενο του έργου είναι η κατασκευή νέου δικτύου μεταφοράς νερού εκατόν τεσσάρων χιλιομέτρων, όπως πολύ σωστά είπατε, από τις πηγές Αγίου Γεωργίου Λούρου μέχρι τη Λευκάδα. Προβλέπεται η κάλυψη των αναγκών ύδρευσης οικισμών στις Περιφερειακές Ενότητες Άρτας, Πρέβεζας, Αιτωλοακαρνανίας και Λευκάδας. Θα εξυπηρετηθούν περισσότεροι από εκατόν πενήντα χιλιάδες κάτοικοι.

Θα δώσω στα Πρακτικά, κύριε συνάδελφε, φωτογραφίες, μεταξύ άλλων και του αγωγού μεταφοράς προς την Άρτα, που καταδεικνύουν και αναδεικνύουν τη σημασία του έργου, όπως και τους δήμους των περιφερειακών ενοτήτων που θα βοηθηθούν οι κάτοικοί τους από την υλοποίηση του έργου. Όλα αυτά θα τα δώσω μέσα από μια παρουσίαση στα Πρακτικά.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με το έργο αυτό επιτυγχάνεται η κάλυψη των σημερινών και των μελλοντικών υδατικών αναγκών αυτών των περιοχών και η μείωση της υπεράντλησης νερού από γεωτρήσεις, με αποτέλεσμα να βελτιωθούν τα ποιοτικά και τα ποσοτικά χαρακτηριστικά των υδάτινων συστημάτων της περιοχής.

Είπα ότι θα σας μιλήσω για τη χρηματοδότηση. Το έργο έχει δημοπρατηθεί και έχει εξασφαλιστεί η χρηματοδότηση από το Πρόγραμμα Δημοσίων Επενδύσεων του Υπουργείου Υποδομών και Μεταφορών. Στις 14 Ιουνίου βγήκε η απόφαση του αρμόδιου Αναπληρωτή Υπουργού, του κ. Παπαθανάση, σύμφωνα με την οποία εντάσσεται το έργο στο Πρόγραμμα Δημοσίων Επενδύσεων του Υπουργείου Υποδομών και Μεταφορών. Και στις 18 Ιουνίου, λίγες ημέρες μετά, με απόφαση του Υπουργού Υποδομών και Μεταφορών, για το έργο αυτό -που έχει εξασφαλιστεί η χρηματοδότηση του- δεσμεύεται ο προϋπολογισμός του για την υλοποίηση του έργου. Άρα, το έργο έχει εξασφαλισμένη χρηματοδότηση 141,7 εκατομμύρια ευρώ για την υλοποίησή του.

Παρακαλώ, για τα Πρακτικά οι σχετικές αποφάσεις του Ιουνίου του 2024.

Σας ευχαριστώ.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Στύλιο, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ:** Κύριε Υπουργέ, σας ευχαριστώ για την απάντησή σας και εγώ αλλά και όλοι οι συμπολίτες μου στην Άρτα. Πιστεύω ότι εκφράζω τα αισθήματα και τις σκέψεις και των κατοίκων των υπόλοιπων νομών που τους αφορά το συγκεκριμένο έργο.

Είναι σημαντικό που πλέον μιλάμε για ένα έργο με εξασφαλισμένη χρηματοδότηση, στοιχεία και προϋπολογισμό και περιμένω περισσότερα και αναλυτικά στοιχεία στη δευτερολογία σας.

Το πολιτικό σύνθημα της Νέας Δημοκρατίας «Το είπαμε, το κάναμε» γίνεται πράξη. Το αποδείξατε σήμερα, δίνονται δυνατότητες και δημιουργούνται προσδοκίες ευρύτερα στην περιοχή. Η Άρτα και η Ήπειρος συνολικά, έχουν μεγάλες προοπτικές, λόγω του αεροδρομίου του Ακτίου, της Ιόνιας Οδού, της Αμβρακίας αλλά και της Εγνατίας Οδού. Η κλιματική κρίση, όμως, καθιστά πιο σημαντική από ποτέ τη χρηστή διαχείριση των φυσικών πόρων, ιδίως των υδατικών. Η μη ορθολογική διανομή του νερού στους οικισμούς μειώνει τα διαθέσιμα αποθέματα. Η διάβρωση του εδάφους προκαλεί συχνές διαρροές και βλάβες στο υπάρχον σύστημα, οδηγώντας σε απώλεια νερού.

Σας ρωτώ, λοιπόν -και συμπληρώνω επιπλέον ερωτήσεις, για να μου απαντήσετε στη δευτερολογία σας- εάν στο σχεδιαζόμενο έργο:

Πρώτον, έχουν προβλεφθεί ειδικά συστήματα ελέγχου και διαχείρισης για τον εντοπισμό των βλαβών και των απωλειών; Ξέρετε ότι έχουν προχωρήσει τα συστήματα τηλεμετρίας και διαφόρων άλλων τεχνολογικών εξελίξεων.

Δεύτερον, με την ολοκλήρωση της κατασκευής του νέου δικτύου ύδρευσης, υπάρχει σχεδιασμός για το ποιος το παραλαμβάνει;

Τρίτον, ποιος θα διαχειρίζεται και ποιος θα αναλαμβάνει τη συντήρηση και το κόστος αυτής στο συγκεκριμένο έργο;

Κύριε Υπουργέ, τελειώνοντας, ξέρετε ότι για χρόνια τα μάτια της πολιτείας δεν ήταν στραμμένα στην περιφέρεια, στην Ήπειρο και στη δυτική Ελλάδα. Τα νέα έργα που υλοποιήθηκαν και υλοποιούνται βελτιώνουν τη ζωή των πολιτών και αξιοποιούν τα πλεονεκτήματα της περιοχής.

Το νέο δίκτυο ύδρευσης, που μόλις πριν από λίγο είπατε και θα μας δώσετε και διευκρινίσεις, είναι ένα έργο διαπεριφερειακό που δίνει προστιθέμενη αξία και στους τέσσερις νομούς. Έργα αυτού του είδους, που διασυνδέουν τους νόμους, οδηγούν σε ένα περισσότερο διαφοροποιημένο και πιο ισχυρό μοντέλο ανάπτυξης. Θα ήθελα να σας παρακαλέσω να έχετε υπ’ όψιν σας, στον μελλοντικό σχεδιασμό του Υπουργείου σας, αυτή την παρατήρηση.

Προσωπικά, δεσμεύομαι απέναντι στους πολίτες, τους Αρτινούς και τους Ηπειρώτες, να εργαστώ για να αναδείξω μέσα στο πλαίσιο του κοινοβουλευτικού ελέγχου τέτοιας σημασίας παρεμβάσεις και έργα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, σας ευχαριστώ πάρα πολύ για τη δευτερολογία σας.

Χαριτολογώντας θα πω ότι με βάση τα ερωτήματά σας -και ορθώς με ρωτάτε- αν υπάρχει χρηματοδότηση, πού βρίσκεται η δημοπράτηση και πότε θα υπογραφεί η σύμβαση και στη δευτερολογία σας πήγατε μετά την ολοκλήρωση του έργου. Είμαι συνηθισμένος όπου πηγαίνω σε όλη την Ελλάδα με την ιδιότητα που έχω, πριν ολοκληρώσουμε ένα έργο που υπάρχει προβληματισμός αν θα ολοκληρωθεί να πηγαίνουμε στο επόμενο βήμα. Καλό είναι αυτό να οραματιζόμαστε, αλλά θα μου επιτρέψετε να είμαι πολύ ακριβής, γιατί όταν λέμε κάτι δημόσια πρέπει να έχουμε και τη χρηματοδότηση αυτού. Το συνδυάζω με το προηγούμενο ερώτημά σας.

Άρα τα τεχνικά χαρακτηριστικά του έργου προβλέπονται μέσα στη σύμβαση και είναι και στην παρουσίαση που έδωσα δημόσια, για κάθε τμήμα υλοποίησης αυτού του έργου. Η νομοθεσία προβλέπει ποιος παραλαμβάνει το έργο, αλλά θα μου επιτρέψετε να μείνω σήμερα στην ουσία. Η ουσία είναι, αναλύθηκε στην πρωτολογία μου, ότι υπάρχει χρηματοδότηση αποδεδειγμένα. Κατατέθηκε στα Πρακτικά. Έχει εγκριθεί η κατακύρωσή του και έχει ολοκληρωθεί ο προσυμβατικός έλεγχος από το Ελεγκτικό Συνέδριο.

Όπως οφείλαμε, και θέλω να ευχαριστήσω δημόσια όλα τα κόμματα του ελληνικού Κοινοβουλίου τα οποία μιλούν πολύ θετικά για τις πρωτοβουλίες που αναλαμβάνουμε, ενημερώσαμε στις 20 Ιουνίου 2024 τη Διαρκή Επιτροπή Παραγωγής και Εμπορίου για να ξέρετε όλοι ακριβώς τι κάνουμε. Η συνολική προθεσμία εκτέλεσης του έργου είναι σαράντα μήνες από την ημέρα υπογραφής της σύμβασης, εκ των οποίων τριάντα έξι μήνες είναι οι κατασκευαστικές εργασίες και τέσσερις μήνες είναι η δοκιμαστική λειτουργία. Μετά από τη βεβαίωση περαίωσης στη λήξη, δηλαδή της δοκιμαστικής περιόδου, ο ανάδοχος θα συντηρεί και θα λειτουργεί το έργο για τριάντα έξι μήνες. Άρα, απαντάω και σε αυτό το ερώτημά σας.

Κοινοποιήθηκε στον ανάδοχο η απόφαση κατακύρωσης και η πρόσκληση για υπογραφή της σύμβασης. Άρα, για να απαντήσω και στο τελευταίο ερώτημά σας πότε προβλέπεται η υπογραφή της σύμβασης, η υπογραφή της σύμβασης θα γίνει την Παρασκευή στις 13.00΄ στη Λευκάδα, παρουσία του Πρωθυπουργού.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Διακόπτεται η συνεδρίαση για τις 13.00΄ και θα επανέλθουμε με αντικείμενο εργασιών νομοθετικό έργο, σύμφωνα με τη συμπληρωματική ημερήσια διάταξη που σας έχει διανεμηθεί.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας: α) «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας» και β) «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».

Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης των συμβάσεων για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Μετά θα ακολουθήσει η ψηφοφορία επί των συμβάσεων.

Διευκρινίζω εδώ ότι είναι δύο οι κυρώσεις. Θα δίνεται το πεντάλεπτο, αλλά με τη σχετική ανοχή, η οποία απαιτείται για να υπάρξει τοποθέτηση και επί των δύο κυρώσεων.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, μπορώ να έχω τον λόγο επί της διαδικασίας;

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Καζαμίας έχει τον λόγο επί της διαδικασίας.

Παρακαλώ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Βρισκόμουν στη Διάσκεψη των Προέδρων. Η συμφωνία ήταν να έχουμε δέκα λεπτά οι ομιλητές -αυτό λένε τα Πρακτικά της Διάσκεψης των Προέδρων και όχι πέντε λεπτά και ανοχή- γιατί είναι δύο οι συμβάσεις. Δεν ξέρω αν βρισκόσασταν στη Διάσκεψη. Πάντως εγώ βρισκόμουν και αυτό ήταν ξεκάθαρο.

Άρα παρακαλώ να διορθωθεί αυτό και να γίνει δέκα λεπτά για τους ομιλητές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, δεν έχω λόγο να το αμφισβητήσω. Δεν ήμουν, βεβαίως, στη Διάσκεψη. Επιφυλάσσομαι να το δω σε πολύ λίγα λεπτά. Σε κάθε περίπτωση, όποιος θέλει να μιλήσει και τα δέκα λεπτά, θα το έχει. Νομίζω ότι με αυτό το πλαίσιο μπορούμε να ξεκινήσουμε.

Το Σώμα συμφωνεί ότι έως δέκα λεπτά όποιος επιθυμεί μπορεί να μιλήσει. Ξεκινάμε δίνοντας τον λόγο με τη σειρά των κοινοβουλευτικών δυνάμεων από την πλευρά των Σπαρτιατών.

Τον λόγο έχει ο κ. Ζερβέας. Έχετε τον λόγο για δέκα λεπτά χρησιμοποιώντας και αξιοποιώντας όσο χρόνο από αυτόν εσείς επιθυμείτε.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, καλούμαστε σήμερα να κυρώσουμε ή μη δύο συμφωνίες. Η μια ονομάζεται: «Κύρωση της Συμφωνίας στρατιωτικής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας» και η έτερη: «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας».

Θα ήθελα να τονίσω εδώ το εξής παράδοξο, ότι ενώ βρίσκονται τα στρατεύματά μας στο έδαφος της Σαουδικής Αραβίας, καθώς και η πυροβολαρχία Patriot εδώ και τρία χρόνια, ερχόμαστε τώρα εν έτει 2024 να κυρώσουμε τις εν λόγω συμφωνίες. Δηλαδή, για μια ακόμα φορά το πολιτικό σύστημα κάνει τα πράγματα ανάποδα. Και αυτό δεν περιποιεί τιμή για κανέναν μας. Γιατί αν είχε προκύψει κάποιο πρόβλημα, οι στρατιωτικοί μας θα ήταν έκθετοι.

Στην αρμόδια επιτροπή έγινε λόγος ότι η Σαουδική Αραβία αποτελεί πυλώνα σταθερότητας. Η αλήθεια είναι ότι δεν αποτελεί πυλώνα σταθερότητας, αλλά αντιθέτως παράγοντα αποσταθεροποιήσεως. Και γιατί το λέω αυτό; Διότι εξαιτίας της επί σειρά ετών σφαγής του λαού της Υεμένης και της πρωτοφανούς ανθρωπιστικής κρίσεως, ήρθαν στο προσκήνιο οι διαβόητοι Χούθι, με τα γνωστά σε όλους μας αποτελέσματα στην περιοχή της Ερυθράς Θάλασσας. Επομένως, συμφωνίες με τέτοια καθεστώτα μας βρίσκουν αντίθετους.

Επίσης, υπάρχει ένας άλλος λόγος για τον οποίο εμείς αντιτασσόμεθα στις εν λόγω συμφωνίες. Θέτουμε ένα ερώτημα: Για ποιον λόγο βρίσκεται εκεί το ελληνικό προσωπικό; Και βεβαίως, η απάντηση είναι ότι βρίσκεται για τον χειρισμό της πυροβολαρχίας Patriot, η οποία είναι ένα υπερσύγχρονο οπλικό σύστημα. Σύμφωνα με τη φιλοκυβερνητική εφημερίδα «ΚΑΘΗΜΕΡΙΝΗ» του κ. Αλαφούζου, δεν βρίσκεται εκεί για την προστασία του εδάφους της Σαουδικής Αραβίας, αλλά ουσιαστικά για την προστασία των εγκαταστάσεων της κρατικής πετρελαϊκής εταιρείας «ARAMCO».

Και βεβαίως, αναρωτιόμαστε, διαθέσαμε το συγκεκριμένο υπερσύγχρονο οπλικό σύστημα στη Σαουδική Αραβία για την προστασία των συμφερόντων μιας πετρελαϊκής εταιρείας; Με αυτή την λογική η συμφωνία δεν θα έπρεπε να ήταν μεταξύ Ελλάδας και Σαουδικής Αραβίας, θα έπρεπε να ήταν μεταξύ Ελλάδας και της εταιρείας «ARAMCO».

Επίσης, έχουμε υπερκαλύψει τις δικές μας αμυντικές ανάγκες και διαθέτουμε την πολυτέλεια να δώσουμε μια πυροβολαρχία Patriot στη Σαουδική Αραβία; Είμαστε οικονομικά πιο ισχυροί από ότι η Σαουδική Αραβία; Χρειάζεται η Σαουδική Αραβία τον δανεισμό των δικών μας Patriot;

Βεβαίως, υπάρχει το εξής ζήτημα. Εάν υπάρξει ανάφλεξη, όπως εικάζουν πάρα πολλοί και έγκυροι αναλυτές στην περιοχή της Μέσης Ανατολή και αυτή η επέκταση και αυτή η ανάφλεξη έρθει και στη δική μας πόρτα, τι θα γίνει με τους Patriot, θα έχουμε τη δυνατότητα επαναπατρισμού τους; Δεν δόθηκε κάποια απάντηση στην αρμόδια επιτροπή και το θεωρούν πολύ αμφίβολο.

Ποια είναι η δική μας πρόταση; Η δική μας πρόταση είναι εφόσον κάποιοι ισχυρίζονται στο Υπουργείο Εθνικής Άμυνας ότι η συγκεκριμένη πυροβολαρχία δεν είναι αναγκαία για την προάσπιση των αμυντικών μας συμφερόντων, να μη δοθεί στη Σαουδική Αραβία, αλλά να δοθεί στην αδελφή Κύπρο, η οποία Κύπρος έχει γίνει στόχος των τζιχαντιστών της Χεζμπολάχ και μάλιστα, έχει γίνει στόχος του Υπουργού Εξωτερικών της Τουρκίας, του κ. Φιντάν, επισήμως.

Τώρα θα αναφερθώ επί του νομοσχεδίου. Κατ’ αρχάς για την κύρωση της συμφωνίας της στρατιωτικής συνεργασίας γίνεται αναφορά για τα δύο μέρη. Σε κάποια άρθρα υπάρχει η φράση «εκτός εάν τα δύο μέρη αποφασίζουν διαφορετικά» και δεν συγκεκριμενοποιείται τι εννοούμε με το «διαφορετικά», με ποιον τρόπο θα γίνει αυτή η συναπόφαση.

Παρακάτω γίνεται λόγος για πιθανή ζημία, τραυματισμού ή θανάτου Έλληνα στρατιωτικού υπαιτιότητας Σαουδάραβα πολίτη στρατιωτικού και η χώρα μας παραιτείται κάθε αξιώσεως, κάτι το οποίο θεωρούμε απαράδεκτο.

Στο άρθρο 12, γίνεται αναφορά για την επίλυση κάθε διαφοράς μεταξύ των δύο μερών, η οποία θα γίνεται δίχως την προσφυγή στο Διεθνές Δικαστήριο, κάτι το οποίο, επίσης, θεωρούμε απαράδεκτο. Δεν είναι δυνατόν να απεμπολούμε τη Συνθήκη της Βιέννης για το Δίκαιο των Συνθηκών. Και για ποιον λόγο υπάρχει αυτό το άρθρο μέσα στη συμφωνία; Για ποιον λόγο να στερείται η πατρίδα μας, σε περίπτωση που η συμφωνία παραβιαστεί από τους Σαουδάραβες, το δικαίωμα να πάμε σε διεθνές δικαιοδοτικό όργανο;

Όσον αφορά στην κύρωση της διευθέτησης του καθεστώτος παραμονής Ελλήνων στρατιωτικών στη Σαουδική Αραβία, όπως προείπα, είναι απαράδεκτο το γεγονός ότι υπάρχουν εκεί ήδη Έλληνες στρατιωτικοί δίχως να έχει υπογραφεί το νομικό αυτό πλαίσιο. Ουσιαστικά, δηλαδή, ερχόμαστε εδώ, τρία χρόνια μετά, να νομιμοποιήσουμε εκ των υστέρων την παρουσία των δυνάμεών μας στη Σαουδική Αραβία.

Όσον αφορά στα άρθρα. Στο άρθρο 8 παράγραφος 2 ζητείται οι Έλληνες να σέβονται τους νόμους, τους κανονισμούς και τις παραδόσεις του κράτους της Σαουδικής Αραβίας. Και βεβαίως, ξεχνά η δική μας πλευρά ότι οι παραδόσεις και οι νόμοι της Σαουδικής Αραβίας διαφέρουν πάρα πολύ από τους δικούς μας νόμους και τις δικές μας παραδόσεις με κίνδυνο να βρεθούν τα στελέχη των Ενόπλων Δυνάμεών μας αντιμέτωπα με σοβαρά αδικήματα για τον νομικό πολιτισμό της Σαουδικής Αραβίας, αλλά όχι τον δικό μας. Παραδείγματος χάριν, εάν μια αξιωματικός του Ελληνικού Στρατού βρεθεί να κυκλοφορεί δίχως μπούργκα, μπορεί να βρεθεί κατηγορούμενη. Όπως επίσης, μπορεί να βρεθεί κατηγορούμενος ένας στρατιωτικός μας, ο οποίος θα καταναλώσει οινοπνευματώδη ποτά και μπορεί να βρεθεί αντιμέτωπος με ποινές φυλάκισης.

Θεωρούμε, λοιπόν, απαράδεκτο ένα κράτος όπως το δικό μας, το οποίο διέπεται από τον ευρωπαϊκό νομικό πολιτισμό, να συναινεί σε τέτοιες απάνθρωπες και μεσαιωνικές πρακτικές και μάλιστα, να αναγκάζει στρατιωτικούς που πάνε εκεί να βοηθήσουν να υπόκεινται σε τόσο πρωτόγονο νομικό πολιτισμό.

Ως εκ τούτου, θεωρούμε το νομοσχέδιο ελλιπές, πρόχειρο και επικίνδυνο και το καταψηφίζουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει από την Πλεύση Ελευθερίας ο κ. Αλέξανδρος Καζαμίας.

Ορίστε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ κύριε Πρόεδρε.

Κυρίες και κύριοι Βουλευτές, οι δύο διεθνείς συμβάσεις που έρχονται σήμερα προς κύρωση στη Βουλή εμπλέκουν τη χώρα μας σε μία σύρραξη στον νότο της Αραβικής Χερσονήσου, δηλαδή τριάμισι χιλιάδες χιλιόμετρα μακριά, οι οποίες, κατά την άποψη της Πλεύσης Ελευθερίας, δεν συμβάλλουν με κανέναν τρόπο στην εξυπηρέτηση των ελληνικών εθνικών συμφερόντων. Πρόκειται για μία σύμβαση για το καθεστώς των Ενόπλων Δυνάμεων της Ελλάδας στη Σαουδική Αραβία που έχει υπογραφεί πριν από τρία χρόνια και για μία δεύτερη σύμβαση που αφορά στη μελλοντική αμυντική συνεργασία ανάμεσα στη χώρα μας και στη Σαουδική Αραβία.

Η πολιτική αυτή πρέπει να πούμε ότι ξεκίνησε το 2017 επί κυβέρνησης ΣΥΡΙΖΑ - ΑΝΕΛ, με πρωτοβουλίες του τότε Υπουργού Εθνικής Άμυνας Πάνου Καμμένου και με την πλήρη στήριξη και σφραγίδα του τότε Πρωθυπουργού και πρώην Προέδρου του ΣΥΡΙΖΑ, Αλέξη Τσίπρα. Επρόκειτο για μία καταστροφική πολιτική για τη χώρα μας, η οποία επισφράγιζε την πολιτική υποτελούς εξάρτησης που η Ελλάδα, στη διάρκεια της κρίσης και της επιβολής των μνημονίων, υιοθέτησε απέναντι στις Ηνωμένες Πολιτείες -αλλεπάλληλες κυβερνήσεις είναι υπεύθυνες γι’ αυτό- και η οποία εξυπηρετεί τα σχέδια των Ηνωμένων Πολιτειών στην περιοχή της Μέσης Ανατολής και της Αραβικής Χερσονήσου.

Ο ρόλος της Σαουδικής Αραβίας στον πόλεμο της Υεμένης, ο οποίος ξεκίνησε το 2014 -είναι ένας εμφύλιος πόλεμος στον οποίο ενεπλάκη η Σαουδική Αραβία το 2015 ως εξωτερική δύναμη- έχει υπάρξει πεδίο σφοδρότατης κριτικής διεθνώς.

Μέχρι το 2020 η Σαουδική Αραβία είχε ενταχθεί από τον ΟΗΕ σε μια «μαύρη λίστα», διότι θεωρείτο υπεύθυνη για τον θάνατο χιλιάδων παιδιών στην Υεμένη, μέσω βομβαρδισμών σχολείων και άλλων εγκαταστάσεων όπου φυλάσσονταν άμαχοι. Το 2021 ο Οργανισμός Ανάπτυξης του ΟΗΕ κυκλοφόρησε στοιχεία τα οποία υπάρχουν σε όλα τα διεθνή ειδησεογραφικά πρακτορεία -και στο «BBC», για παράδειγμα- ως έγκυρα -πριν τρία χρόνια αυτό, δηλαδή αμέσως μετά που κυρώθηκαν αυτές οι συμφωνίες-, τα οποία έδειχναν πως υπολογίζονται οι θάνατοι στον πόλεμο της Υεμένης στις τριακόσιες εβδομήντα επτά χιλιάδες.

Και υπολογίζονταν, με βάση αυτά τα στοιχεία του ΟΗΕ, ότι 70% των τριακοσίων εβδομήντα επτά χιλιάδων νεκρών ήταν παιδιά. Μιλάμε για έναν τέτοιο βρώμικο πόλεμο, στον οποίο οι συμβάσεις αυτές εμπλέκουν τη χώρα μας. Εγκλήματα πολέμου και ακραίες παραβιάσεις του Διεθνούς Δικαίου έχουν καταγγελθεί και διαπράττονται στον πόλεμο αυτόν και θεωρούμε ότι η Ελλάδα δεν έπρεπε να εμπλακεί εκεί, όπως βεβαίως η Πλεύση Ελευθερίας με αλλεπάλληλες παρεμβάσεις και με πολλαπλές ερωτήσεις -νομίζω δεκαέξι τον αριθμό- στον κύριο Πρωθυπουργό, από πλευράς της επικεφαλής μας, της κ. Κωνσταντοπούλου, έχει κάνει για τη γενοκτονία που διαπράττεται σήμερα στη Γάζα και στην Παλαιστίνη.

Και βεβαίως η στάση της Κυβέρνησης είναι να τηρεί σιωπή ιχθύος, να υπογράφει συμφωνίες και να τις φέρνει όσο γίνεται πιο καθυστερημένα ή πιο σιωπηρά στη Βουλή προς κύρωση. Και βεβαίως ο κύριος Πρωθυπουργός ακόμη δεν έχει φιλοτιμηθεί να απαντήσει σε καμμία από τις ερωτήσεις που του έχει θέσει η επικεφαλής της Πλεύσης Ελευθερίας.

Οι συμφωνίες αυτές έχουν λάβει χώρα με ένα κράτος το οποίο είναι από τα πλουσιότερα κράτη στον κόσμο. Δηλαδή η Σαουδική Αραβία δεν έχει καμμία ανάγκη από την αρωγή των ελληνικών Ενόπλων Δυνάμεων για να συνεχίσει, να συντηρεί τη βρώμικη παρέμβαση της στον πόλεμο της Υεμένης. Μπορεί να το κάνει και μόνη της.

Αντιθέτως, συνήθως στη διεθνή πρακτική τα πλούσια κράτη είναι αυτά που βοηθούν τα φτωχά. Αλλά στη δική μας περίπτωση -κι εδώ ακριβώς φαίνεται ο παραλογισμός που υπάρχει γύρω από αυτές τις συμβάσεις-, εμείς, ένα φτωχότερο κράτος από τη Σαουδική Αραβία, που βγαίνει από μια μακροχρόνια οικονομική κρίση, στέλνουμε στρατό και οπλισμό στη χώρα αυτή.

Επίσης, θα πρέπει να τονιστεί ότι η ίδια η Σαουδική Αραβία δεν είναι μόνο πλούσιο κράτος, αλλά είναι ένα από τα πιο αυταρχικά καθεστώτα σε όλο τον κόσμο. Σύμφωνα με στοιχεία των διεθνών οργανώσεων ανθρωπίνων δικαιωμάτων, το 2022 εκτελέστηκαν με αποκεφαλισμό εκατόν ενενήντα έξι άτομα στη Σαουδική Αραβία, το 2023 εκατόν εβδομήντα δύο άτομα. Σε πάρα πολλές περιπτώσεις πρόκειται για αποκεφαλισμούς αντιφρονούντων, ανθρώπων δηλαδή που έχουν διαφορετικές απόψεις από το καθεστώς και θέλουν να τις εκφράσουν. Κάποιες μάλιστα αφορούν και αναρτήσεις στο Twitter, οι οποίες ενοχλούν το καθεστώς. Μιλάμε για ένα τέτοιο καθεστώς χώρας με το οποίο η Ελλάδα έρχεται σε στενή αμυντική συνεργασία.

Οι συμφωνίες τώρα που έχουμε μπροστά μας είναι προβληματικές και από διαδικαστικής πλευράς. Η πρώτη, για το καθεστώς των Ένοπλων Δυνάμεων στη Σαουδική Αραβία, έχει υπογραφεί τον Απρίλιο του 2021 και έρχεται σήμερα προς κύρωση στη Βουλή, τρία χρόνια μετά. Η δεύτερη έχει υπογραφεί τον Ιούλιο του 2022 και έρχεται δύο χρόνια μετά.

Ο κύριος Υφυπουργός, ο οποίος είναι πάρα πολύ απασχολημένος τώρα και συζητάει με τον ειδικό αγορητή του ΠΑΣΟΚ και δεν ακούει, μας είπε ότι αυτό συνηθίζεται. Αυτό είπε στην επιτροπή, αλλά αυτό είναι ενδεικτικό του τρόπου με τον οποίο η Κυβέρνηση και το Υπουργείο Εθνικής Αμύνης αντιμετωπίζει τους δημοκρατικούς θεσμούς του κράτους.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Οι κυρώσεις αυτές έπρεπε να είχαν έρθει την εποχή που υπογράφηκαν οι συμβάσεις και όχι πολύ αργότερα, ιδίως τη στιγμή που μία από τις συμβάσεις αυτές είναι για ένα έτος και κυρώνεται τρία χρόνια μετά! Ο άκρατος παραλογισμός! Δεν ξέρω αν με ακούσατε, κύριε Υφυπουργέ. Εύχομαι να ακούσατε την ώρα που γελούσατε.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):….** (Δεν ακούστηκε)

**ΑΛΕΞΑΝΔΡΟΣ ΚΑΖΑΜΙΑΣ:** Περιμένουμε απάντηση σε αυτά τα ζητήματα και όχι…

Είναι ντροπή να φέρνετε αυτές τις συμβάσεις με καθυστέρηση δύο και τριών ετών και να λέτε στην επιτροπή ότι αυτό συνηθίζεται…

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Μιλούσα με…

**ΑΛΕΞΑΝΔΡΟΣ ΚΑΖΑΜΙΑΣ:** Μη με διακόπτετε. Εγώ μιλώ τώρα.

…ότι αυτό συνηθίζεται και ότι μάλιστα έχετε μειώσει λίγο τον χρόνο καθυστέρησης και θέλετε και εύσημα γι’ αυτό. Αυτό μας είπατε στην επιτροπή.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Δεν είπα αυτό.

**ΑΛΕΞΑΝΔΡΟΣ ΚΑΖΑΜΙΑΣ:** Λίγο σεβασμό στους δημοκρατικούς θεσμούς της χώρας, κύριε Υφυπουργέ. Αυτό είπατε.

Έρχομαι τώρα στο άρθρο 8 της πρώτης συμφωνίας, που προβλέπει ότι οι Ένοπλες Δυνάμεις, η μικρή μας δύναμη που βρίσκεται στη Σαουδική Αραβία θα δικάζεται για παραβάσεις σύμφωνα με τον νόμο της χώρας στην οποία βρίσκεται τώρα. Ως γνωστόν η Σαουδική Αραβία εφαρμόζει τον ισλαμικό νόμο της «σαρία» και δεν τον εφαρμόζει με μια ανοιχτή ερμηνεία, αλλά με μία από τις πιο στενές ερμηνείες του νόμου της «σαρία», η οποία περιλαμβάνει και εκτελέσεις με αποκεφαλισμό που, όπως σας είπα νωρίτερα, διαπράττονται σε μεγάλο αριθμό στη χώρα αυτή.

Η Κυβέρνησή μας και το Υπουργείο Εθνικής Άμυνας δεν φρόντισε, απ’ ό,τι φαίνεται -το έθεσα το ερώτημα στον κύριο Υφυπουργό και δεν πήρα απάντηση-, να εφαρμόζεται η αρχή της ετεροδικίας σε περίπτωση ποινικών παραβάσεων από την πλευρά των στρατιωτών μας στη Σαουδική Αραβία, ούτως ώστε, αν γίνει κάτι τέτοιο, αν παραβιάσουν τον νόμο, να έρχονται στην Ελλάδα και να δικάζονται με βάση το Ελληνικό Δίκαιο. Αυτή η αρχή υιοθετείται σε συμβάσεις τέτοιου είδους, ιδίως όταν υπάρχει σημαντική διαφορά στη νομική κουλτούρα της μιας χώρας σε σχέση με την άλλη.

Η Κυβέρνησή μας και το Υπουργείο Εθνικής Άμυνας δεν φρόντισε, απ’ ό,τι φαίνεται -το έθεσα το ερώτημα στον κύριο Υφυπουργό και δεν πήρα απάντηση-, να εφαρμόζεται η αρχή της ετεροδικίας σε περίπτωση ποινικών παραβάσεων από την πλευρά των στρατιωτών μας στη Σαουδική Αραβία, ούτως ώστε, αν γίνει κάτι τέτοιο, αν παραβιάσουν τον νόμο, να έρχονται στην Ελλάδα και να δικάζονται με βάση το ελληνικό δίκαιο. Αυτή η αρχή υιοθετείται σε συμβάσεις τέτοιου είδους, ιδίως όταν υπάρχει σημαντική διαφορά στη νομική κουλτούρα της μιας χώρας σε σχέση με την άλλη.

Το Υπουργείο Εθνικής Άμυνας, απ’ ότι φαίνεται, δεν το έθεσε ή αν το έθεσε, δεν μπόρεσε να το επιβάλει. Θεωρούμε ότι αυτό είναι απαράδεκτο και δεν προστατεύει τους στρατιώτες μας στη Σαουδική Αραβία. Απεναντίας, τους εκθέτει σε έναν πάρα πολύ αυστηρό και απάνθρωπο νόμο και ένα ποινικό δίκαιο το οποίο είναι τρομερά απάνθρωπο.

Δεύτερον, η πρώτη συμφωνία για το καθεστώς των δυνάμεων, στο άρθρο 14 παράγραφος 2, προβλέπεται να είναι ενός έτους. Όμως, υπάρχει ρήτρα στην παράγραφο αυτή που λέει ότι δύναται, με συμφωνία των κυβερνήσεων, δηλαδή ερήμην της Βουλής, να ανανεώνεται αυτή η συμφωνία επ’ άπειρον. Και η Βουλή τι ρόλο παίζει; Θα πρέπει σήμερα να κυρώσει μια συμφωνία η οποία προβάλλεται ως και να είναι ενός έτους, αλλά στην πραγματικότητα μπορεί να ανανεωθεί για πάρα πολύ μεγάλο χρονικό διάστημα.

Η δεύτερη συμφωνία δεν είναι μια απλή συμφωνία αμυντικής συνεργασίας. Είναι μια συμφωνία αμυντικής συνεργασίας με τη Σαουδική Αραβία στους πιο ευαίσθητους τομείς της αμυντικής συνεργασίας, της υψηλής πολιτικής δηλαδή, που σχετίζεται με την ασφάλεια και τα πιο απόρρητα στοιχεία του κράτους.

Σας διαβάζω το άρθρο 3. Προβλέπει ως τομείς συνεργασίας, μεταξύ άλλων: Τις στρατιωτικές βιομηχανίες και τη μεταφορά τεχνολογίας. Την ανταλλαγή στρατιωτικών επεξεργασμένων πληροφοριών, δηλαδή άκρως απόρρητων στοιχείων. Τη διαχείριση καταστάσεων εκτάκτου ανάγκης και κρίσεων. Και τέλος, οποιαδήποτε άλλο τομέα συμφωνηθεί από τα μέρη. Δηλαδή, η Βουλή αυτή τη στιγμή καλείται να κυρώσει μια συμφωνία αμυντικής συνεργασίας για πράγματα που δεν ξέρει, και να δώσει «πράσινο φως» στην Κυβέρνηση να συνεργαστεί μελλοντικά με τη Σαουδική Αραβία σε οτιδήποτε θεωρήσει η Κυβέρνηση ότι πρέπει να αποτελέσει πεδίο συνεργασίας. Αυτά τα πράγματα η Βουλή δεν μπορεί να τα κυρώσει και να δίνει carte blanche στην Κυβέρνηση με αυτόν τον τρόπο.

Επίσης, το άρθρο 7 που αφορά την ανταλλαγή και προστασία πληροφοριών λέει ρητά ότι οι πληροφορίες που μπορούν να ανταλλάσσονται ανάμεσα στα δύο μέρη περιλαμβάνουν για την Ελληνική Δημοκρατία πληροφορίες οι οποίες είναι άκρως απόρρητες και απόρρητες. Δηλαδή, η Σαουδική Αραβία πρόκειται να μπει στα πιο απόρρητα στοιχεία του ελληνικού κράτους.

Υπάρχει κοινή κουλτούρα ασφάλειας με τη χώρα αυτή, ούτως ώστε να της δίδεται τέτοια πρόσβαση σε ευαίσθητα στοιχεία του Υπουργείου Εθνικής Αμύνης; Φοβόμαστε πως όχι.

Κλείνοντας, κύριε Πρόεδρε, θέλω να πω ότι οι συμβάσεις αυτές –κι αυτό είναι επίσης ενδεικτικό του τρόπου με τον οποίο παρεμβαίνει η Κυβέρνηση στη διαδικασία του δημοκρατικού ελέγχου- δεν είναι κοστολογημένες. Και ο κύριος Πρωθυπουργός δίνει διαλέξεις στα κόμματα της Αντιπολίτευσης ότι δεν υπάρχουν λεφτόδεντρα και ότι πρέπει να κοστολογούν τις προτάσεις τους, όχι τα νομοσχέδια.

Εσείς φέρνετε συμβάσεις εδώ οι οποίες δεν είναι κοστολογημένες. Και ξέρετε γιατί; Γιατί υπάρχει μια συνοδευτική έκθεση στη σύμβαση από το Υπουργείο, που λέει ότι δεν μπορεί να υπολογιστεί πόσο στοιχίζουν οι στρατιώτες μας στη Σαουδική Αραβία.

Αυτοί, όμως, βρίσκονται εκεί εδώ και τρία χρόνια και οι προϋπολογισμοί των προηγούμενων τριών ετών υπάρχουν και δεν τους παρουσιάζετε στη σύμβαση. Και το Λογιστήριο του Κράτους, προφανώς υπό την πίεση αυτής της παρέμβασης από το Υπουργείο, δεν δίνει στοιχεία. Και ξέρετε τι λέει; Λέει ότι «εξαρτάται από τις συνθήκες» πόσο θα στοιχίσουν αυτά.

Θα έπρεπε να βλέπουμε την πλήρη κοστολόγηση των περασμένων τριών ετών, κύριε Υφυπουργέ, εδώ, γιατί δεν υπάρχουν λεφτόδεντρα, όπως λέει ο Πρωθυπουργός σας. Αλλά, εσείς θέλετε να κυρώσουμε κάτι το οποίο δεν ξέρουμε πόσο θα στοιχίσει. Βεβαίως, αν η σύμβαση περιλαμβάνει και άλλα άρθρα τα οποία προβλέπουν συνεργασία σε οποιονδήποτε άλλο τομέα κριθεί, είναι πάρα πολύ δύσκολο να τα υπολογίσουμε αυτά για το μέλλον.

Σε κάθε περίπτωση, η Πλεύση Ελευθερίας θεωρεί ότι οι δύο αυτές συμβάσεις είναι απαράδεκτες. Δεν συμβάλλουν κατά κανέναν τρόπο στην εξυπηρέτηση των ελληνικών εθνικών συμφερόντων και πρόκειται να τις καταψηφίσει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, θα μου επιτρέψετε μία μικρή αλλά απολύτως αναγκαία διακοπή για να ανακοινώσω κάποιες αποφάσεις, που είναι απαραίτητο να ληφθούν για να προασπίσουμε το κύρος του Κοινοβουλίου.

Κυρίες και κύριοι συνάδελφοι, ξέρετε πολύ καλά ότι από το 2016 η Βουλή έχει θέσει εν ισχύι έναν κώδικα δεοντολογίας για τα μέλη της. Αυτός ο κώδικας δεοντολογίας έχει ένα προοίμιο. Επιτρέψτε μου να το διαβάσω. «Η θέσπιση κώδικα δεοντολογίας των μελών του ελληνικού Κοινοβουλίου συμβάλλει στην ενίσχυση της εμπιστοσύνης του λαού προς το θεσμό του Κοινοβουλίου εν γένει και το έργο των Βουλευτών ειδικότερα. Απαντά στην απαίτηση των σύγχρονων κοινωνιών να υφίστανται διαφάνεια και αξιοπιστία κατά την άσκηση της δημόσιας εξουσίας και λογοδοσία των φορέων της». Επειδή είναι του 2016, θα προσέθετα σε μία επικείμενη αλλαγή «…στην αξιοπιστία και τη διαφάνεια και την ευπρέπεια».

«Ενισχύει τον αλληλοσεβασμό των μελών του Κοινοβουλίου και τη δέσμευσή τους ως προς την τήρηση κανόνων κοινοβουλευτικής δεοντολογίας».

Εν συνεχεία, αυτός ο κώδικας δεοντολογίας περιέχει όλα εκείνα τα οποία είναι για τους Βουλευτές αποτρεπτικά. Είναι κυρίως θέματα που άπτονται της διαφάνειας, της χρήσης εμπιστευτικών πληροφοριών και της σύγκρουσης συμφερόντων. Υπάρχει μία γενική διατύπωση η οποία στη γενικότητά της είναι πάρα πολύ σωστή, αρκεί να εφαρμόζεται. Ανάμεσα, λοιπόν, στα θέματα που άπτονται της διαφάνειας, της αποτροπής χρήσης εμπιστευτικών πληροφοριών και στη σύγκρουση συμφερόντων που τα αποδοκιμάζει και τα αποσκορακίζει, περιέχεται και η προτροπή ώστε οι Βουλευτές να τηρούν τις αρχές της προάσπισης του κύρους του Κοινοβουλίου.

Η τήρηση των αρχών της προάσπισης του κύρους του Κοινοβουλίου αφορά τη συμπεριφορά μας εντός και εκτός του Κοινοβουλίου. Και προφανώς δεν αντιλαμβάνομαι τον ρόλο μου ή τον ρόλο του Προεδρείου ως ρόλο σε επίπεδο παιδονόμων ή κάποιου ο οποίος παρακολουθεί την ιδιωτική ζωή των πολιτικών. Αλλά η στοιχειώδης τήρηση αυτού του κανόνα της προάσπισης του κύρους του Κοινοβουλίου, του κύρους της Εθνικής Αντιπροσωπείας και άρα της λαϊκής κυριαρχίας η οποία μας έστειλε εδώ, είναι χρέος όλων μας και οφείλω στοιχειωδώς να το υπερασπιστώ.

Είμαστε σήμερα και χθες μάρτυρες συμπεριφορών μελών του Κοινοβουλίου που όχι μόνο δεν προασπίζουν το κύρος αλλά το υπονομεύουν και το υπονομεύουν εν πληθούση αγορά. Η συμπεριφορά του συναδέλφου Λευτέρη Αυγενάκη στον χώρο του αεροδρομίου ήταν απαράδεκτη. Ζήτησα και τον είδα, μου έδωσε εξηγήσεις για τη συμπεριφορά του. Αντιλαμβάνομαι ότι ζήτησε συγγνώμη και δημοσίως γι’ αυτή τη συμπεριφορά, αλλά δεν μπορώ να δεχτώ αυτή τη συγγνώμη από έναν εκπρόσωπο του λαού ο οποίος έχει τη στοιχειώδη υποχρέωση να προασπίζει το κύρος του θεσμού τον οποίον υπηρετούμε. Υπηρετούμε, δεν απολαμβάνουμε.

Κατόπιν αυτού και εφαρμόζοντας τις αρχές που πηγάζουν από το στοιχειώδες πειθαρχικό δίκαιο του Κανονισμού μας και ιδιαίτερα το άρθρο 77 του Κανονισμού της Βουλής όπου προβλέπεται ότι η ανάρμοστη συμπεριφορά Βουλευτού είναι η καταφρόνηση του Συντάγματος και των πολιτειακών θεσμών -και η Βουλή είναι κορυφαίος πολιτειακός θεσμός και η συμπεριφορά αυτή που όλη η Ελλάδα είδε και αποδοκιμάζει είναι καταφρόνηση πολιτειακού θεσμού γιατί τον υπονομεύει- είμαι αναγκασμένος να επιβάλω στοιχειωδώς στον κ. Αυγενάκη την ποινή της μομφής για ανάρμοστη συμπεριφορά και του αποκλεισμού που προβλέπει ο Κανονισμός από τις επόμενες συνεδριάσεις του Κοινοβουλίου.

Χθες, επίσης, στην Επιτροπή Παραγωγής και Εμπορίου, η Βουλευτής κ. Θεανώ Φωτίου μιλώντας και επισημαίνοντας θέματα που άπτονται παραβίασης του Κανονισμού της Βουλής, θέματα που άπτονται της δικής της άποψης για παραβίαση του Κανονισμού της Βουλής, όπου είχε κάθε δικαίωμα να επικαλείται αυτά και να υπερασπίζεται την άποψη της, εξετράπη σε απρεπείς κουβέντες, σε απρεπή συμπεριφορά, σε υβριστική συμπεριφορά, κάτι το οποίο επίσης δεν μπορώ να παραγνωρίσω. Εδώ έχουμε απρεπή συμπεριφορά με λόγια, που οφείλω επίσης να στηλιτεύσω.

Μίλησα με την κ. Φωτίου, μου εξήγησε ότι αυτό δεν αφορούσε ύβρη προς την παριστάμενη Υπουργό ή προς το προεδρείο της επιτροπής, αλλά ήταν μια έκφραση αγανάκτησης. Ωστόσο και αυτό υπονομεύει, κατά τη γνώμη μου, την εικόνα του κοινοβουλευτισμού και την εικόνα μας και γι’ αυτό στην κ. Φωτίου επιβάλλω την πειθαρχική ποινή της ανακλήσεως στην τάξη.

Αντιλαμβάνομαι ότι όλα αυτά που προβλέπει ο Κανονισμός Δεοντολογίας μπορεί να φαντάζουν στη σημερινή εποχή του κυνισμού και της μειωμένης εμπιστοσύνης προς τους θεσμούς ως ουτοπικά. Και αντιλαμβάνομαι ότι η επιδίωξη να προφυλάξουμε το κύρος της Βουλής στα μάτια του ελληνικού λαού μπορεί, επαναλαμβάνω, να φαντάζει ως μια μάταιη προσπάθεια, η οποία κινδυνεύει να πέσει στο κενό.

Η προσπάθεια να προασπίσουμε το κύρος μας -και πρώτος να το κάνω εγώ- είναι δύσκολη, είναι βαριά, αλλά πιστέψτε με δεν είναι ουτοπική. Είναι δύσκολη, αλλά ας μην την κάνουμε και σισύφεια.

Με λύπη μου ανακοινώνω αυτά τα μέτρα και παρακαλώ να σας έχω συμμάχους από εδώ και πέρα με τη συμπεριφορά σας και με την αποδοκιμασία τέτοιων συμπεριφορών, ώστε κάτι που σήμερα φαντάζει ουτοπικό, η αυτοπροστασία του κύρους μας, κάποτε να γίνει πραγματοποιήσιμο.

Σας ευχαριστώ για την προσοχή σας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ**)

**ΠΡΟΕΔΡΕΥΩΝ (Γεώργιος Γεωργαντάς):** Οι Κοινοβουλευτικοί Εκπρόσωποι θα έχουν τη δυνατότητα να πάρουν τον λόγο μόλις τελειώσουν οι εισηγητές, όπως προβλέπει ο Κανονισμός της Βουλής. Παρακαλώ, συνεχίζουμε με τον εισηγητή από τη Νίκη, κ. Γεώργιο Ρούντα.

Κύριε Ρούντα, έχετε τον λόγο για δέκα λεπτά.

(Θόρυβος στην Αίθουσα)

Παρακαλώ, κύριοι συνάδελφοι. Ο Πρόεδρος ακόμα δεν απομακρύνθηκε και νομίζω είπε κάποια πράγματα που πρέπει να γίνουν σεβαστά.

Κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα έχουν έρθει προς ψήφιση στην Ολομέλεια της Βουλής δύο συμφωνίες συνεργασίας μεταξύ της Ελλάδας και της Σαουδικής Αραβίας.

Η πρώτη χρονικά η οποία υπεγράφη στο Ριάντ το 2021 αφορά στη διευθέτηση του καθεστώτος της παρουσίας ελληνικών δυνάμεων στη Σαουδική Αραβία.

Η δεύτερη, η οποία υπεγράφη ένα χρόνο μετά, το 2022 στην Αθήνα, αφορά σε μια γενική συμφωνία μεταξύ της Ελλάδας και της Σαουδικής Αραβίας.

Αρχικά θα θέλαμε να σημειώσουμε ότι μας κάνει εντύπωση αυτή η χρονική ανακολουθία. Δηλαδή πρώτα στέλνουμε το στρατιωτικό προσωπικό στη Σαουδική Αραβία και μετά υπογράφουμε τη στρατιωτική συνεργασία. Πόσο λογικό θα μπορούσε να είναι αυτό; Το φυσιολογικό θα έπρεπε να είναι πρώτα να υπογραφεί η σχετική συμφωνία συνεργασίας, ώστε να οριστεί με σαφήνεια και το πλαίσιο συνεργασίας και ακολούθως μετά να υπογραφεί η συμφωνία, ώστε να πάνε τα στρατεύματα κάτω και μέσα στο προηγούμενο συγκεκριμένο πλαίσιο να λειτουργήσουν στην περιοχή αυτή.

Εσείς, όμως, κάνατε το αντίθετο. Ποια ήταν τελικά αυτή η επείγουσα ανάγκη η οποία σας οδήγησε να κάνετε αυτή την επιλογή, δηλαδή να στείλετε ελληνικό στρατό χωρίς να νομιμοποιήσετε πρώτα την ελληνική δύναμη εκεί;

Επιπλέον, να σημειωθεί ότι για τρία χρόνια έχετε αφήσει εκτεθειμένο το ελληνικό προσωπικό χωρίς νομικό πλαίσιο και έρχεστε τώρα τρία χρόνια μετά να κυρώσετε αυτή τη συμφωνία στη Βουλή. Δηλαδή, τόσο καιρό ποιο ήταν το νομικό πλαίσιο; Συμμετείχε η ελληνική δύναμη σε πολεμικές επιχειρήσεις; Ποια ήταν τα καθήκοντά της; Και τρία χρόνια προφανώς ήταν ακάλυπτη. Γι’ αυτό τι έχετε να πείτε;

Να θυμίσω ότι, όπως αναφέρεται σε σχετική ιστοσελίδα του ΓΕΕΘΑ, στις 14 Σεπτεμβρίου του 2021 από την αεροπορική βάση της Τανάγρας πραγματοποιήθηκε η τελετή αναχώρησης της ελληνικής δύναμης για τη Σαουδική Αραβία. Προφανώς, όπως εξάλλου αναφέρει και σχετική ανάρτηση από το ΓΕΕΘΑ -την καταθέτω και στα Πρακτικά- ήταν η στρατιωτική δύναμη η οποία θα χειριζόταν την ελληνική συστοιχία Patriot, την οποία έχετε ήδη στείλει στη Σαουδική Αραβία. Αυτή, όμως, τη συμφωνία ακόμα δεν την έχετε φέρει προς κύρωση στην ελληνική Βουλή.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, να τα πάρουμε από την αρχή πάλι. Πρώτα στείλατε ελληνική δύναμη, μετά υπογράψετε τη γενική συμφωνία μέσα στο πλαίσιο της οποίας θα έπρεπε να λειτουργεί η ελληνική δύναμη και ακόμα δεν έχετε φέρει προς ψήφιση τη συμφωνία για το πολεμικό υλικό το οποίο έχετε στείλει κάτω. Και φυσικά, έχετε στείλει τους Patriot στη Σαουδική Αραβία, λες και εμάς μας περισσεύουν, χωρίς καν να μας έχετε ενημερώσει ποια θα είναι τα ανταποδοτικά οφέλη τα οποία θα κερδίσει η χώρα μας, τόσο τα οικονομικά όσο και τα στρατιωτικά.

Το μόνο το οποίο κάνετε είναι να περιορίζεστε σε γενικές και αόριστες αναφορές ότι θα ενδυναμωθεί η θέση της χώρας μας στο διεθνές γίγνεσθαι. Και επειδή επικαλείστε πολλές φορές αυτό το επιχείρημα, ότι δήθεν δηλαδή αυτές οι στρατηγικές συνεργασίες αυξάνουν τη γεωπολιτική ισχύ και τη θέση της χώρας μας στην ευρύτερη περιοχή, θέλουμε έμπρακτα να μας πείτε: Πότε θα οριοθετήσουμε την ΑΟΖ με την Κύπρο και πότε θα επεκτείνουμε τα χωρικά μας ύδατα στα δώδεκα μίλια;

Και φυσικά, μιλάμε τώρα για τη Σαουδική Αραβία, η οποία είναι μια εξαιρετικά εύρωστη οικονομικά χώρα η οποία δαπανά 6% ετησίως από το ΑΕΠ της -μιλάμε για ύψος περίπου 100 δισεκατομμυρίων δολαρίων- σε αμυντικές δαπάνες. Πρόκειται για μια τάξη οικονομικού μεγέθους, όπως γίνεται αντιληπτό, εκατό φορές μεγαλύτερη από το δικό μας. Και να υπενθυμίσουμε ότι το κρατικό επενδυτικό ταμείο της Σαουδικής Αραβίας αυτή τη στιγμή είναι το πρώτο σε επενδύσεις παγκοσμίως.

Άρα, λοιπόν, έχει Σαουδική Αραβία ανάγκη τη δική μας συστοιχία Patriot, για να ενισχύσει την αμυντική της ικανότητα; Μήπως τη στείλαμε για να προασπίσει την πετρελαϊκή εταιρεία, την «ARAMCO»; Μήπως αποτελούμε μια φθηνή και αναλώσιμη λύση;

Στην επιτροπή μας είπατε ότι θα φέρετε τη σχετική συμφωνία για τους Patriot στο αμέσως επόμενο χρονικό διάστημα. Άραγε, πόσος καιρός θα περάσει ακόμα; Θα μάθουμε επιτέλους τους όρους συμφωνίας αυτής; Και πώς είναι δυνατόν ένα κρίσιμο αμυντικό όπλο για τη χώρα να βρίσκεται εκτός ελληνικής επικράτειας χωρίς να γνωρίζουμε τον χρόνο τον οποίο θα χρειαστεί -ο μη γένοιτο ποτέ- σε κάποια δύσκολη στιγμή να γυρίσει πίσω και όχι απλά να γυρίσει πίσω, να είναι και επιχειρησιακό; Και το περίεργο είναι ότι την ίδια ώρα που εσείς θέλετε συστοιχίες Patriot κάτω, την ίδια στιγμή η χώρα προβαίνει σε προμήθειες δισεκατομμυρίων για την άμυνα της χώρας. Σε αυτά τα κρίσιμα ερωτήματα δεν έχετε απαντήσει στην επιτροπή και γενικά δεν δίνετε απαντήσεις.

Και κάτι άλλο που μας κάνει εντύπωση είναι ότι στην τελευταία σύσκεψη του Εθνικού Συμβουλίου Εξωτερικής Πολιτικής, το οποίο είχε θέμα συζήτησης το Μεσανατολικό, δεν αναφερθήκατε καθόλου για τα συγκεκριμένα ζητήματα τα οποία συζητάμε τώρα για τη Σαουδική Αραβία. Αν, λοιπόν, θεωρείτε ότι είναι μια τόσο κρίσιμη συνεργασία, γιατί δεν κάνατε καμμία αναφορά στο Εθνικό Συμβούλιο Εξωτερικής Πολιτικής; Γιατί δεν δώσατε καμμία ενημέρωση, αν τελικά κρίνατε ότι ήταν αποδοτική και ωφέλιμη για την Ελλάδα όχι μόνο γενικά η συγκεκριμένη συνεργασία αλλά και η ελληνική παρουσία στην περιοχή και η χορήγηση των Patriot;

Εντύπωση κάνει ότι ο σκοπός της συγκεκριμένης συνθήκης, όπως λέει το ίδιο το κείμενο μέσα, είναι να ενισχυθεί η αμυντική ικανότητα της Σαουδικής Αραβίας, λες και έχει ανάγκη από την Ελλάδα. Και αντί να στηρίξουμε την αμυντική ικανότητα της Κύπρου, η οποία δεν έχει καθόλου αεράμυνα και η οποία φέτος συμπληρώνει πενήντα χρόνια από την παράνομη πολεμική εισβολή και κατοχή της Τουρκίας, εμείς στέλνουμε πολεμικό υλικό, για να στηρίξουμε τη Σαουδική Αραβία.

Γιατί δεν υποστηρίζουμε την Κύπρο; Και τελικά, αυτή η αμυντική ενίσχυση την οποία δίνουμε στη Σαουδική Αραβία μέχρι ποιο σημείο μπορεί να φτάσει; Και το ρωτάμε γιατί στην περιοχή υπάρχει μια γενική συνθήκη –έτσι- πολέμου μεταξύ των γειτονικών κρατών. Και προφανώς η έννοια της αμυντικής ενίσχυσης την οποία αναφέρει μέσα το ίδιο το κείμενο εμπεριέχει προφανώς και την παροχή στρατιωτικής συνδρομής σε πολεμική περίσταση.

Και θέλω να μας πείτε: Θα εμπλακεί η χώρα μας, ναι ή όχι; Και αν δεν πρόκειται να εμπλακεί, γιατί αυτό δεν αναγράφεται ρητά; Και να δεσμευτείτε για αυτό.

Να θυμίσουμε ότι στις 13 Απριλίου η συγκεκριμένη πυροβολαρχία των Patriot ενεργοποιήθηκε ύστερα από την πυραυλική επίθεση του Ιράν εναντίον του Ισραήλ. Υπήρχαν, άραγε, κανόνες εμπλοκής; Υπάρχει περίπτωση να μας ενημερώσετε για αυτό; Και αν συνέβαινε κάτι τέτοιο, ποιες θα ήταν οι συνέπειες για την ελληνική δύναμη; Και γιατί δεν αναφέρεται ρητώς -εξάλλου και υπό το πνεύμα της αμοιβαιότητας- ότι σκοπός της συγκεκριμένης συνθήκης είναι και η ενίσχυση της αμυντικής ικανότητας της Ελλάδος;

Καλές, λοιπόν, είναι οι ασκήσεις, καλές είναι οι συνεργασίες, αλλά υπάρχει και το πρακτικό ζήτημα και επί της ουσίας θα υπάρξει ουσιαστική ανταποδοτική αμυντική ενίσχυση προς την Ελλάδα; Θα μας δώσει κάποια οικονομική ενίσχυση για αμυντικές δαπάνες ή έστω για ενίσχυση της Πολιτικής Προστασίας; Για άλλη μια φορά γινόμαστε θεατές του ίδιου δράματος, καίγεται η χώρα ξανά. Θα μπορούσε τουλάχιστον να μας δώσει χρήματα για αγορά αεροπλάνων.

Ένα ακόμη σημείο το οποίο θα έπρεπε να το έχετε προσέξει και σχολιάστηκε ευστόχως και από αξιότιμους συναδέλφους είναι το ζήτημα της δικαιοδοσίας στο άρθρο 8 παράγραφοι 3 και 4. Εκεί ναι μεν μπορεί να αναφέρεται ότι το κράτος αποστολής, δηλαδή η Ελλάδα, έχει το δικαίωμα να ασκεί αποκλειστική ποινική δικαιοδοσία επί του ελληνικού προσωπικού για αδικήματα που τιμωρούνται κοινώς και στις δύο χώρες, όμως, πιο κάτω γίνεται ρητή αναφορά ότι το κράτος υποδοχής, δηλαδή η Σαουδική Αραβία, έχει το δικαίωμα να ασκεί, κατά προτεραιότητα, δικαιοδοσία επί των μελών της ελληνικής στρατιωτικής δύναμης. Και αυτό θα πρέπει να μας προβληματίσει πάρα πολύ, έχοντας δεδομένο ότι η Σαουδική Αραβία είναι ένα σκληρό, θεοκρατικό και αυταρχικό καθεστώς. Ακούστηκε ευστόχως και από άλλους συναδέλφους -και πρέπει να το κρατάμε στο μυαλό- ότι γίνονται εκτελέσεις, αποκεφαλισμοί και οι γυναίκες λιθοβολούνται στον δρόμο για διάφορα αδικήματα. Αυτό δεν έχει καμμία σχέση με τον δικό μας νομικό πολιτισμό. Μιλάμε για καταστάσεις εντελώς πρωτόγονες και εκτός κατ’ ελάχιστου πλαισίου της Ευρωπαϊκής Ένωσης.

Όλα αυτά, λοιπόν, συνηγορούν και αποδεικνύουν ότι είναι μια προβληματική και επικίνδυνη συνεργασία στο σύνολό της τόσο ως προς το ζήτημα των ανταποδοτικών ωφελειών, αλλά και ως προς το ζήτημα της ασφάλειας της ελληνικής δύναμης. Και εν πάση περιπτώσει, γιατί δεν εξετάζεται μια προοπτική συνεργασίας με τη Σαουδική Αραβία, έτσι ώστε να υποδεχθεί στο έδαφός της μέρος των λαθρομεταναστών που έρχονται στην Ελλάδα;

Θεωρούμε ότι γίνεται μια κατασπατάληση ανθρώπινου προσωπικού και οικονομικών πόρων. Είναι μια κίνηση εντυπωσιασμού εκ μέρους της Κυβερνήσεως για να δείξει ότι δήθεν έχει ενεργό παρουσία στην περιοχή.

Κλείνοντας, θα ήθελα να σημειώσω επίσης ότι είναι αδιανόητο στις δύο εκθέσεις του Γενικού Λογιστηρίου του Κράτους, οι οποίες συνοδεύουν τα δύο νομοθετήματα, να μην υπάρχει πλήρης ανάλυση όλου του οικονομικού κόστους και σε μια εποχή όπου η χώρα μας βιώνει τεράστια οικονομική δυσπραγία. Ο ελληνικός λαός βιώνει εξαιρετικά δύσκολες οικονομικές συνθήκες με την αβάσταχτη φορολογία, με τους πλειστηριασμούς και φυσικά, με την ακρίβεια. Δεν είναι δυνατόν, λοιπόν, να γράφει η έκθεση του Γενικού Λογιστηρίου του Κράτους -το διαβάζω ακριβώς- ότι «οι τυχόν ευθύνες για πράξεις ελληνικής αποστολής θα υπολογίζονται γενικά και αόριστα με βάση τα πραγματικά γεγονότα και ύστερα με φιλικό διακανονισμό με ένα κράτος και εν προκειμένω με τη Σαουδική Αραβία», η οποία, όπως προείπα, είναι ένα αυταρχικό κράτος και η οποία ανά πάσα ώρα και στιγμή μπορεί να προβαίνει σε αυθαίρετες τοποθετήσεις και ερμηνείες οι οποίες θα θέσουν σε κίνδυνο την ελληνική μας δύναμη.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

Κλείνοντας, λοιπόν, θεωρούμε ότι οι εν λόγω συμβάσεις στερούνται οποιουδήποτε ανταποδοτικού οφέλους τόσο στρατιωτικού όσο και οικονομικού για την Ελλάδα, θέτουν σε κίνδυνο τη ζωή του ελληνικού στρατιωτικού προσωπικού και αποστερούν και απομειώνουν την εθνική μας άμυνα και για τους λόγους αυτούς καταψηφίζουμε και λέμε «όχι» και στις δύο συνθήκες.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Αριστερά η κ. Αθανασία Αναγνωστοπούλου.

Ορίστε, κυρία συνάδελφε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Ξεκινώντας να πω ότι χωρίς να θέλω σε καμμία περίπτωση ούτε να σχολιάσω ούτε να κριτικάρω και με όλο τον σεβασμό στο πρόσωπο του Προέδρου της Βουλής οι συμψηφισμοί ανάμεσα σε δύο γεγονότα δεν είναι ό,τι καλύτερο.

Άλλο Βουλευτής ο οποίος χρησιμοποιώντας τη βουλευτική του ασυλία πουλάει τσαμπουκάδες και χειροδικεί απέναντι σε υπαλλήλους και άλλο -κι εδώ θα επιμείνω- όταν παραβιάζεται ο Κανονισμός της Βουλής από όλες τις μεριές και από προέδρους επιτροπών, κάτι που έχουμε ζήσει πάρα πολύ έντονα τα τελευταία χρόνια, αλλά και από Υπουργούς. Έχουμε δει Υπουργό που διακόπτει εκπρόσωπο-φορέα και λέει «έχετε ξεφύγει» ή Βουλευτή, την κ. Βέττα στην προκειμένη περίπτωση, μιλώντας πάνω της και δεν τον διακόπτει και δεν τον επαναφέρει στην τάξη ο πρόεδρος, χωρίς να δικαιολογώ οποιαδήποτε έκφραση ξεφεύγει από αυτό που πρέπει να είναι ο λόγος μέσα στη Βουλή. Και αυτό το έχω αποδείξει.

Θα έπρεπε, λοιπόν, να αποφεύγονται αυτοί οι συμψηφισμοί, να γίνεται ό,τι πρέπει να γίνει, αλλά και ο Κανονισμός της Βουλής πρέπει να τηρείται αυστηρά και με ευλάβεια και από τους προέδρους των επιτροπών, αλλά και από τους Υπουργούς. Το έχουμε ζήσει πολλές φορές.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, αν μου επιτρέπετε, θα ήθελα να κάνω μόνο μία κρίση. Χρονικά συνέπεσαν δύο συμβάντα που ήταν δυσάρεστα για όλους. Η λέξη «συμψηφισμός» νομίζω ότι αδικεί την τοποθέτηση του προέδρου. Σε κάθε περίπτωση, η ηθική απαξία της κάθε πράξης νομίζω ότι αξιολογήθηκε και από το μέτρο της επιβαλλόμενης ποινής από τον πρόεδρο, όπως έχει τη δυνατότητα να κάνει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είπα, κύριε Πρόεδρε -και συγγνώμη που σας διακόπτω- με όλο τον σεβασμό στον Πρόεδρο της Βουλής και έχω δείξει αν σέβομαι τους θεσμούς και τους/τις συναδέλφους, αλλά…

**ΠΡΟΕΔΡΕΥΩΝ (Γεώργιος Γεωργαντάς):** Απλά η λέξη «συμψηφισμός» είναι αυτή η οποία έπρεπε να απαντηθεί από το Προεδρείο. Παρακαλώ, νομίζω ότι όλοι καταλαβαίνουμε ποια είναι τα όρια. Άλλο η απλή τήρηση του Κανονισμού που, δυστυχώς, πολλές φορές παραβιάζεται κι άλλο όταν αυτή η παραβίαση του Κανονισμού προσβάλλει και την ίδια τη λειτουργία του Κοινοβουλίου.

Παρακαλώ, κυρία συνάδελφε, ελάτε τώρα επί των κυρώσεων.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αγαπητοί και αγαπητές συνάδελφοι, θέλω να κάνετε εικόνα ένα πράγμα. Πριν αποφασίσουμε για οτιδήποτε, ας διαβάσουμε το άρθρο 2 της ετεροχρονισμένης κύρωσης της διευθέτησης μεταξύ της Κυβέρνησης της Ελληνικής Δημοκρατίας και της κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας.

Άρθρο 2: «Ο σκοπός της παρούσας διευθέτησης είναι να καθορίσει το νομικό καθεστώς των Ελληνικών Ενόπλων Δυνάμεων για όσο βρίσκονται στο έδαφος του κράτους υποδοχής για την υποστήριξη της αμυντικής ικανότητας του Βασιλείου της Σαουδικής Αραβίας». Κάντε το λίγο εικόνα, σας παρακαλώ. Ξέρουμε τι είναι η Σαουδική Αραβία; Μία πάμπλουτη χώρα. Είναι ανάμεσα στις πρώτες πέντε χώρες για δαπάνες σε εξοπλιστικά προγράμματα και όλα αυτά. Κι εμείς πηγαίνουμε για να βοηθήσουμε την αμυντική ικανότητα της Σαουδικής Αραβίας; Κοροϊδευόμαστε μεταξύ μας; Και έχουμε στείλει εκεί ανθρώπινο δυναμικό, στρατιωτικούς. Έχουμε πολλούς; Περισσεύουν δυνάμεις σε αυτή τη χώρα; Διότι από την άλλη μεριά ακούμε ότι η χώρα βρίσκεται σε κίνδυνο υπαρξιακό, σε απειλή υπαρξιακή. Το ακούμε από διάφορα χείλη και από τα πλέον επίσημα της Κυβέρνησης και του Κόμματος της Νέας Δημοκρατίας.

Τα αντιαεροπορικά Patriot ό,τι καλύτερο έχουμε για την αμυντική θωράκιση του Αιγαίου -και όχι μόνο, αλλά του Αιγαίου κατ’ εξοχήν- τα έχουμε στη Σαουδική Αραβία. Πείτε στον ελληνικό λαό που καλείται να πληρώνει συνέχεια για την άμυνα της χώρας και πληρώνει συνέχεια για άμυνα και ο οποίος από την άλλη μεριά δεν μπορεί να πάει για διακοπές ούτε στα νησιά του, γιατί τα εισιτήρια είναι στο Θεό, γιατί η Κυβέρνηση δεν μπορεί να παρέμβει, αφού η αγορά είναι ελεύθερη, πείτε, λοιπόν, σε αυτόν τον λαό ότι οι Patriot , τα αντιαεροπορικά, οι συστοιχίες Patriot δεν είναι στην Ελλάδα. Αν τύχει να έχουμε κάποια απειλή, την οποία εσείς επικαλείστε συνέχεια, θα προλάβουν να έρθουν από τη Σαουδική Αραβία στην Ελλάδα; Διότι εδώ κοροϊδευόμαστε!

Και αναφέρομαι -απευθύνομαι, κυρίως- στα κόμματα του προοδευτικού χώρου που είναι υπέρ. Σε τι πράγμα είναι υπέρ; Θα συντονίσουμε κάποια στιγμή σε αυτή τη χώρα και ο λεγόμενος προοδευτικός χώρος τι σημαίνει η εθνική ασφάλεια, η εθνική άμυνα που όλοι είμαστε, να δοθεί και το τελευταίο ευρώ, αλλά συγχρόνως και η λαϊκή κυριαρχία ότι το συμφέρον αυτού του λαού πρέπει να μπαίνει σε πρώτο πλάνο, στο επίκεντρο; Δεν το έχουμε αυτό.

Με συγχωρείτε πάρα πολύ -και διαβάζω αυτό το άρθρο 2- υπήρχε αυτή η συμφωνία για τη διευθέτηση για την αμυντική ικανότητα της Σαουδικής Αραβίας -ειλικρινά, δηλαδή, με ξεπερνάει και το λέω και το ξαναλέω- μία συμφωνία η οποία είχε γίνει το 2021 στο όνομα του πολέμου με την Υεμένη, της ανάμειξης της Σαουδικής Αραβίας. Πάρα πολύ ωραία, ο κ. Καζαμίας από την Πλεύση Ελευθερίας, μας εξήγησε, μας έδωσε όλο το πλαίσιο του τι έγινε στην Υεμένη, πώς σταμάτησε η Σαουδική Αραβία, πώς έχει καταδικαστεί από τον ΟΗΕ και από εκατοντάδες ανθρωπιστικές οργανώσεις.

Το αντάλλαγμα ποιο ήταν; Μα, αυτό που προσπαθούμε να πείσουμε τον ελληνικό λαό ότι προβλέπεται αναβάθμιση των πυραύλων σε PAC-3. Επί τρία χρόνια δεν έχει γίνει απολύτως τίποτα. Και εγώ, λοιπόν, γι’ αυτή τη συμφωνία, όπου δεν υπάρχει καμμία έκθεση του Γενικού Λογιστηρίου του Κράτους ότι υπάρχουν έξοδα, δαπάνες και λοιπά, δεν ξέρουμε τίποτα, είναι για γέλια να θεωρήσουμε ότι δεν υπάρχουν δαπάνες. Κάποιος μας κοροϊδεύει εντελώς και πρέπει να αναζητήσουμε ευθύνες ποιος μας κοροϊδεύει, αλλά εγώ σε αυτή τη συμφωνία -το είπα και στην επιτροπή- δεν μπορώ να μην ανατριχιάσω με δύο πράγματα. Το ένα είναι κυριολεκτικά ανατριχίλα, τα υπολείμματα και οι ανθρώπινες σοροί. Δεν μπορώ σε καμμία περίπτωση σε μία χώρα με τα προβλήματα που έχει, όπως η δική μας, να έχουμε εδώ άρθρο, το άρθρο 7, για τα υπολείμματα των στρατιωτικών και τις ανθρώπινες σορούς που θα έρθουν στην Ελλάδα, εάν συμβεί κάτι, γιατί συμμετέχουν στην αμυντική στην ενίσχυση της αμυντικής ικανότητας της Σαουδικής Αραβίας. Συν το ότι στο άρθρο 14 υπογράφεται για ένα χρόνο, αλλά μετά όταν κρίνουν τα μέρη -εμείς δεν ξέρουμε για πόσο υπογράφουμε, πολύ σωστά, επίσης το επισημάνατε- μπορεί αυτή η συμφωνία να διατηρηθεί για πάντα. Άρα, κατά με όλους τους τρόπους αυτής της συμφωνίας.

Ερχόμαστε τώρα στη δεύτερη συμφωνία: «Κύρωση συμφωνίας στρατιωτικής συνεργασίας μεταξύ της Κυβέρνησής μας και της κυβέρνησης του Βασιλείου της Σαουδικής Αραβίας».

Και εδώ, αυτό που βγάζει η συμφωνία, η οποία επίσης υπογράφτηκε το 2022 και έρχεται τώρα το 2024 σε όλα τα άρθρα, κυρίως στα επίμαχα άρθρα αποπνέεται ένα πράγμα. Και εδώ, επίσης, καλώ όλες τις δυνάμεις αυτού του Κοινοβουλίου, κυρίως του προοδευτικού χώρου, το να επικαλούμαστε στρατιωτική διπλωματία και διάφορα τέτοια πράγματα, είναι σαν να παριστάνουμε τους αθώους, χωρίς να ξέρουμε, χωρίς να θέλουμε να δούμε τι γίνεται στον κόσμο. Και τι γίνεται στον κόσμο, τι γίνεται στη Μέση Ανατολή;

Θα συζητήσουμε γι’ αυτό το θέμα; Μήπως μπλέκουμε σε ένα μεγάλο παιχνίδι που ξεπερνάει κατά πολύ αυτό που θεωρούμε εθνικό συμφέρον για τη χώρα μας; Και εγώ θέλω να το ξέρω. Όχι εγώ, ως εγώ, αλλά ο ελληνικός λαός πρέπει να το ξέρει. Η ανταλλαγή και μόνο άκρως απόρρητων και λίαν απόρρητων πληροφοριών εμένα κάτι μου κάνει. Επίσης δεν έχουμε μία σύμβαση στην οποία περιγράφονται τα πάντα, αλλά ό,τι κρίνουν τα μέρη κάθε φορά θα μπαίνει και στη σύμβαση.

Η ανταλλαγή και μόνο άκρως απόρρητων και λίαν απόρρητων πληροφοριών εμένα κάτι μου κάνει. Επίσης δεν έχουμε μία σύμβαση, στην οποία περιγράφονται τα πάντα, αλλά ό,τι κρίνουν τα μέρη κάθε φορά θα μπαίνει και στη σύμβαση.

Με συγχωρείτε πάρα πολύ εδώ πρόκειται για δύο συμφωνίες που μας βάζουν -δεν θέλω να πω τίποτα περισσότερο αυτή τη στιγμή- σε ανταγωνισμούς τεράστιους και ίσως θα πρέπει να ξαναθυμηθούμε και κάποιους όρους και μέσα σε αυτό το Κοινοβούλιο και o προοδευτικός χώρος. Ρητορική ερώτηση: Μήπως μπλέκουμε αυτή τη στιγμή σε ιμπεριαλιστικούς ανταγωνισμούς τεράστιους χωρίς να ξέρουμε τι μας γίνεται ως το χέρι αυτών των ανταγωνισμών, χωρίς εμείς ως Βουλευτές και ο ελληνικός λαός να γνωρίζει τι γίνεται;

Καταψηφίζουμε φυσικά και τις δύο συμφωνίες.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από την Ελληνική Λύση ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, ξεκινώντας από τη διεθνή παράμετρο, η Σαουδική Αραβία, μετά την υιοθέτηση των πετροδολαρίων το 1974, είχε στενή οικονομική και στρατιωτική συνεργασία με τις Ηνωμένες Πολιτείες. Όμως οι σχέσεις των δύο χωρών έχουν ψυχρανθεί τα τελευταία χρόνια, με τη Σαουδική Αραβία να έχει υπαχθεί στο μπλοκ των BRICS, έχοντας πια καλές σχέσεις και με τη Ρωσία.

Ειδικά, όσον αφορά στη συμφωνία των πετροδολαρίων, μέσω της οποίας διασώθηκε στο παρελθόν το δολάριο, είναι σήμερα υπό επαναδιαπραγμάτευση που θα κλείσει μετά τις αμερικανικές εκλογές, θυμίζοντας πως η συμφωνία σήμαινε ότι η Σαουδική Αραβία πουλάει τα πετρέλαιά της έναντι δολαρίων, ενώ σε αντάλλαγμα οι Ηνωμένες Πολιτείες τής παρέχουν στρατιωτική προστασία.

Οι σχέσεις της χώρας με το Ιράν, που παραδοσιακά αποτελούσε αντίπαλό της, βελτιώνονται, όπως επίσης με το Ισραήλ. Με την Τουρκία έχει μία αμφίσημη και μεταβαλλόμενη σχέση.

Οφείλουμε να σημειώσουμε εδώ ότι εμείς, ως Ελληνική Λύση, είμαστε υπέρ μιας πραγματιστικής, πολυπολικής προσέγγισης. Λαμβάνουμε φυσικά υπ’ όψιν την παραδοσιακή θέση μας στη Δύση και στην Ευρώπη, όπως όμως επίσης στις σχέσεις μας με τη Μέση Ανατολή, που αποτελεί την ευρύτερη γειτονιά μας μαζί με τα Βαλκάνια, αλλά και τη συμμετοχή μας στον δρόμο του μεταξιού.

Η πρώτη συμφωνία αφορά στη συνέχιση της παρουσίας ελληνικών ενόπλων δυνάμεων στη συγκεκριμένη χώρα, το νομικό καθεστώς τους στο έδαφός της. Πρόκειται για ένα διεθνές πρόγραμμα που ξεκίνησε το 2021 με μία πυροβολαρχία, όσον αφορά στην Ελλάδα, κατευθυνόμενων βλημάτων Patriot της Πολεμικής Αεροπορίας για την προστασία κρίσιμων εγκαταστάσεων της Σαουδικής Αραβίας όσον αφορά στην κρατική πετρελαϊκή εταιρεία «ARAMCO», εν προκειμένω στο πλαίσιο επιθέσεων με πυραύλους και drones, λόγω της διαμάχης της με την Υεμένη και τους Χούθι, που όπως διαπιστώσαμε με τον αποκλεισμό της Ερυθράς Θάλασσας, έχουν βελτιώσει αρκετά την τεχνολογία πυραύλων και drones προφανώς με τη στήριξη του Ιράν, ενώ στους όποιους κινδύνους είναι εκτεθειμένα και τα πληρώματα του Πολεμικού μας Ναυτικού που συμμετέχουν στην επιχείρηση «Ασπίδες».

Ειδικά όσον αφορά στο σύστημα Patriot αποτελεί πλέον έναν πανάκριβο εξοπλισμό με μεγάλη ζήτηση σήμερα λόγω του πολέμου στην Ουκρανία, καθώς επίσης του αντίστοιχου πολέμου του Ισραήλ στη Γάζα. Πριν από αυτή τη συνεργασία υπήρξε πώληση πυρομαχικών στη Σαουδική Αραβία το 2017 επί υπουργίας Καμμένου, για την οποία σημειώθηκαν τότε πάρα πολλές αντιδράσεις. Δεν πρέπει να το ξεχνάμε καθόλου. Επρόκειτο για πυρομαχικά που επίσης έχουν μεγάλη ζήτηση σήμερα και έχουν ακριβύνει πάρα πολύ λόγω του πολέμου στην Ουκρανία, ενώ υπάρχει συνεργασία ΕΑΣ – «ΠΥΡΚΑΛ» με την τσέχικη CGS που ελπίζουμε να οδηγήσει σε επαναδραστηριοποίηση της αμυντικής μας βιομηχανίας. Επίσης, παραδόξως φαίνεται πως τελευταία ενδιαφέρεται και η «ONEX» η οποία σήμερα απολύει εργαζόμενους στα ναυπηγεία. Δηλαδή επαναδραστηριοποίηση της ΕΑΒ για drones, των ναυπηγείων και της ΕΛΒΟ, αφού είναι σε εξέλιξη προγράμματα για προμήθεια ή αναβάθμιση drones, σκαφών και τεθωρακισμένων, στα οποία πρέπει να εμπλακεί κάποια στιγμή και η εγχώριά μας αμυντική βιομηχανία.

Στη συμφωνία, τώρα, θέσαμε μια σειρά ερωτήματα, που δεν απαντήθηκαν, όπως το άρθρο 8, σε σχέση με τα αδικήματα που ισχύουν στη νομοθεσία της Σαουδικής Αραβίας, αλλά δεν ισχύουν στην Ελλάδα, στο άρθρο 9, όπου θεωρούμε λάθος να παραιτείται η ελληνική πλευρά από αξιώσεις για ζημίες, απώλειες και θανάτους που προκλήθηκαν με υπαιτιότητα του προσωπικού της Σαουδικής Αραβίας κ.λπ., που δεν υπάρχει λόγος να επαναλαμβάνουμε. Ήταν πάρα πολλές οι ερωτήσεις.

Θεωρήσαμε δε εξαιρετικά προβληματικό το ότι οι αξιώσεις τρίτων μερών, για παράδειγμα γονέων των θανόντων, εκδικάζονται από τη Σαουδική Αραβία, που δεν διαθέτει το ίδιο ή ανάλογο δικαιικό σύστημα με την Ελλάδα, οπότε η κάθε δίκη απαιτεί έξοδα για Σαουδάραβες δικηγόρους, ενώ θα διεξάγεται προφανώς υπό τον έλεγχο της βασιλικής κυβέρνησης της χώρας.

Εδώ διερωτηθήκαμε γιατί να μην υπαχθεί σε διεθνές δικαστήριο, αφού είναι οι αποζημιώσεις έναντι τρίτων. Για παράδειγμα, εάν βομβαρδίσουν οι Χούθι πετρελαϊκές εγκαταστάσεις της «ARAMCO», που είναι εισηγμένη στο χρηματιστήριο των Ηνωμένων Πολιτειών και τα Patriot δεν καταφέρνουν να την προστατεύσουν ή αστοχήσουν, μπορεί να έχουμε διεκδίκηση σημαντικής αποζημίωσης; Πόσο μπορεί να είναι αυτό το κόστος, λαμβάνοντας υπ’ όψιν ότι ο σχετικός κίνδυνος σημειώνεται όχι μόνο από εμάς αλλά και από το Γενικό Λογιστήριο του Κράτους, αλλά δεν ποσοτικοποιείται; Δεν πήραμε καμμία απολύτως απάντηση.

Λογικά, λοιπόν, φοβόμαστε ότι υπάρχει σημαντική έκθεσή μας σε απρόβλεπτο κόστος, ενώ ρωτήσαμε επιπλέον εάν έχει γίνει αποτίμηση των προστατευόμενων εγκαταστάσεων και αν είναι τουλάχιστον ασφαλισμένες, χωρίς να πάρουμε ούτε εδώ απάντηση.

Συνεχίζοντας με τη δεύτερη συμφωνία στρατηγικής συνεργασίας, οι μεγαλύτερες αντιρρήσεις μας αφορούν στα άρθρα 9 και 10. Στο άρθρο 9 αναφέρεται πως το προσωπικό κάθε μέρους υπόκειται στην ποινική νομοθεσία του άλλου όταν ευρίσκεται εκεί, όπως επίσης σε στρατιωτική πειθαρχία του κράτους υποδοχής, δηλαδή της Σαουδικής Αραβίας.

Εν προκειμένω, δεν φτάνει που έχουμε από το 2021 ολόκληρη πυροβολαρχία Patriot στη Σαουδική Αραβία, η παραμονή της οποίας παρατάθηκε τον περασμένο Μάιο για έναν ακόμη χρόνο -στην ουσία επ’ αόριστον βέβαια- χωρίς καμμία αντιπαροχή, αλλά το προσωπικό μας κινδυνεύει επιπλέον με τιμωρία για λόγους αθέτησης στρατιωτικής πειθαρχίας, με βάση τους ισχύοντες κανόνες όχι στην Ελλάδα, αλλά στη Σαουδική Αραβία, και χωρίς να απολαμβάνει ασυλία, κάτι που θεωρούμε εντελώς απαράδεκτο.

Με το άρθρο 10, τώρα, το κάθε μέρος αποζημιώνει το άλλο από ενδεχόμενη ζημία όταν έχει προκληθεί κατά την άσκηση καθηκόντων ή από δόλο ή από βαριά αμέλεια, αν είναι δυνατόν να αποδειχθεί τίποτα από όλα αυτά. Σε αυτήν την περίπτωση, όπως σημειώνει και το Λογιστήριο του Κράτους, γεννάται το ενδεχόμενο αποζημίωσης.

Οπότε, ρωτήσαμε, εάν έχει εκτιμηθεί ο συγκεκριμένος κίνδυνος και αν υπάρχουν διαδικασίες. Καμμία απάντηση. Εδώ, κατά την άποψή μας, είναι πλήρως απροστάτευτη η πυροβολαρχία Patriot που υπηρετεί τη Σαουδική Αραβία, αφού παραιτούμαστε από κάθε αξίωση έναντι της χώρας σε σχέση με ζημία, απώλεια, καταστροφή στην περιουσία μας ή τραυματισμό ή θάνατο του προσωπικού μας, δικαιούμενοι αποζημίωσης μόνο σε περίπτωση δόλου ή βαριάς αμέλειας.

Ακόμη δε και οι ίδιοι οι θιγόμενοι ή οι οικογένειές τους θα πρέπει να διεκδικήσουν τα νόμιμα δικαιώματά τους στο έδαφος της αντισυμβαλλόμενης, πληρώνοντας Σαουδάραβες δικηγόρους, κάτι που θεωρούμε επίσης εντελώς απαράδεκτο.

Κλείνοντας, πριν καν υπογραφεί η παρούσα συμφωνία, είχαμε ήδη αποστείλει στη Σαουδική Αραβία μια πυροβολαρχία Patriot και το ανάλογο προσωπικό άνευ όρων και οποιασδήποτε αντιπαροχής, με εκατόν είκοσι αξιωματικούς και υπαξιωματικούς να συνεισφέρουν στην αεράμυνα της χώρας και των κρίσιμων υποδομών της.

Μόλις τον Μάιο του 2024 δε, ένα μήνα δηλαδή πριν, γνωστοποιήθηκε ότι η πυροβολαρχία θα παραμείνει στη Σαουδική Αραβία για ακόμη ένα έτος, οπότε η Ελλάδα στερείται από μία κρίσιμη πυροβολαρχία για την αεράμυνά της. Εδώ ο στρατηγός, ο κ. Χούπης, μας διαβεβαίωσε πως η αεροπορική άμυνα και η αναδιάταξη των πολλών συστημάτων Patriot που έχει η πατρίδα μας, αλλά και των λοιπών συστημάτων αεράμυνας σε ολόκληρο το εύρος της επικράτειας διασφαλίζει όχι μόνο σε μια ζώνη, αλλά σε πάρα πολλές ζώνες ότι η αεροπορική άμυνα είναι πλήρως αποτελεσματική, ενώ δύναται να αντιμετωπίσει όλους τους τύπους και όλες τις απειλές που αυτή τη στιγμή είναι γνωστές στον δυτικό κόσμο -εν προκειμένω μας θύμισε κυριολεκτικά τον κ. Αλογοσκούφη το 2008 και την πλήρως οργανωμένη και πλήρως οχυρωμένη οικονομία μας, όπως έλεγε τότε- ενώ στην ουσία ισχυρίστηκε πως αγοράσαμε ένα σύστημα που δεν το χρειαζόμαστε, σπαταλώντας άδικα χρήματα.

Τέλος, οι διεθνείς συμφωνίες πρέπει να είναι αμφοτεροβαρείς και αμοιβαία επωφελείς για τους αντισυμβαλλόμενους κάτι που δεν βλέπουμε στις παρούσες, όπως και σε πολλές άλλες που έχει υπογράψει η σημερινή Κυβέρνηση.

Εμείς έχουμε ζητήσει, πολλές φορές, την επιστροφή της πυροβολαρχίας ειδικά από τη στιγμή που η Σαουδική Αραβία έδωσε οικονομική βοήθεια στην Τουρκία ύψους 10 δισεκατομμυρίων δολαρίων, ενώ οι επενδύσεις της στη χώρα μας είναι μηδαμινές, σχεδόν μηδενικές. Πόσω μάλλον όταν, τον Ιούλιο του 2023, η Σαουδική Αραβία και η Τουρκία υπέγραψαν μια σειρά συμφωνιών, οι οποίες περιλαμβάνουν επενδύσεις στην αμυντική βιομηχανία, στην ενέργεια και στις επικοινωνίες. Εμείς μόνο τα δίνουμε και μάλιστα σε μία πάμπλουτη χώρα που συνεργάζεται με τον εχθρό μας χωρίς κανένα αντάλλαγμα; Δεν είναι ντροπή μας; Προφανώς λοιπόν, καταψηφίζουμε και τις δύο συμβάσεις.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, δύο ανακοινώσεις προς το Σώμα.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Επίσης, θα ήθελα να σας ανακοινώσω ότι με την από 1η Ιουλίου 2024 επιστολή του προς τον Πρόεδρο της Βουλής ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης μας γνωστοποιεί ότι ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας ορίζεται ο Βουλευτής Α΄ Αθηνών κ. Αθανάσιος Πλεύρης και ως Αναπληρωτές του ορίζονται ο Βουλευτής Α΄ Πειραιώς κ. Κωνσταντίνος Κατσαφάδος και η Βουλευτής Α΄ Θεσσαλονίκης κ. Άννα Ευθυμίου. Η σχετική επιστολή θα καταχωριστεί στα Πρακτικά της σημερινής συνεδρίασης.

(Στο σημείο αυτό καταχωρίζεται στα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 100)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζουμε με τον ειδικό αγορητή από το Κομμουνιστικό Κόμμα Ελλάδας κ. Παπαναστάση.

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Εξαρχής δηλώνουμε ότι το Κομμουνιστικό Κόμμα Ελλάδας χαρακτηρίζει απαράδεκτες και πολύ επικίνδυνες τις σημερινές συμφωνίες μεταξύ Ελλάδας και Σαουδικής Αραβίας. Θεωρούμε παντελώς αβάσιμη και παραπλανητική κάθε κυβερνητική δήλωση ότι αυτές οι συμφωνίες υπηρετούν τη διεθνή ειρήνη και τα γενικότερα συμφέροντα της Ελλάδας. Στο επίκεντρο αυτών των συμφωνιών βρίσκεται μια χώρα και μια ευρύτερη περιοχή όπου οι ιμπεριαλιστικοί ανταγωνισμοί χτυπούν πραγματικά κόκκινο: Ερυθρά Θάλασσα, Περσικός Κόλπος, σύγκρουση Ισραήλ - Ιράν, πόλεμος Σαουδικής Αραβίας με Υεμένη, σφαγή του παλαιστινιακού λαού από τη χώρα-δολοφόνο του Ισραήλ και πολλά άλλα. Κοινός παρονομαστής των συμφωνιών της Ελλάδας με αυτές τις χώρες είναι το βάθεμα της εμπλοκής τους με μεγάλους κινδύνους και πολλά προβλήματα και για τους Έλληνες στρατιωτικούς.

Οι δύο συμφωνίες που η Κυβέρνηση χαρακτηρίζει κρίσιμες και ιδιαίτερα σημαντικές για τη χώρα μας καμμία σχέση δεν έχουν με τα συμφέροντα ούτε του ελληνικού λαού ούτε των λαών της περιοχής του Αραβικού Κόλπου. Ψεύδεται η Κυβέρνηση και παραπλανά λαούς και στρατιωτικούς, είτε συμμετέχουν σε αυτές τις ιμπεριαλιστικές αποστολές είτε όχι, όταν λέει ότι μέσω αυτών των πολιτικών η χώρα αναδεικνύεται ως ένας πυλώνας σταθερότητας, ασφάλειας και ειρήνης σε μια περιοχή με ένα ιδιαίτερο γεωστρατηγικό ενδιαφέρον σε παγκόσμιο επίπεδο, είναι τα λόγια που χρησιμοποίησε ο κύριος Υπουργός.

Η πραγματικότητα είναι ότι εκπροσωπούν τα συμφέροντα της ελληνικής αστικής τάξης. Αποτελούν τη νομοθετική κατοχύρωση της λύσσας τους για κέρδη με κάθε κόστος.

Τόσο η Κυβέρνηση όσο και οι υπόλοιποι που στηρίζουν τη γεωπολιτική αναβάθμιση της χώρας, όπως την ονομάζουν παραπλανητικά, γνωρίζουν πολύ καλά και το κρύβουν περίτεχνα ότι τα κέρδη της ελληνικής αστικής τάξης, για τα οποία είναι κομμένες και ραμμένες και οι σημερινές συμφωνίες, είναι βαμμένα με αίμα εκατοντάδων χιλιάδων σκοτωμένων και πνιγμένων, εκατομμυρίων ξεριζωμένων από τις εστίες τους.

Το Κομμουνιστικό Κόμμα Ελλάδας εδώ και χρόνια καταδικάζει ανελλιπώς τον ιμπεριαλιστικό πόλεμο και τη σφαγή του λαού της Υεμένης από τη Σαουδική Αραβία και τους συμμάχους της, καταγγέλλει τον συνεχή εξοπλισμό του σαουδαραβικού καθεστώτος από κυβερνήσεις των κρατών-μελών της Ευρωπαϊκής Ένωσης, μεταξύ των οποίων και η κυβέρνηση ΣΥΡΙΖΑ-ΑΝΕΛ, η οποία με τη συναίνεση και των άλλων αστικών κομμάτων, όταν ήταν στην εξουσία, υπέγραψε συμφωνία πώλησης πολεμικού υλικού στο κράτος-δολοφόνο της Σαουδικής Αραβίας.

Η Σαουδική Αραβία είναι μια χώρα με την οποία η ελληνική Κυβέρνηση βρίσκεται σε μια διαρκή τροχιά αναβάθμισης των οικονομικών και στρατιωτικών της σχέσεων τα τελευταία χρόνια.

Το Κομμουνιστικό Κόμμα Ελλάδας απαιτεί τη διακοπή κάθε πολεμικής ενίσχυσης του σαουδαραβικού καθεστώτος. Η αποστολή των ελληνικών οπλικών συστημάτων σε αυτή τη χώρα υλοποιεί στην πράξη τις υποχρεώσεις που έχει αναλάβει η Ελλάδα στο πλαίσιο της αμερικανονατοϊκής «ομπρέλας» προστασίας της Σαουδικής Αραβίας, για να αντιμετωπίσει τα αντίποινα για την εγκληματική εμπλοκή της στον πόλεμο στην Υεμένη, αλλά και στο ενδεχόμενο σύγκρουσής της με το Ιράν. Τέτοιου είδους στρατιωτικές συμφωνίες είχε υπογράψει και η κυβέρνηση ΣΥΡΙΖΑ, υπηρετώντας τον ίδιο ευρωατλαντικό σχεδιασμό.

Όταν εκ μέρους της κυβέρνησης δηλώνατε ότι αυτές οι συμφωνίες προωθούν μια πολιτική που δομεί μια Ελλάδα -χρησιμοποιώ πάλι τα λεχθέντα από την Κυβέρνηση- η οποία στη διεθνή σκηνή δεν ετεροκαθορίζεται απλώς, αλλά στην ουσία, διεκδικεί έναν πρωταγωνιστικό ρόλο στην ευρύτερη περιοχή της Νοτιοανατολικής Μεσογείου και της Μέσης Ανατολής, τι εννοεί; Εννοεί ξεκάθαρα και την ύπαρξη στενότατης συνεργασίας με κράτη, όπως η Σαουδική Αραβία, μια χώρα που συνεχίζει ασταμάτητα τους καταστροφικούς βομβαρδισμούς αμάχων, το ξεκλήρισμα του λαού της Υεμένης και τη διάλυση κάθε υποδομής σε αυτή τη χώρα.

Η χώρα αυτή συμμετείχε και συνεχίζει να συμμετέχει με πολλούς τρόπους ενεργά στον πόλεμο κατά της Συρίας. Είναι η χώρα που, ενώ υποθάλπει φανερά -κυρίως, όμως, κρυφά- το ISIS, απολαμβάνει ταυτόχρονα την πολύπλευρη στήριξη των ΗΠΑ, του ΝΑΤΟ και της Ευρωπαϊκής Ένωσης στο πλαίσιο των σφοδρών ανταγωνισμών που μαίνονται στην περιοχή για τις ενεργειακές πηγές και τους δρόμους μεταφοράς τους.

Τέλος, η Σαουδική Αραβία ρίχνει λάδι στη φωτιά των αναφλέξεων στην περιοχή, στους ανταγωνισμούς ΗΠΑ, Κίνας και Ρωσίας, συμμετέχοντας ενεργά στην υλοποίηση του οικονομικού διαδρόμου Ινδίας-Μέσης Ανατολής-Ευρωπαϊκής Ένωσης.

Η Κυβέρνηση, με τις σημερινές συμφωνίες, έχει το απύθμενο θράσος και την απανθρωπιά να νομοθετεί ακόμη και τη διαχείριση των κομματιασμένων κορμιών νέων ανθρώπων, προσωπικού των Ενόπλων Δυνάμεων που ήδη βρίσκονται ή θα πάνε σε αυτή τη χώρα. Το λένε ξεκάθαρα τα άρθρα αυτών των συμφωνιών: Τα υπολείμματα ή οι σοροί των ελληνικών Ενόπλων Δυνάμεων -του προσωπικού εννοεί- που προκύπτουν από οποιοδήποτε περιστατικό ή ατύχημα, παραμένουν στην κυριότητα και υπό τον έλεγχο της Ελληνικής Δημοκρατίας.

Ποιο είναι, άραγε, το οποιοδήποτε περιστατικό ή ατύχημα; Μήπως βαφτίζει έτσι η Κυβέρνηση το αποτέλεσμα κάποιας πυραυλικής αντεπίθεσης του Χούθι, που αμύνονται απέναντι στην πανίσχυρη σαουδαραβική πολεμική μηχανή, που οι πύραυλοι Patriot δεν θα μπορέσουν να εξουδετερώσουν;

Η ηρωική αποστολή -και το «ηρωική» το λέω ειρωνικά- που τους ανέθεσε η ελληνική Κυβέρνηση, δεν είναι απλώς η διαφύλαξη της ακεραιότητας των πύργων διύλισης και των δεξαμενών αποθήκευσης πετρελαίου της εταιρείας «ARAMCO» στη Σαουδική Αραβία. Είναι η δήλωση της στρατιωτικής παρουσίας μιας ακόμη νατοϊκής χώρας στα εγκλήματα που συντελούνται κατά των λαών της περιοχής του Κόλπου. Είναι η διευκόλυνση αποδέσμευσης αμερικανικών στρατιωτικών δυνάμεων για άλλες στρατιωτικές επιχειρήσεις -τότε έστειλε η Ελλάδα τους Patriot στη Σαουδική Αραβία- όπως είναι η περικύκλωση του Ιράν ή ο προσανατολισμός τους στο ταχύτατα αναπτυσσόμενο, ενδεχομένως και πολεμικό μέτωπο της Άπω Ανατολής.

Η Κυβέρνηση δεν έχει τα πολιτικά κότσια όλα αυτά να τα παραδεχτεί κοιτώντας τους στρατιωτικούς που συμμετέχουν σε αυτή την αποστολή στα μάτια, αυτούς που στις υπό συζήτηση συμφωνίες τα ενδεχομένως κομματιασμένα κορμιά τους τα χαρακτηρίζει ιδιοκτησία της. Παραμένουν -λέει- στην κυριότητα και υπό τον έλεγχο της Ελληνικής Δημοκρατίας. Κοροϊδεύει με τραγικό τρόπο τους γονείς τους, τις συζύγους τους, τα παιδιά τους, τον ίδιο τον λαό. Ακριβώς το ίδιο κάνει και στα πληρώματα και στους συγγενείς των φρεγατών «ΥΔΡΑ» και «ΨΑΡΑ» που εναλλάσσονται στην Ερυθρά Θάλασσα. Περίτεχνα η Κυβέρνηση κρύβει την πραγματικότητα. Ψελλίζει, στην ουσία, προσβλητικές για όλους αυτούς δικαιολογίες, όπως ότι η πρόβλεψη της διαχείρισης των νεκρών και των υπολειμμάτων τους -τραγικό, αλλά θα το επαναλαμβάνω- είναι πάγιες ρυθμίσεις που υπάρχουν σε αυτές τις συμφωνίες, στις διεθνείς συνθήκες. Πρώτη φορά το βλέπουμε. Είναι πραγματικά ντροπή να ακούγονται αυτά τα λόγια.

Σε όλα αυτά βέβαια η Κυβέρνηση έχει την αμέριστη συμπαράσταση του ΣΥΡΙΖΑ, για παράδειγμα, που στη γενική κριτική των συμφωνιών ξεπλένει ξεκάθαρα τις κυβερνητικές επιλογές, αποκαλώντας τις συμφωνίες αντίστοιχες σε μεγάλο βαθμό με άλλες συμφωνίες που έχει υπογράψει η χώρα μας με άλλες χώρες και έχουν ως στόχο την ενίσχυση εξωτερικών σχέσεων διά μέσου της στρατιωτικής διπλωματίας και άλλα ωραία. Για τα εγκλήματα αυτής της χώρας η ένοχη σιωπή του ΣΥΡΙΖΑ μιλάει από μόνη της, γιατί η συμμετοχή της Ελλάδας στις εξελίξεις της Ανατολικής Μεσογείου και του Κόλπου έχουν τις ευλογίες των ΗΠΑ, του ΝΑΤΟ, της Ευρωπαϊκής Ένωσης «και τα σκυλιά δεμένα», όπως λέει ο λαός μας.

Το ίδιο βέβαια και στο ΠΑΣΟΚ που χαρακτηρίζει αυτές τις άθλιες συμφωνίες κατ’ αρχήν θετικές. Ζητάει μάλιστα το ΠΑΣΟΚ τη διασφάλιση ότι η διάθεση προσωπικού και αμυντικού εξοπλισμού κ.λπ., δεν θα έχει καμμία συνέπεια στη διατήρηση της αμυντικής θωράκισης και της επιχειρησιακής ετοιμότητας της χώρας μας. Το υπερψηφίσατε, όμως. Τι σημαίνει αυτό; Παραδέχεστε ότι η διάθεση του 20% της αντιπυραυλικής «ομπρέλας» περίπου της Ελλάδας της σύγχρονης με τους Patriot που είναι στη Σαουδική Αραβία, ουδεμία επίπτωση έχει στην αντιπυραυλική προστασία της Ελλάδας. Τόσο πια ενδιαφέρεστε για τη φύλαξη της αντιπυραυλικής προστασίας της Σαουδικής Αραβίας!

Δυο λόγια και για την Πλεύση Ελευθερίας. Είπε ο κ. Καζαμίας πολλά και ενδεχομένως ενδιαφέροντα. Ζητήσατε την καθιέρωση ετεροδικίας για να γλιτώσουμε την μπούργκα, να γλιτώσουμε την καρατόμηση, τα σπαθιά, τους λιθοβολισμούς κ.λπ.. Ξεχνάει, όμως, η Πλεύση Ελευθερίας ότι αυτή η ετεροδικία δίνει αέρα στα πανιά των τραμπούκων του έκτου στόλου στα Χανιά και όπου αλλού πιάνουν λιμάνι αυτά τα πλοία για να βιάσουν, να σπάσουν, να τσακίσουν, να τρομοκρατήσουν τον κόσμο. Είναι η ετεροδικία αυτή. Το λέω αυτό γιατί όταν μπαίνεις στις λεπτομέρειες μιας καταστροφικής συμφωνίας, πέφτεις και σε λούμπες, που λέει ο κοσμάκης.

Το Κομμουνιστικό Κόμμα Ελλάδας -και τελειώνω, κύριε Πρόεδρε- επαναλαμβάνει αυτό που ήδη ξεκαθάρισε και στη σχετική επιτροπή που προηγήθηκε, δηλαδή ότι βάζει ακόμη και αυτή την ύστατη στιγμή θέμα απόσυρσης των δύο συμφωνιών και βέβαια σε κάθε περίπτωση τις καταψηφίζει και δεσμεύεται ότι θα τις πολεμήσει με κάθε τρόπο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο κ. Δημήτριος Μπιάγκης από το ΠΑΣΟΚ - Κίνημα Αλλαγής.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα καλούμαστε να συζητήσουμε και να εγκρίνουμε δύο νομοσχέδια του Υπουργείου Εθνικής Άμυνας τα οποία αφορούν στην κύρωση των συμφωνιών αμυντικής συνεργασίας μεταξύ της Ελληνικής Δημοκρατίας και του Βασιλείου της Σαουδικής Αραβίας αφ’ ενός για τη διευθέτηση σχετικά με το καθεστώς των ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας και αφ’ ετέρου για τις συμφωνίες στρατιωτικής συνεργασίας μεταξύ των δύο χωρών. Οι συμφωνίες αυτές, όπως αναφέρεται και στο διατακτικό τους, αποσκοπούν στην προώθηση και ενίσχυση της αμυντικής συνεργασίας μεταξύ των δύο χωρών.

Κάνοντας μια σύντομη ιστορική αναδρομή, πάμε πίσω στον Οκτώβρη του 2019 όταν η Σαουδική Αραβία υπέβαλε αίτημα στην ελληνική Κυβέρνηση για τη διάθεση αντιαεροπορικού συστήματος Patriot συνοδευόμενο από εξειδικευμένο προσωπικό, με στόχο την προστασία κρίσιμων ενεργειακών υποδομών της, όπου το κόστος μεταφοράς και λειτουργίας του συστήματος, καθώς και του προσωπικού αναλήφθηκε εξ ολοκλήρου από τη Σαουδική Αραβία. Η ελληνική Κυβέρνηση αποφάσισε να ανταποκριθεί θετικά στο αίτημα αυτό και στη συνέχεια υπογράφηκε η σχετική συμφωνία της 20ης Απριλίου του 2021 από τον τότε Υφυπουργό Εξωτερικών και νυν Υπουργό Εθνικής Άμυνας κ. Νίκο Δένδια. Στις 14 Σεπτεμβρίου του 2021 πραγματοποιήθηκε στην αεροπορική βάση Τανάγρας η τελετή αναχώρησης της Ελληνικής Δύναμης Σαουδικής Αραβίας και η αποστολή αυτή εντάχθηκε στο πλαίσιο της διεθνούς πρωτοβουλίας.

Οι συμφωνίες αυτές, κυρίες και κύριοι συνάδελφοι, αντιλαμβανόμαστε όλοι ότι εντάσσονται σε μια ευρύτερη στρατηγική της πατρίδας μας για ενίσχυση των σχέσεων και της συνεργασίας με τις χώρες της Ανατολικής Μεσογείου και της Μέσης Ανατολής. Αυτή η στρατηγική ξεκίνησε από τη δεκαετία του ’80 και την ενίσχυση των σχέσεων της χώρας μας με τα περισσότερα αραβικά κράτη τόσο σε οικονομικό όσο και σε γεωστρατηγικό επίπεδο, με θετική επίδραση που συνεχίζεται μέχρι και σήμερα, ακόμη και αναφορικά με τη θετική εικόνα που έχει εμπεδωθεί για την Ελλάδα και τους Έλληνες στη συνείδηση του αραβικού κόσμου.

Η αμυντική συνεργασία με τη Σαουδική Αραβία καθώς και οι αντίστοιχες συνεργασίες με άλλες αραβικές χώρες, όπως η Αίγυπτος και τα Ηνωμένα Αραβικά Εμιράτα έχουν αποφέρει σημαντικά και αμοιβαία επωφελή αποτελέσματα. Έχουμε πραγματοποιήσει κοινές ασκήσεις, αλλά και συμφωνίες για την αποκλειστική οικονομική ζώνη και έχουμε εν γένει ενισχύσει τη διπλωματική μας παρουσία στην περιοχή.

Στο σημερινό, λοιπόν, γεωπολιτικό πλαίσιο η ενίσχυση της αμυντικής συνεργασίας με τη Σαουδική Αραβία είναι ιδιαίτερα σημαντική. Η χώρα αυτή αντιμετωπίζει σοβαρότατες απειλές από τους Χούθι και την Υεμένη οι οποίοι, ας μην ξεχνάμε, συνεχίζουν μέχρι και σήμερα να παρενοχλούν τη διεθνή ναυσιπλοΐα θέτοντας εμπόδια για την απρόσκοπτη λειτουργία της παγκόσμιας εφοδιαστικής αλυσίδας.

Από την άλλη μεριά ήδη η Τουρκία προχώρησε πριν έναν χρόνο στη δρομολόγηση οικονομικών και αμυντικών συμφωνιών με τη Σαουδική Αραβία, παρά τις γνωστές διαφορές και το ψυχρό κλίμα που είχε διαμορφωθεί στις σχέσεις των δύο χωρών κατά την τελευταία δεκαετία, με φόντο τη διαφορετική προσέγγιση των δύο ηγεσιών ως προς τον πολιτικό ισλαμισμό. Αλλά και οι Ηνωμένες Πολιτείες προωθούν αμυντικές συμφωνίες με τη Σαουδική Αραβία που μπορούν να περιλαμβάνουν μεταξύ άλλων την πώληση αεροσκαφών F-35 και εν γένει τη διάθεση προηγμένης αμυντικής τεχνολογίας. Και σε αυτό το πλαίσιο η επιδίωξη της ενεργής παρουσίας της χώρας μας στην περιοχή διαφαίνεται ως θετική αν όχι επιβεβλημένη για τα εθνικά μας συμφέροντα.

Κυρίες και κύριοι συνάδελφοι, παρά τα θετικά στοιχεία αυτών των συμφωνιών οφείλουμε να επισημάνουμε ορισμένα σημεία που προκαλούν προβληματισμό. Υπάρχει κατ’ αρχάς η αδικαιολόγητη καθυστέρηση της κύρωσης των συμφωνιών από το ελληνικό Κοινοβούλιο. Είναι αδιανόητο να φέρνουμε προς ψήφιση αυτές τις συμφωνίες σχεδόν τρία χρόνια μετά την υπογραφή τους και μετά από τρία χρόνια παρουσίας της ελληνικής δύναμης στη Σαουδική Αραβία. Τρία χρόνια όπου οι Έλληνες στρατιωτικοί της ελληνικής δύναμης στη Σαουδική Αραβία βρίσκονται «στον αέρα», αναφορικά με το νομικό καθεστώς της εκεί παρουσίας τους. Αυτή η καθυστέρηση δημιουργεί και ερωτήματα σχετικά με τη διαχείριση της εξωτερικής μας πολιτικής και της αμυντικής μας στρατηγικής.

Η Κυβέρνηση έχει αποδείξει ότι αποφεύγει τον διάλογο τόσο εκτός όσο και εντός Κοινοβουλίου σε όλους σχεδόν τους τομείς του δημόσιου βίου είτε αυτό λέγεται οικονομική πολιτική και έλεγχος της ακρίβειας είτε διασφάλιση της διαφάνειας και των δημοκρατικών θεσμών, παρά την εποικοδομητική στάση, επιτρέψτε μου να πω, και τη διάθεση που κατά καιρούς έχουμε δείξει να συνεισφέρουμε με ιδέες και προτάσεις ιδιαίτερα σε θέματα που αφορούν την άμυνα της πατρίδας μας και όχι μόνο.

Η Κυβέρνηση της Νέας Δημοκρατίας, κύριε Υφυπουργέ, συνεχίζει ακόμη και σήμερα να νομοθετεί μέσα από κλειστά γραφεία χωρίς επαρκή διαβούλευση με τους κοινωνικούς φορείς και τα κόμματα με ελλιπή ή καθόλου τεκμηρίωση και τις περισσότερες φορές παραβιάζοντας την κοινοβουλευτική δεοντολογία, καταθέτοντας σχέδια νόμου την τελευταία στιγμή.

Δεν αναφέρομαι βεβαίως, όπως καταλαβαίνετε, απαραίτητα στο σχέδιο νόμου που συζητάμε σήμερα, το οποίο, εν πάση περιπτώσει, έχει διαδικαστικό χαρακτήρα, αλλά σε πλήθος άλλων νομοσχεδίων, συμπεριλαμβανομένων και αυτών που αφορούν την εθνική μας άμυνα.

Εδώ θα υπενθυμίσω ότι δεν είναι η πρώτη φορά που η Κυβέρνηση καθυστερεί. Ενδεικτικά αναφέρω την αδικαιολόγητη καθυστέρηση της έγκρισης του μακροπρόθεσμου προγραμματισμού των αμυντικών εξοπλισμών και του κυλιόμενου προγραμματισμού συμβάσεων στρατιωτικών εξοπλισμών, κύριε Υφυπουργέ, παρά την παρέλευση τριών ετών από την έναρξη ισχύος του σχετικού ν.4782/2021 περί προμηθειών αμυντικού υλικού των οποίων αυτή η Κυβέρνηση, η δική σας Κυβέρνηση, ψήφισε και η οποία ακόμη δεν εφαρμόζεται.

Είναι, επίσης, κρίσιμο, κύριε Υφυπουργέ, να δοθούν διαβεβαιώσεις ότι η διάθεση προσωπικού και αμυντικού εξοπλισμού στη Σαουδική Αραβία δεν θα επηρεάσει αρνητικά στο ελάχιστο την αμυντική θωράκιση και την επιχειρησιακή ετοιμότητα της χώρας μας.

Και, βεβαίως, εδώ είναι και η θετική μας θέση -αν θέλετε- σε σχέση με τα όσα είπαν ο συνάδελφος προερχόμενος από το Κομμουνιστικό Κόμμα Ελλάδας όπου μετά από τη διαβεβαίωση και του Αρχηγού των Ενόπλων Δυνάμεων περιμένουμε και τη δική σας διαβεβαίωση.

Είναι, λοιπόν, αυτονόητο ότι θα πρέπει να εξασφαλιστεί ότι οι Ένοπλες Δυνάμεις μας θα παραμείνουν πλήρως ετοιμοπόλεμες και ικανές να ανταποκριθούν σε οποιαδήποτε πρόκληση.

Συνοψίζοντας, αγαπητές και αγαπητοί συνάδελφοι, θα ήθελα να πω τα εξής. Οι συμφωνίες αυτές κρίνονται κατ’ αρχήν ως θετικές για τα εθνικά συμφέροντα και ως εκ τούτου θα τις υπερψηφίσουμε. Η έγκριση αυτών των συμφωνιών θα ενισχύσει περαιτέρω τη θέση και την επιρροή της πατρίδας μας ως αξιόπιστου εταίρου και στρατηγικού συμμάχου στην περιοχή της Ανατολικής Μεσογείου και της Μέσης Ανατολής. Ωστόσο, ζητούμε από την Κυβέρνηση να απαντήσει στα εύλογα ερωτήματα που διατυπώσαμε σχετικά με την καθυστέρηση και τη διασφάλιση της αμυντικής ετοιμότητας και να δεσμευτούν για άλλη μια φορά εδώ ενώπιον του Κοινοβουλίου σύμφωνα και με την εκπεφρασμένη θέση του Υπουργού Εθνικής Άμυνας ότι τουλάχιστον από εδώ και στο εξής η εθνική μας αμυντική στρατηγική θα σχεδιάζεται έγκαιρα, κύριε Υφυπουργέ, τεκμηριωμένα, με ευρύ και ενδελεχή διάλογο.

Κάντε την αρχή, κύριε Υφυπουργέ, με την κατάργηση, έστω και με καθυστέρηση ετών, του μακροχρόνιου προγραμματισμού αμυντικών εξοπλισμών. Το ΠΑΣΟΚ - Κίνημα Αλλαγής θα συνεχίσει να είναι παρόν και να συνεισφέρει στα ζητήματα εθνικής άμυνας με εποικοδομητική κριτική, αλλά και με υπεύθυνη στάση, με εμπεριστατωμένες προτάσεις, μακριά από μικροπολιτικές σκοπιμότητες και όπου είναι σκόπιμο, με συναινετική διάθεση, με αποκλειστικό γνώμονα και μόνο το εθνικό συμφέρον.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Θα ήθελα να κάνω δύο ανακοινώσεις προς το Σώμα, καθώς υπάρχουν δύο αιτήματα για απουσία στο εξωτερικό.

Ο Βουλευτής κ. Θεόδωρος Ρουσσόπουλος ζητεί άδεια ολιγοήμερης απουσίας του στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Κομνηνός Δελβερούδης ζητεί άδεια ολιγοήμερης απουσίας του στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Τον λόγο έχει τώρα η κ. Ραλλία Χρηστίδου από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας θα ήθελα πρώτα να αναφερθώ στο περιστατικό της Δευτέρας με το Mirage 2000, για το οποίο έχουμε κάνει και σχετική δήλωση διά του αρμόδιου τομεάρχη μας Ευάγγελου Αποστολάκη. Θέλουμε να ευχηθούμε στην πιλότο γρήγορη και ασφαλή επάνοδο στα καθήκοντά της. Αναμένουμε τα αποτελέσματα διερεύνησης των αιτιών που οδήγησαν στο συγκεκριμένο περιστατικό, ώστε να αποφευχθούν στο μέλλον άλλα παρόμοια περιστατικά.

Τα δύο σχέδια νόμου, που εισηγείται η Κυβέρνηση και έρχονται σήμερα προς κύρωση στην Ολομέλεια της Βουλής, αφορούν, όπως έχει ειπωθεί, σε διακρατικές συμφωνίες μεταξύ της Ελλάδας και της Σαουδικής Αραβίας, στο πλαίσιο της στρατιωτικής συνεργασίας και της στρατιωτικής διπλωματίας.

Όπως υποστηρίχθηκε κατά την εισήγηση, σκοπός των συμφωνιών είναι η στρατιωτική συνεργασία σε αμυντικό επίπεδο με στόχο και σκοπό την προάσπιση της ειρήνης και της ασφάλειας στην ευρύτερη περιοχή. Όπως προέκυψε κατά τη συζήτηση στην επιτροπή έχουμε μπροστά μας δύο νέες διακρατικές συμφωνίες, που επισημάναμε πως σε πολύ μεγάλο βαθμό είναι αντίστοιχες με άλλες, που η χώρα μας έχει υπογράψει στο παρελθόν. Έχουν δε ως στόχο την ενίσχυση των εξωτερικών σχέσεων της χώρας μας διά μέσου της στρατιωτικής διπλωματίας, τη συνεκπαίδευση στρατιωτικών, την ανταλλαγή τεχνογνωσίας, την από κοινού εκτέλεση ασκήσεων, την περαιτέρω επιμόρφωση των στελεχών των Ενόπλων Δυνάμεων, την ανταλλαγή πληροφοριών και άλλα πολλά. Ως εκ τούτου δεν προκύπτουν ιδιαίτερες αναφορές -το είπαμε και στην επιτροπή- ως προς τη σκοπιμότητα και το γενικό πλαίσιο σε αυτές τις δύο συμφωνίες με τη Σαουδική Αραβία, που έρχονται σήμερα προς κύρωση.

Θα επαναλάβουμε και σήμερα, γιατί το θεωρούμε πάρα πολύ σημαντικό και από εδώ από το Βήμα της Ολομέλειας, πως η Ελλάδα όσον αφορά στην άσκηση της εξωτερικής της πολιτικής έχει με σωρεία ενεργειών επιδιώξει και σε πολλές περιπτώσεις το έχει καταφέρει να δημιουργήσει και να διατηρήσει ισχυρούς δεσμούς φιλίας και συνεργασίας με διάφορα κράτη του αραβικού κόσμου, κάτι το οποίο αναντίρρητα ενισχύει τόσο τη θέση της χώρας μας στο διεθνές γίγνεσθαι όσο και τη θέση της στην ευρύτερη περιοχή της Νοτιοανατολικής Μεσογείου και της Μέσης Ανατολής.

Στην παρούσα δε συνθήκη, κατά την οποία η κατάσταση στη Μέση Ανατολή έχει προκαλέσει γεωπολιτικές και γεωστρατηγικές αναταράξεις, η συνεργασία μεταξύ των κρατών, έστω και σε επίπεδο στρατιωτικής συνεργασίας αμυντικού χαρακτήρα, δημιουργεί τις προϋποθέσεις για να παραμείνει η Ελλάδα συνομιλητής του αραβικού κόσμου και ακόμα περισσότερο τώρα που παρατηρείται ένταση μεταξύ των κρατών της Δύσης από τη μία πλευρά και αυτών του αραβικού κόσμου από την άλλη, ακριβώς λόγω της εμπόλεμης κατάστασης στη Γάζα.

Ως σκοπός της πρώτης συμφωνίας ορίζεται ο προσδιορισμός του νομικού καθεστώτος των ελληνικών Ενόπλων Δυνάμεων στο έδαφος της Σαουδικής Αραβίας, στο οποίο θα βρίσκονται με σκοπό την υποστήριξη της αμυντικής ικανότητας της χώρας. Όσον αφορά τα συμπεράσματα, που προέκυψαν από τις τοποθετήσεις του Υπουργού στην επιτροπή, θα αναφερθώ παρακάτω.

Οφείλουμε, όμως, να επαναδιατυπώσουμε με ισχυρή ένταση τη θέση μας ως προς τα όρια της αμυντικής υποστήριξης και κυρίως όσον αφορά στον εξοπλισμό των Ενόπλων Δυνάμεων που δεν πρέπει σε καμμία περίπτωση, μα σε καμμία περίπτωση να χρησιμοποιηθεί για άλλους σκοπούς ή να μεταφερθεί από τη Σαουδική Αραβία σε έτερη χώρα ή να χρησιμοποιηθεί κατά της εδαφικής ακεραιότητας σε άλλη χώρα.

Κατά τη διάρκεια της συνεδρίασης της Επιτροπής Εθνικής Άμυνας και Εξωτερικών Υποθέσεων προχθές θέσαμε ως προϋπόθεση την επιφύλαξή μας οι συμφωνίες αυτές να μην εργαλειοποιηθούν και να αποτραπεί κάθε πιθανότητα να εμπλακεί η χώρα μας σε διενέξεις και σε διαφορές με τρίτες χώρες. Επιμείναμε πως οι συμφωνίες αυτές, δηλαδή η στρατιωτική μας συνεργασία με τη Σαουδική Αραβία οφείλει να έχει καθαρά αμυντικό χαρακτήρα. Είναι θετικό δε το γεγονός πως κατά τη συνεδρίαση της επιτροπής δόθηκαν αυτές οι διαβεβαιώσεις και οι δεσμεύσεις διά στόματος Υφυπουργού Εθνικής Άμυνας. Κύριε Υφυπουργέ, το κρατάμε αυτό και θα είμαστε εδώ να παρακολουθούμε την υλοποίηση αυτής σας της δέσμευσης.

Τα υπόλοιπα άρθρα της διευθέτησης του καθεστώτος των Ενόπλων Δυνάμεων στη Σαουδική Αραβία αφορούν κυρίως προβλέψεις για την τήρηση της έννομης τάξης της άλλης χώρας σε διαδικασίες που ρυθμίζουν την είσοδο και την έξοδο από τη χώρα, στην ελευθερία κίνησης των Ενόπλων Δυνάμεων, σε άλλες δικαιοδοτικές ρυθμίσεις για πειθαρχικές ή ποινικές παραβάσεις για τη διερεύνηση συμβάντων, την επεξεργασία διαβαθμισμένων πληροφοριών και ρήτρες για τη διευθέτηση των διαφωνιών. Συνολικά πρόκειται περί συνηθισμένων προβλέψεων σε διακρατικές συμφωνίες στρατιωτικής συνεργασίας, όπου οι περισσότερες διατάξεις ακολουθούν πάγια πρακτική.

Ως προς τη δεύτερη συμφωνία αναλύονται οι αντίστοιχες προβλέψεις, διαδικασίες και δικαιοδοτικές ρυθμίσεις, προβλέπεται η σύσταση μικτής Ελληνοσαουδαραβικής Στρατιωτικής Επιτροπής για την υλοποίηση της συμφωνίας, οι δυνατότητες τροποποίησης με αμοιβαία συναίνεση, ρυθμίσεις για τις αξιώσεις αποζημιώσεων, όπως και για την επίλυση των διαφορών.

Τώρα θα ήθελα να τονίσω μια άλλη πληροφορία που ακούσαμε διά στόματος του Υφυπουργού, ότι δηλαδή επίκειται να έρθει προς κύρωση και άλλη μία διακρατική συμφωνία που έχουμε υπογράψει με τη Σαουδική Αραβία και αφορά στο σύστημα Patriot. Η διαδικασία, βέβαια, για την κύρωση της εν λόγω συμφωνίας θα είναι διαφορετική, δεδομένου ότι αυτή ενσωματώνει διαβαθμισμένες πληροφορίες, σύμφωνα πάντοτε με τα λεγόμενα του κυρίου Υφυπουργού.

Πρόκειται, λοιπόν, για επέκταση του πρωτοκόλλου της συμφωνίας που έχουμε υπογράψει με την εν λόγω χώρα και αφορά την πυροβολαρχία κατευθυνόμενων βλημάτων Patriot της Πολεμικής Αεροπορίας, καθώς και το προσωπικό της, που έχουν αποσταλεί στη Σαουδική Αραβία στο πλαίσιο της διεθνούς πρωτοβουλίας «Integrated Air Missile Defense Concept» που αποσκοπεί στην προστασία κρίσιμων εγκαταστάσεων της χώρας.

Κατανοούμε ότι η συμφωνία αυτή -όπως δήλωσε και ο ίδιος ο Υφυπουργός- περιλαμβάνει διαβαθμισμένες, όπως σας είπα, πληροφορίες και ως εκ τούτου θα ακολουθηθεί ειδική διαδικασία ενημέρωσης της Εθνικής Αντιπροσωπείας. Ωστόσο, τίθεται το ερώτημα για ποιον λόγο δεν έχει έρθει ήδη στη Βουλή αυτό το ζήτημα για να μπορέσει να εξεταστεί, με κάποια χρονική εγγύτητα, με τις σημερινές συμφωνίες που καλούμαστε να συζητήσουμε.

Επιπλέον, θα θέλαμε να μας απαντήσει ο Υπουργός πότε προγραμματίζεται να έρθει η συμφωνία για το σύστημα Patriot στη Βουλή. Κατά τη γνώμη μας αυτό θα πρέπει να γίνει το συντομότερο δυνατό, κύριε Υφυπουργέ, διότι πρόκειται για ένα σοβαρό ζήτημα αμυντικής και εξωτερικής πολιτικής και θα ήταν πραγματικά ωφέλιμο να επιδιώκεται η πραγματική και ουσιαστική επιδίωξη της διακομματικής συναίνεσης που μόνο μέσα από την έγκαιρη και πλήρη ενημέρωση μπορεί να επιτευχθεί.

Μέχρι στιγμής οι επεξηγήσεις που έχουν δοθεί είναι σε θετική κατεύθυνση. Αναμένουμε και τις πρόσθετες διευκρινίσεις από τον αρμόδιο Υπουργό, σχετικά με όσα προανέφερα. Και κάπως έτσι θα καθοριστεί και η ψήφος μας σήμερα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στον χρόνο.

Ολοκληρώνουμε τον κύκλο των εισηγητών με την τοποθέτηση του κ. Κτιστάκη από τη Νέα Δημοκρατία.

Παρακαλώ, κύριε συνάδελφε, έχετε τον λόγο.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι, με τα επικείμενα νομοσχέδια επιδιώκεται η κύρωση δύο συμφωνιών μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας. Η αναγκαιότητα κύρωσης με τυπικό νόμο πηγάζει από τα άρθρα 28 παράγραφοι 1 και 36 παράγραφος 2 του Συντάγματος, καθόσον το περιεχόμενο των ρυθμίσεων είναι δεσμευτικό κατά το Διεθνές Δίκαιο και επιπλέον η εφαρμογή τους προκαλεί οικονομική επιβάρυνση στην ελληνική πλευρά. Επισημαίνεται ότι σύμφωνα με την πρώτη από τις ανωτέρω διατάξεις οι νόμοι θα έχουν υπερνομοθετική ισχύ.

Ως προς τα οφέλη των δύο αυτών συμφωνιών, έχουμε: Εγκαθίδρυση του γενικού πλαισίου συνεργασίας μεταξύ των δύο χωρών σύμφωνα με τις εθνικές και διεθνείς πολιτικές τους, με στόχο την προαγωγή της διεθνούς ειρήνης και συνεργασίας, χωρίς να στρέφεται κατά οποιουδήποτε άλλου κράτους η ομάδας κρατών.

Προαγωγή και ικανοποίηση των επιδιώξεων στρατιωτικής διπλωματίας και της εξωτερικής πολιτικής της Ελλάδας, όπως αυτές καταγράφονται στο πλαίσιο της πολιτικής εθνικής άμυνας.

Παροχή κινήτρου στο Βασίλειο της Σαουδικής Αραβίας για υποστήριξη των θέσεών μας σε θέματα άμεσου εθνικού ενδιαφέροντος.

Οικοδόμηση σχέσεων φιλίας, καλής γειτνίασης και συνεργασίας στη Μέση Ανατολή, αναδεικνύοντας τη χώρα μας ως πυλώνα ασφάλειας και σταθερότητας σε μια περιοχή με ιδιαίτερο γεωστρατηγικό ενδιαφέρον σε παγκόσμιο επίπεδο.

Συνεισφορά στην επιχειρησιακή εκπαίδευση των στελεχών των ελληνικών Ενόπλων Δυνάμεων δια της πραγματοποίησης κοινών στρατιωτικών δραστηριοτήτων, ειδικά όσον αφορά την κύρωση της διευθέτησης για το καθεστώς των ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας. Αντικείμενο αυτής είναι ο καθορισμός του νομικού καθεστώτος των ελληνικών Ενόπλων Δυνάμεων για όσο χρονικό διάστημα βρίσκονται στο έδαφος της Σαουδικής Αραβίας.

Σημειώνεται ότι σύμφωνα με το άρθρο 2 παράγραφος 2 της διευθέτησης, αυτή δεν τυγχάνει εφαρμογής σε προσωπικό που βρίσκεται εκεί για εκπαίδευση.

Τα βασικά σημεία της διευθέτησης είναι: Το κράτος αποστολής έχει αρμοδιότητα σε πειθαρχικά θέματα του ελληνικού προσωπικού, καθώς και το δικαίωμα να ασκεί αποκλειστική ποινική δικαιοδοσία επ’ αυτού σε σχέση με αδικήματα που τιμωρούνται από τη νομοθεσία και των δύο μερών, εάν διαπράττονται κατά τη διάρκεια της παραμονής στο έδαφος του κράτους υποδοχής. Οι εκπρόσωποι του κράτους υποδοχής μπορούν να παρακολουθήσουν τις δίκες που θα διεξαχθούν στο έδαφος του κράτους αποστολής.

Το κράτος υποδοχής έχει το δικαίωμα να ασκεί κατά προτεραιότητα δικαιοδοσία επί μελών των δυνάμεων του κράτους αποστολής και μελών πολιτικού προσωπικού σχετικά με σοβαρά αδικήματα που διαπράχθηκαν εντός των συμφωνημένων εγκαταστάσεων και περιοχών και εκτός υπηρεσίας ή σχετικά με σοβαρά αδικήματα που διαπράχθηκαν κατά του προσωπικού του κράτους υποδοχής ή τρίτου μέρους.

Κάθε μέρος παραιτείται από όλες τις αξιώσεις, πλην των συμβατικών, έναντι του άλλου μέρους για ζημία, καταστροφή της περιουσίας του ή τραυματισμό ή θάνατο του προσωπικού του. Σε περίπτωση συμβάντος στην επικράτεια του κράτους υποδοχής σε σχέση με τις δραστηριότητες που πραγματοποιούνται βάσει της διευθέτησης, η έρευνα ασφάλειας διεξάγεται σύμφωνα με τους νόμους και τους κανονισμούς του κράτους υποδοχής. Σε ένα τέτοιο περιστατικό που αφορά το γενικό προσωπικό, το προσωπικό ή οι εκπρόσωποι του κράτους αποστολής δικαιούνται να συμμετέχουν στην έρευνα ασφαλείας ως παρατηρητές.

Για το διαβαθμισμένο υλικό και τις πληροφορίες που ανταλλάσσονται ή παράγονται σε σχέση με τη διευθέτηση αυτή, ο εν γένει χειρισμός τους θα γίνει σύμφωνα με νέα διευθέτηση που θα συναφθεί. Οποιαδήποτε διαφορά σχετικά με την ερμηνεία ή την εφαρμογή της διευθέτησης επιλύεται αποκλειστικά μέσω διαβούλευσης μεταξύ των μερών.

Η διευθέτηση τίθεται σε ισχύ την ημερομηνία κατά την οποία θα λάβει χώρα η τελευταία έγγραφη ειδοποίηση με την οποία τα συμβαλλόμενα μέρη θα ενημερώνουν διά της διπλωματικής οδού ότι έχουν ολοκληρωθεί οι απαιτούμενες εθνικές νομικές διαδικασίες. Η διάρκεια ισχύος είναι ενός έτους, με δυνατότητα παράτασης κατόπιν γραπτής συναίνεσης των μερών, ενώ η διευθέτηση μπορεί να τερματιστεί είτε με αμοιβαία συναίνεση είτε με γραπτή ειδοποίηση οποιουδήποτε μέρους μέσω της διπλωματικής οδού. Στην περίπτωση αυτή η ισχύς παύει μετά από τρεις μήνες από την ημερομηνία ειδοποίησης.

Οικονομική επιβάρυνση ενδέχεται να προκύψει από την καταβολή αποζημίωσης σε περίπτωση ευθύνης της Ελλάδας ως κράτους αποστολής για ζημία ή απώλεια ή καταστροφή της περιουσίας τρίτων μερών ή τραυματισμού ή θανάτου του προσωπικού τους, που προκλήθηκε από το προσωπικό των ελληνικών Ενόπλων Δυνάμεων στο έδαφος της Σαουδικής Αραβίας.

Σε κάθε περίπτωση, το ύψος των δαπανών το οποίο εξαρτάται από πραγματικά γεγονότα, όπως τον αριθμό και τη βαρύτητα των περιστατικών, θα αντιμετωπίζεται από τις πιστώσεις του προϋπολογισμού του Υπουργείου Εθνικής Άμυνας, όπως αναφέρουν η έκθεση του Γενικού Λογιστηρίου του Κράτους και η ειδική έκθεση κατ’ άρθρο 75, παράγραφος 3 του Συντάγματος.

Ειδικά για τη συμφωνία αυτή και πως καθησυχασμό, θέλω να αναφέρω δύο επισημάνσεις του Αρχηγού ΓΕΕΘΑ στην αρμόδια επιτροπή. Πρώτον, ότι η άμυνα και η αεράμυνα της χώρας δεν επηρεάζονται επ’ ουδενί και ούτε κατ’ ελάχιστο. Επίσης, ότι δίνεται προστιθέμενο κεφάλαιο στην επιχειρησιακή ικανότητα του προσωπικού, με την επαύξηση της ικανότητάς του στην αντιμετώπιση θεμάτων και απειλών.

Αναφορικά με τη δεύτερη συμφωνία στρατιωτικής συνεργασίας, τα βασικά σημεία αυτής είναι: Οι τομείς και μορφές συνεργασίας των δύο χωρών είναι ενδεικτικά στρατιωτικές βιομηχανίες και μεταφορά τεχνογνωσίας, στρατιωτική θεωρητική και πρακτική εκπαίδευση, στρατιωτικές ιατρικές υπηρεσίες και διαχείρισης καταστάσεων εκτάκτου ανάγκης και κρίσεων.

Για την επίτευξη και περαιτέρω εμβάθυνση της συνεργασίας παρέχεται η δυνατότητα σύναψης επιμέρους συμφωνιών, μνημόνια κατανόησης, τεχνικές διευθετήσεις όπως η προαναφερόμενη και ειδικά πρωτόκολλα. Συστήνεται μεικτή στρατιωτική επιτροπή, η οποία είναι υπεύθυνη για την παρακολούθηση της υλοποίησης συμφωνίας, με τη δυνατότητα υποβολής συστάσεων στις αρμόδιες αρχές των δύο χωρών για έγκριση. Διασφαλίζεται η προστασία των ανταλλασσόμενων διαβαθμισμένων πληροφοριών, τόσο κατά τη διάρκεια ισχύος της συμφωνίας όσο και κατόπιν καταγγελίας αυτής.

Το προσωπικό του αποστέλλοντος κράτους θα υπόκειται στο ποινικό δίκαιο του φιλοξενούντος κράτους κατά τη διάρκεια της παραμονής στην επικράτεια του τελευταίου, εκτός αν συμφωνηθεί διαφορετικά μεταξύ των δύο χωρών. Καθιερώνεται δικαίωμα κάθε χώρας να υποβάλει αίτημα για εξαίρεση του προσωπικού της από τη δικαιοδοσία της άλλης χώρας, αίτημα το οποίο εξετάζεται ευνοϊκά και στο οποίο η απάντηση θα δίνεται εγγράφως. Το αποστέλλον κράτος έχει αρμοδιότητα επί πειθαρχικών θεμάτων σύμφωνα με το εθνικό νομικό πλαίσιο.

Κάθε χώρα παραιτείται από όλες τις αξιώσεις πλην των συμβατικών έναντι της άλλης για ζημία, απώλεια ή καταστροφή της περιουσίας της ή τραυματισμό και θάνατο του προσωπικού της που προκλήθηκε από το προσωπικό της άλλης χώρας κατά την εκτέλεση των υπηρεσιακών καθηκόντων.

Η συμφωνία τίθεται σε ισχύ την ημερομηνία κατά την οποία θα λάβει χώρα η τελευταία έγγραφη ειδοποίηση, με την οποία τα συμβαλλόμενα μέρη θα ενημερώνουν διά της διπλωματικής οδού ότι έχουν ολοκληρωθεί οι απαιτούμενες νομικές διαδικασίες.

Η διάταξη αυτή εφαρμόζεται και στην περίπτωση τροποποίησης της συμφωνίας. Η τροποποίηση δε της συμφωνίας είναι δυνατή μόνο κατόπιν γραπτής αμοιβαίας συμφωνίας των μερών.

Η διάρκεια ισχύος της συμφωνίας είναι πέντε έτη, με αυτόματη ανανέωση για διαδοχικά διαστήματα ενός έτους, εκτός εάν κάποιο από τα μέρη εκφράσει επιθυμία καταγγελίας της συμφωνίας με γραπτή ειδοποίηση μέσω διπλωματικής οδού, τουλάχιστον έξι μήνες πριν τη λήξη της συμφωνίας.

Η οικονομική επιβάρυνση της χώρας μας μπορεί να προκύψει από την αντιμετώπιση του κόστους υλοποίησης της προς κύρωση συμφωνίας. Δηλαδή, τη συμμετοχή εμπειρογνωμόνων και ειδικών στο πλαίσιο ανταλλαγής επισκέψεων, καθώς και εκπροσώπων της χώρας μας στους μνημονευόμενους τομείς συνεργασίας, μετακίνηση εκπροσώπων της χώρας μας σε συνεδριάσεις μικτής ελληνοσαουδαραβικής στρατιωτικής επιτροπής. Ή από ενδεχόμενες δαπάνες, όπως η παροχή συνδρομής σε μέλη του προσωπικού της Ελλάδας σε περίπτωση τέλεσης αδικημάτων ή σύλληψής τους, καθώς και την καταβολή αποζημίωσης σε περίπτωση απώλειας, ζημίας ή καταστροφής περιουσίας ή τραυματισμού ή θανάτου προσωπικού της Σαουδικής Αραβίας.

Σε κάθε περίπτωση, το ύψος των δαπανών αυτών εξαρτάται από πραγματικά γεγονότα και θα αντιμετωπίζεται από τις πιστώσεις προϋπολογισμού του Υπουργείου Εθνικής Άμυνας, όπως αναφέρουν η έκθεση του Γενικού Λογιστηρίου και η ειδική έκθεση της κατ’ άρθρο 75 παράγραφος 3 του Συντάγματος.

Κυρίες και κύριοι, τα προκείμενα σχέδια νόμου είναι από τις περιπτώσεις που όλα τα κόμματα, όλοι οι Βουλευτές, οφείλουμε να υπερψηφίσουμε. Και αυτό σας καλώ να πράξετε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βερόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Επειδή μόλις πληροφορήθηκα ότι έχουμε μια νέα μεγάλη φωτιά στην Αττική, στην Κάντζα και στα Γλυκά Νερά, εύχομαι να πάνε όλα καλά. Γιατί μετά από αυτά που είδαμε το Σαββατοκύριακο, ούτε έτοιμοι είμαστε ούτε προκάναμε να πάρουμε αντιπυρικό υγρό. Θα το παραλάβουμε τον Σεπτέμβριο. Και γι’ αυτό φταίει η Κυβέρνηση ως συνήθως, παρά το γεγονός ότι υποσχέθηκε άλλα ο Πρωθυπουργός, βέβαια.

Ο Πρωθυπουργός είχε πει ότι θα είμαστε έτοιμοι, θα είμαστε πιο έτοιμοι, δεν ξέρω πόσο έτοιμοι, αλλά θα είμαστε έτοιμοι. Είναι η δήλωσή του αυτούσια.

Θα ήθελα όμως να κάνω ένα σχόλιο, γιατί εγώ γνώριζα ότι οι Κρητικοί είναι λεβέντες. Και είναι λεβέντες οι Κρητικοί. Όμως, υπάρχουν και κάποιοι οι οποίοι είναι τραμπούκοι. Και αναφέρομαι στον κ. Αυγενάκη.

Η ουσία δεν είναι ότι τον διέγραψε η Νέα Δημοκρατία. Κάτι δεν πάει καλά με αυτό το κόμμα. Οι Υπουργοί ή αυτοί που θήτευσαν Υπουργοί κρατούν ο ένας τον άλλο. Και το λέω, γιατί περιέργως ο κ. Αυγενάκης θέλει πολύ να έχει ασυλία. Όχι γι’ αυτό καθαυτό το τραμπουκικό συμβάν που έγινε στο αεροδρόμιο εναντίον ενός υπαλλήλου που με τσαμπουκά ο κ. Αυγενάκης, με το «ξέρεις ποιος είμαι εγώ;» -δεκαετίες είναι αυτή η ιστορία-, τραμπούκισε έναν υπάλληλο. Όχι, όχι!

Θέλει ασυλία για άλλον λόγο, γι’ αυτό που είχαμε καταγγείλει εδώ, για τα πλαστά ΑΦΜ, για τα δισεκατομμύρια που δόθηκαν από τον ΟΠΕΚΕΠΕ και είναι σε επιτροπεία από την Ευρωπαϊκή Ένωση, γι’ αυτό το τεράστιο σκάνδαλο το οποίο φέρει την υπογραφή Αυγενάκη.

Άρα, η ασυλία του δεν έχει να κάνει με τον τραμπουκικό του τρόπο. Αυτός ο τζάμπα μάγκας, ο λεβέντης, ο δήθεν λεβέντης Κρητικός! Γιατί οι Κρητικοί είναι λεβέντες, λεβέντες με παντελόνια!

Όταν, λοιπόν, ενεπλάκη στο επεισόδιο, περίμενε να αποφασίσει ο Πρωθυπουργός αν τον διαγράψει, αν θα κρατήσει την έδρα.

Ακούστε. Αν πραγματικά είναι έντιμος ο Πρωθυπουργός, πρέπει σήμερα να πει ότι ασυλία ο Αυγενάκης για τον ΟΠΕΚΕΠΕ και για τα πλαστά ΑΦΜ δεν έχει. Διότι αν του δώσει την ασυλία και αν δεν το πει δημόσια, σημαίνει ότι καλύπτει ένα σκάνδαλο δισεκατομμυρίων ευρώ. Είναι χρήματα που κλέψατε από τους αγρότες και τα δώσατε σε ημετέρους. Εκεί είναι το μεγάλο πρόβλημα του Αυγενάκη, γιατί εκεί θέλει ασυλία.

(Χειροκροτήματα από την πτέρυγα της Ελληνικής Λύσης)

Πάμε και στους Patriot.

Κύριε Υπουργέ, εγώ έχω όλη την καλή διάθεση να συζητήσω μαζί σας σοβαρά. Όμως, πραγματικά, πόσο σοβαρή είναι μια Κυβέρνηση η οποία παίρνει τους Patriot, τους πηγαίνει σε μια άλλη χώρα, αλλά τους παίρνει από έναν χώρο ζωτικής σημασίας για την αμυντική μας ομπρέλα; Από πού έφυγαν οι Patriot; Γιατί για να δώσω Patriot, σημαίνει ότι από κάπου τους πήρα. Ήταν επιχειρησιακά ενεργοί.

Πού ήταν; βόρεια Ελλάδα, Καβάλα, Θεσσαλονίκη. Από εκεί τους πήρατε. Εκεί αντικαταστήσατε με άλλο οπλικό σύστημα την ομπρέλα; Ναι ή όχι; Γιατί μας είχε πει ο προηγούμενος Υπουργός Άμυνας ότι όχι.

Άρα, λοιπόν, το κενό στην αντιπυραυλική ομπρέλα δεν το καλύψατε, δίνοντας τους Patriot σε μια άλλη χώρα μας. Μάλιστα. Η Ελλάδα παραιτείται από κάθε ζημία τους, κύριε Υπουργέ; Όταν λέμε κάθε, εννοούμε κάθε ζημία τους; Και εάν πάθει κάτι εκ των αξιωματικών, των πληρωμάτων που στείλαμε εκεί; Ποιος καλύπτει τη ζωή αυτού του ανθρώπου; Ξέρετε, δεν θα σας πω το αμίμητο για Σαουδική Αραβία. Μπορεί η γυναίκα να πάει χωρίς μπούργκα στη Σαουδική Αραβία να τριγυρίσει; Θέλει να πάει η γυναίκα ενός εκ των πληρωμάτων ή πέντε γυναίκες Ελληνίδες να πάνε να δουν τους συζύγους τους. Μπορούν να πάνε; Πώς θα πάνε, με μπούργκα ή άνευ μπούργκας;

Και αν θέλετε να το σοβαρέψουμε περισσότερο, είναι γραφικό αυτό που σας είπα, αλλά είναι και περιγραφικό της καταστάσεως της χώρας. Μιλάμε για πρωτόγονη χώρα. Δεν μιλάμε μια χώρα που σέβεται τη γυναίκα. Εδώ λέμε ότι όποιος σηκώνει χέρι σε γυναίκα στην Ελλάδα, να του το κόβουμε! Πώς λοιπόν στέλνετε εκεί;

(Χειροκροτήματα από την πτέρυγα της Ελληνικής Λύσης)

Και να σας το πω και διαφορετικά, Ναύαρχέ μου.

Να, ηχεί ο ήχος από τη φωτιά που σας είπα προηγουμένως. Ακούγεται το 112 εν πάση περιπτώσει, το οποίο μια λειτουργεί, μια δεν λειτουργεί, μια χτυπά, μια δεν χτυπά. Είναι το επιτελικό κράτος της Νέας Δημοκρατίας, όπως η πλατφόρμα με το πόθεν έσχες, που ακόμα δεν φαίνεται πουθενά. Επιτελικό κράτος χωρίς πλατφόρμες; Εν πάση περιπτώσει.

Τρέχουν, λοιπόν, στα δικαστήρια της Σαουδικής Αραβίας; Ετεροδικία πού είναι; Αν πραγματικά ήταν σοβαρή η Κυβέρνησή σας, θα ζητούσε κάτι από τη στιγμή που παρέχει ένα οπλικό σύστημα σε μια άλλη χώρα που εμείς δεν έχουμε συμφέρον στην περιοχή. Μας δίνει τζάμπα πετρέλαιο η Σαουδική Αραβία; Όχι. Πείτε μου, μας δίνει; Όχι. Για τα συμφέροντα των Αμερικανών στείλαμε εκεί τους Patriot, λόγω δολαρίου-πετρελαίου. Μην κοροϊδεύουμε τον ελληνικό λαό. Πείτε το. Υπηρέτες των Αμερικανών και όχι των Ελλήνων πολιτών γίνεται η Κυβέρνηση.

(Χειροκροτήματα από την πτέρυγα της Ελληνικής Λύσης)

Και αφού τους δίνουμε, ας κάνουμε μια άλλη συμφωνία. Οι μουσουλμάνοι αδερφοί τους που μπαίνουν παράνομα στη χώρα, να πηγαίνουν στη Σαουδική Αραβία. Γιατί δεν πάνε εκεί; Γιατί οι μουσουλμάνοι δεν πάνε στη Σαουδική Αραβία και έρχονται εδώ; Ρωτώ. Είδατε τι έγινε με το ελληνόπουλο που φορούσε σταυρό στη Γερμανία. Επειδή έχω σχέση με τη Γερμανία και μαθαίνω τι γίνεται, να σας πω ότι πανικός γίνεται στην Γερμανία. Φορούσε τον σταυρό και το σκότωσαν το παιδί σε ένα πάρκο στη Γερμανία. Δηλαδή τι θέλετε; Να εξισλαμιστούμε στο τέλος όλοι με τη λογική του μπολιάσματος του κ. Μητσοτάκη; Εν πάση περιπτώσει.

Και εδώ έχουμε την ευτυχή συγκυρία να έχουμε πολλαπλά παρόμοια γεγονότα. Αποψιλώσατε από οπλικά συστήματα το ανατολικό Αιγαίο. Ενθυμούμαι τον Έλληνα Πρωθυπουργό να ψεύδεται εδώ ασυστόλως λέγοντας πως ό,τι οπλικό σύστημα πάρουμε τα γνωστά τα ρωσικά από το ανατολικό Αιγαίο, θα αντικατασταθούν με Marder. Πήγαν τα Marder στα νησιά; Όχι. Άρα αφαιρέσαμε όπλα από το ανατολικό Αιγαίο, αποψιλώσαμε την πολεμική ισχύ των νησιών μας, υποσχεθήκαμε να μεταφέρουμε άλλα οπλικά συστήματα, δεν τα πήγαμε εκεί με συνέπεια να ανοίξουμε κερκόπορτα όπως έκανε ο Ιωαννίδης στην Κύπρο! Αυτό έγινε σήμερα φίλες και φίλοι!

(Χειροκροτήματα από την πτέρυγα της Ελληνικής Λύσης)

Και αυτό κάνατε δυστυχώς, ακούσια μεν, αλλά το κάνατε. Εκείνος το έκανε εκούσια. Και στην τελική πώς δίνετε οπλικά συστήματα που πλήρωσε ο ελληνικός λαός; Είναι περιουσία δική σας; Οι Patriot είναι δικοί σας; Τα βλήματα 155 είναι δικά σας; Περιουσία σας είναι; Πώς τα δίνετε; Πώς τα μοιράζετε; Τι είναι, η περιουσία του κ. Μητσοτάκη; Το σπίτι στα Χανιά μπορεί να το δώσει όπου θέλει. Το νέο οικόπεδο στα Ζαγοροχώρια με το ακίνητο μαζί, μπορεί να το δώσει όπου θέλει με 70.000 ευρώ. Του δίνω 130.000, αλλά δεν μου το πουλάει. Το αγόρασε 70.000, του δίνω 130.000. Δεν το πουλάει. Μπορεί να τα δώσει όπου θέλει, όπως κι εγώ τη δική μου περιουσία. Την περιουσία του ελληνικού λαού για την προάσπιση της εθνικής κυριαρχίας, δεν δικαιούται ουδείς εξ ημών να την αποδίδει ή να την δίνει οπουδήποτε.

(Χειροκροτήματα από την πτέρυγα της Ελληνικής Λύσης)

Αλλά φτιάξατε δυστυχώς ένα πολιτικό σύστημα σάπιο, ασπόνδυλο, ένα χοντρόπετσο πολιτικό σύστημα με το οποίο διαφωνούμε κάθετα, ένα αδρανές πολιτικό σύστημα, ένα πολιτικό σύστημα το οποίο δεν δηλώνει τα χρήματα που έχει. Κανείς πολιτικός Αρχηγός δεν έχει δηλώσει τα περιουσιακά του στοιχεία. Βλέπετε δεν λέω μόνο ο Πρωθυπουργός. Αλλά εδώ υπάρχει μια ειδοποιός διαφορά. Ο Πρωθυπουργός και η Κυβέρνησή του είναι υπόχρεοι να ετοιμάσουν την πλατφόρμα ώστε να δούμε το πόθεν έσχες των πολιτικών Αρχηγών. Άρα λοιπόν πώς να μη σκέφτεται ο πολίτης ότι εκεί μέσα μόνο κλέφτες και ασπόνδυλα υπάρχουν. Δεν υπάρχουν μόνο κλέφτες και ασπόνδυλα, υπάρχουν και έντιμοι πολιτικοί οι οποίοι θα φωνάζουν, θα διαμαρτύρονται και θα τα λένε στην Κυβέρνηση για να βελτιωθεί.

(Χειροκροτήματα από την πτέρυγα της Ελληνικής Λύσης)

Ένα πολιτικό σύστημα που μπαίνει φτωχός ο Βουλευτής, κύριε Ναύαρχε, και στο τέλος όταν γίνεται Υπουργός βγαίνει πάμπλουτος και κανείς δεν διερευνά πώς έκαναν δέκα τα σπίτια τους, πέντε τα σπίτια τους, τριάντα τα σπίτια τους. Έβλεπα μερικά πόθεν έσχες Υπουργών της Νέας Δημοκρατίας. Πώς γίνεται το 2019 και το 2020 να έχεις δύο σπίτια και το 2024 να έχεις είκοσι δύο; Κάνω ένα ερώτημα. Είμαι ο Πρωθυπουργός της χώρας μου, είμαι ο Μητσοτάκης και βλέπω τους τέσσερις, πέντε Υπουργούς μου από τα δύο σπίτια στα είκοσι δύο σπίτια! Και ετοιμάζουμε και ολόκληρο φάκελο τον οποίο θα καταθέσουμε στη Βουλή για να ψάξουμε πραγματικά πώς αυτοί οι Υπουργοί έγιναν πλούσιοι σε δύο, τρία χρόνια και να μάθει ο ελληνικός λαός όλη την αλήθεια, αφού δεν τολμά ο Πρωθυπουργός να το κάνει!

(Χειροκροτήματα από την πτέρυγα της Ελληνικής Λύσης)

Και θα σας πω τώρα γιατί λέω σάπιο το πολιτικό μας σύστημα. Δυστυχώς για το επιτελικό κράτος στη διεθνή πλατφόρμα όλα φαίνονται. Καιγόταν η Αθήνα και ο Πρωθυπουργός πήρε το πρωθυπουργικό αεροσκάφος το οποίο έκανε πτήση από την Άραξο στα Γιάννενα, στο Πάπιγκο. Μόνο του πήγε; Καιγόταν η Αθήνα το Σαββατοκύριακο και ο Πρωθυπουργός πήγε στο Πάπιγκο! Αν δεν πήγε αυτός, πήγε το αεροσκάφος μόνο του. Τι είναι, ΙΧ το αεροσκάφος; Ξέρετε τι καίει το αεροσκάφος; Πρωθυπουργός ο οποίος την ώρα που καίγεται η Αθήνα και πηγαίνει στο Πάπιγκο για Σαββατοκύριακο ή το αεροσκάφος, το ΙΧ που αγόρασε, πώς τον αποκαλείτε εσείς; Για πείτε μου εσείς. Είναι αλήθεια λοιπόν αυτή η είδηση;

Ρωτώ εσάς, τους Βουλευτές της Νέας Δημοκρατίας, τους απλούς πατριώτες Βουλευτές και των υπολοίπων κομμάτων. Πώς χαρακτηρίζετε έναν πολιτικό που καίγεται η Αθήνα και παίρνει το αεροσκάφος και πάει στο Πάπιγκο; Πείτε μου εσείς γιατί αυτή η πτήση αυτό αποδεικνύει.

Το καταθέτω στα Πρακτικά της Βουλής να απαντήσει η Κυβέρνηση.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι το αεροσκάφος που αγόρασε ο ίδιος με δικά του λεφτά; Όχι. Είναι με χρήματα του ελληνικού λαού. Πού πήγε; Στο Πάπιγκο, εκεί που αγόρασε εν πάση περιπτώσει. Τι αγόρασε; Τα δύο ακίνητα μαζί με το σπίτι στα 70 χιλιάρικα, τζάμπα κοψοχρονιά. Όποιος τον πιστεύει, τον πίστεψε. Εξ ου και το πόθεν έσχες το οποίο είναι πλημμελώς ενημερωμένο και ούτε καν αναρτημένο.

Εν πάση περιπτώσει, δεν με ενόχλησε τόσο πολύ αυτό, όχι. Με ενόχλησε ότι είδα εγώ δασοκομάντος, πυροσβέστες, πεζοναύτες να κοιμούνται στο νεκροταφείο γιατί δεν είχαν sleeping bag το βράδυ. Και ο άλλος κάνει βόλτα με το αεροσκάφος. Να γιατί λέω ότι το πολιτικό σύστημα πάσχει από ενσυναίσθηση πολιτική. Δεν λέω ότι είναι κλέφτες. Το λέει ο λαός αυτό. Δεν αποδεικνύεται; Θα το κυνηγήσουμε να το αποδείξουμε εμείς ποιοι είναι κλέφτες και ποιοι είναι καθαροί. Όμως είναι έλλειψη ενσυναίσθησης να καίγεται η Αθήνα και να μην είναι εδώ ο καπετάνιος ο στιβαρός να δώσει εντολές; Ο Περιφερειάρχης, ο Χαρδαλιάς ήταν εξαφανισμένος και αυτός.

Και αναρωτιέμαι, αυτό λέγεται πυροπροστασία, λέγεται πρόληψη; Γι’ αυτό λέω ότι είναι σάπιο το πολιτικό προσωπικό της χώρας και το πολιτικό σύστημα έχει ένα θέμα.

Πάμε στον κ. Σαμαρά ο οποίος έκανε μια ολομέτωπη επίθεση. Δεν μας αφορούν τα εσωκομματικά σας, αλλά εγώ πρέπει να κάνω μία ερώτηση συγκεκριμένη. Επί πέντε χρόνια ο κύριος αυτός στήριζε Μητσοτάκη. Επί πέντε χρόνια ο κύριος αυτός δεν είπε ούτε ένα όχι. Επί πέντε χρόνια ο κύριος αυτός δεν μίλησε. Και τι έκανε; Πήρε ό,τι λέει η Ελληνική Λύση, copy paste, και το κατέθεσε ως ατζέντα –λέει- και μανιφέστο, πλατφόρμα στην ομιλία του.

Η πολιτική είναι πολύ σοβαρή υπόθεση για να την αφήσουμε στα χέρια ανθρώπων οι οποίοι δεν είναι σοβαροί. Και είναι σοβαρή υπόθεση η πολιτική. Εμείς παλεύαμε μόνοι μας στην Βουλή επί πέντε χρόνια και λέγαμε τα αυτονόητα και τα πήρε όλα έτοιμα και τα είπε ακριβώς.

Και να δώσω ένα παράδειγμα; Μίλησε για καρτέλ. Μίλησε για ολιγάρχες. Δεν είπε κανένα όνομα. Ένας πρώην πρωθυπουργός ο οποίος φοβάται να πει ονόματα εφοπλιστών, ένας πρώην πρωθυπουργός ο οποίος δεν τολμάει να πει έναν ολιγάρχη, όπως δεν τολμάει κανένας Βουλευτής να το κάνει εκτός από την Ελληνική Λύση η οποία λέει ονόματα. Περιμένω τη μήνυση του Αλαφούζου, που θα μου έκανε μήνυση. Είχα πει ότι υπάρχουν στο Λακωνικό Κόλπο δεξαμενόπλοια που μεταφέρουν και ονόματα έδωσα και στίγματα έδωσα.

Ο κ. Σαμαράς λοιπόν έκανε και το χειρότερο -διότι πραγματικά απορώ- χωρίς αιδώ χωρίς πολιτική αιδώ. Μίλησε για την πριμοδότηση των 8.000 ευρώ των ηλεκτρικών αυτοκινήτων και των δύο χιλιάδων ευρώ στα παιδιά. Το είχα καταθέσει ως πρόταση εδώ πριν τρεις μήνες. Έκλεψε mot a mot ό,τι είπα εγώ. Δηλαδή πραγματικά θέλει θάρρος η πολιτική, αλλά μερικοί μπερδεύουν το θάρρος το πολιτικό με το θράσος το πολιτικό! Πολύ θράσος έχει ο άνθρωπος!

(Χειροκροτήματα από την πτέρυγα της Ελληνικής Λύσης)

Και αυτό που λέω εγώ, το είπε και ο Σαρακιώτης προς τιμήν του. Λέει πως ό,τι λέει ο Βελόπουλος είπε ο Σαμαράς, δεν είπε κάτι διαφορετικό. Και ο Πορτοσάλτε ο φίλος σας το πρωί ξιφούλκησε: Ο Σαμαράς αντέγραψε Βελόπουλο.

Ξέρετε γιατί αντιγράφουν οι Βουλευτές σας τον Βελόπουλο; Όχι τον Βελόπουλο, την Ελληνική Λύση. Δεν υπάρχει Βελόπουλος εδώ, υπάρχει Ελληνική Λύση, μια ομάδα ανθρώπων πατριωτών, με κοινωνικό πρόσημο, με αγάπη για την πατρίδα, με φιλοπατρία, φιλοκαλία, αυτή είναι η Ελληνική Λύση.

(Χειροκροτήματα από την πτέρυγα της Ελληνικής Λύσης)

Έχουμε σχέδιο και πρόγραμμα. Αυτή είναι η διαφορά μας.

Τουλάχιστον, ο Καραμανλής δεν στηρίζει τη Νέα Δημοκρατία, δεν είναι Βουλευτής της. Διότι ο Σαμαράς είναι και Βουλευτής της Νέας Δημοκρατίας, άρα συνένοχος και συμμέτοχος στο έγκλημα. Πώς γίνεται τώρα ο συνένοχος και συμμέτοχος στο έγκλημα να έχει άποψη για το έγκλημα και να λέει ότι είναι εγκληματίας ο Αρχηγός τον οποίο ο ίδιος υπηρετεί; Ας το ψάξει ο γιατρός, όχι εγώ. Δεν μπορώ να το ψάξω. Δεν γίνεται. Έχω πρόβλημα.

**ΠΡΟΕΔΡΕΥΩΝ (Γεώργιος Γεωργαντάς):** Θερμή παράκληση, κύριε Πρόεδρε. Είναι ειδική η διαδικασία σήμερα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, τελειώνω σε πέντε λεπτά, κύριε Πρόεδρε.

Θέλω να πω το εξής. Ο Καραμανλής τουλάχιστον άφησε την έδρα έντιμα, έφυγε και μπαίνει και κάνει κριτική και λέει ότι είναι προδοσία η Χάγη, αυτό που φωνάζει η Ελληνική Λύση επί χρόνια.

(Χειροκροτήματα από την πτέρυγα της Ελληνικής Λύσης)

Κανένα, όμως, κόμμα δεν συμφωνεί από τα κυρίως. Εγώ θα το πω. Μάθατε τη λέξη «δημοκρατικό τόξο». Το λένε όλα τα κανάλια: η Ακροδεξιά, το δημοκρατικό τόξο. Ποιο δημοκρατικό τόξο; Είστε ένα τόξο αντιλαϊκό, αντιδημοκρατικό, αυταρχικό, φασιστικό: Αυτό είναι το δήθεν δημοκρατικό τόξο.

(Χειροκροτήματα από την πτέρυγα της Ελληνικής Λύσης)

Γιατί υπηρετείτε κανόνες και νόρμες παγκοσμιοποίησης που είναι ενάντια στους λαούς. Είναι υπέρ της ολιγαρχίας, υπέρ της πλουτοκρατίας, εναντίον των πλατιών λαϊκών στρωμάτων, εναντίον των εργαζομένων. Υπηρετείτε τους ολιγάρχες και τα καρτέλ και είναι η ειδοποιός διαφορά μεταξύ ημών.

Πάμε και στον κ. Τσίπρα, ο οποίος προφανώς δεν ενημερώθηκε για το πανεπιστήμιο που πήγε και μίλησε -τώρα μίλησε αγγλικά, ο Χριστός και η Παναγία, εντάξει, προσπαθεί ο άνθρωπος τουλάχιστον-, το πανεπιστήμιο του Κοτς, το οποίο είναι ιδιωτικό, παρακαλώ, ενώ ο ΣΥΡΙΖΑ δεν θέλει ιδιωτικά πανεπιστήμια. Πήγε ο πρώην Πρωθυπουργός και πρώην Αρχηγός τους, που θέλει τώρα να κάνει κόμμα μαθαίνω -έτσι λένε και οι πληροφορίες-, να μιλήσει σε ιδιωτικό πανεπιστήμιο, όταν το κόμμα που ο ίδιος είχε μιλούσε εναντίον των ιδιωτικών πανεπιστημίων. Και το χειρότερο, ο Κοτς είναι ο άνθρωπος ο οποίος κατασκευάζει όπλα για την Τουρκία και ο Τσίπρας πήγε και μίλησε εκεί. Αν έχει τον Θεό του αυτός ο άνθρωπος που θέλει να επανέλθει! Ως τι; Αυτός που απαξίωσε τη δημοκρατία, το δημοψήφισμα, τη Μακεδονία, την ιστορία, τον πολιτισμό, έχει το θράσος να θέλει να επανέλθει να κάνει τι; Να ισοπεδώσει, να πουλήσει και την Ήπειρο, τη Στερεά Ελλάδα και την Πελοπόννησο;

(Χειροκροτήματα από την πτέρυγα της Ελληνικής Λύσης)

Το λέω, γιατί κατασκευάζει όπλα ο Κοτς.

Και ο Κοτς, φίλε μου Ναύαρχε, ξέρεις ποιος είναι; Είναι ο φίλος του κ. Μητσοτάκη, στον οποίο έδωσε 200 εκατομμύρια από το Ταμείο Ανάκαμψης για την εταιρεία «AVIS», για να πάρει ηλεκτρικά αυτοκίνητα στην Ελλάδα. Κοίταξε συμπτώσεις. Tσίπρας και Μητσοτάκης συμφωνούν ότι ο Κοτς είναι φίλος και τον βοηθάει ο ένας και ο άλλος.

Αυτό είναι το πρόβλημα με το πολιτικό σύστημα. Νομίζετε ότι, επειδή έχετε τα μέσα με το μέρος σας, αυτά δεν θα αποκαλυφθούν. Στο ναό της δημοκρατίας θα πέφτουν οι μάσκες από την Ελληνική Λύση για όλους σας! Θα τις ξηλώσουμε, θα σας ξεκουκουλώσουμε!

(Χειροκροτήματα από την πτέρυγα της Ελληνικής Λύσης)

Και κλείνοντας -γιατί πιέζει ο κύριος Πρόεδρος και έχει και δίκιο ο άνθρωπος- δεν θα πω για τα ακίνητα. Ήθελα να πω κάτι. Μιλάμε για την Ελλάδα, η οποία καταδυναστεύει πραγματικά ως χώρα τους πολίτες της. Όλοι μιλάνε για την ακρίβεια. Ακούω και το ΚΚΕ, που έχει την άποψη για την ακρίβεια. Γιατί δεν τολμάει κανείς να μιλήσει; Γιατί όλοι λένε για τα σουπερμάρκετ. Κανείς δεν ξέρει εδώ μέσα ποιο είναι το πρόβλημα της ακρίβειας, μου φαίνεται. Εδώ είναι το πρόβλημα. Ουδείς γνωρίζει πώς έχουμε ακρίβεια, πέραν του γεγονότος ότι κερδίζει η Κυβέρνηση, για να παίρνει φόρους. Οι βιομηχανίες τροφίμων! Κανείς δεν μιλάει για τις βιομηχανίες τροφίμων. Γιατί; Γιατί είναι πολυεθνικές εταιρείες και δεν μπορείτε να τις πειράξετε;

Τα βάλατε με τα σουπερμάρκετ. Ξέρετε, το κέρδος των σουπερμάρκετ πόσο είναι; Πέντε με έξι τις εκατό. Ρωτήστε έναν ο οποίος ασχολείται με την αγορά, 5%-6%! Το πρόβλημα είναι οι βιομηχανίες τροφίμων και οι τριγωνικές συναλλαγές και οι πωλήσεις που γίνονται. Εκεί να πάτε να ελέγξετε και να δείτε πώς θα πέσει η τιμή στο ράφι και θα πάνε τα λεφτά στην τσέπη τού καταναλωτή. Αλλά ποιος τα κάνει αυτά; Ο υπηρέτης των πλουσίων; Όχι, ο τιμητής και ο υπηρέτης των φτωχών μπορεί να τα κάνει αυτά, των πλουσίων όχι!

(Χειροκροτήματα από την πτέρυγα της Ελληνικής Λύσης)

Kαι επειδή μιλάμε για μια χώρα την Ελλάδα, κάνετε λάθη συνεχώς. Θα ήθελα να πω πολλά -πάρα πολλά- αλλά, δυστυχώς, πιέζει ο χρόνος. Και θα σας πω μερικά λάθη που κάνετε και το λέει η αμερικανική επιθεώρηση. Η φίλη σας η κ. Ντόρα Μπακογιάννη, η οικογενειακή σας φίλη, χθες σε κανάλι είπε κάτι πολύ -θα το πω πολιτικά- θρασύ. Είπε ότι κακώς εμπλακήκαμε στην Ουκρανία. Το ακούσατε, κύριοι συνάδελφοι; Η επιφοίτηση του Αγίου Πνεύματος μετά από τρία χρόνια! Όταν το έλεγε η Ελληνική Λύση, μας λέγατε ψεκασμένους ρωσόφιλους! Λέγαμε ότι κάνατε ζημιά στον εθνικό αγώνα της πατρίδος, όταν εμπλακήκατε στην Ουκρανία και βγαίνει η Ντόρα Μπακογιάννη που είναι Πρόεδρος στην Επιτροπή Εξωτερικών και Άμυνας, δεν είναι τυχαίο πρόσωπο, και λέει ότι κακώς εμπλακήκαμε στην Ουκρανία. Η σωστή πλευρά της ιστορίας που έλεγε ο Πρωθυπουργός; Τα όπλα που έδωσε; Τα λεφτά που δεσμεύτηκε να δώσει; Τι έγινε τώρα; Ήρθε το Άγιο Πνεύμα και επιφοίτησε την κ. Μπακογιάννη; Να σας πω τι σημαίνει πολιτικός οπορτουνισμός; Βλέποντας ότι έρχεται ο Τραμπ, προσπαθεί να πάρει θέση και αυτή και η Νέα Δημοκρατία στην ομάδα του Τραμπ!

(Χειροκροτήματα από την πτέρυγα της Ελληνικής Λύσης)

Τα έλεγε η Ελληνική Λύση, όχι εμπλοκή στην Ουκρανία, είναι η λάθος πλευρά της ιστορίας και βγαίνει το «NEWSWEEK» και σας καρφώνει. Και λέτε ότι θα δώσετε και F-16 και περιμένω από τον Πρωθυπουργό να το διαψεύσει. Περιμένω από τα υπόλοιπα κόμματα να πουν κάτι. Θα δώσουμε F-16 στην Ουκρανία; Δικά σας είναι τα F-16; Εσείς τα πληρώσατε; Με ποιο δικαίωμα; Θα δώσουμε F-16, Block 30 μέσω Ολλανδίας στην Ουκρανία; Ναι ή όχι;

Όμως, μιλάμε για μια Κυβέρνηση -και κλείνω εδώ, κύριε Πρόεδρε και ζητώ συγγνώμη για την κατάχρηση του χρόνου- η οποία κάνει μποϊκοτάζ στη Ρωσία, κυρώσεις, το ακούω εγώ γιατί είναι στη σωστή πλευρά της ιστορίας που τώρα η κ. Μπακογιάννη λέει ότι είναι η λάθος πλευρά της ιστορίας.

Να γιατί η Ελληνική Λύση είναι χρήσιμη για τον ελληνικό λαό, γιατί προτάσσουμε το εθνικό λαϊκό συμφέρον και όχι τις δημόσιες σχέσεις του Πρωθυπουργού που θέλει να γίνει Επίτροπος στη θέση της Επιτροπείας Άμυνας, στη νέα καρέκλα και θυσιάζει τα πάντα και την Ελλάδα για αυτή την καρέκλα!

(Χειροκροτήματα από την πτέρυγα της Ελληνικής Λύσης)

Λέει, λοιπόν, ο Πρωθυπουργός «δεν θα πάρουμε φυσικό αέριο από τη Ρωσία». Το αντιλαμβάνομαι, είναι μια πολιτική, εγώ διαφωνώ, αλλά είναι μια πολιτική. Τότε γιατί παίρνουμε από τον TurkStream, τον τουρκικό αγωγό, φυσικό αέριο, ο οποίος γεμίζει από ρωσικό φυσικό αέριο; Ο TurkStream, ο αγωγός που έρχεται πάνω από το Σιδηρόκαστρο -έτσι λέγεται- είναι γεμάτος με φυσικό αέριο τουρκικών συμφερόντων. Δηλαδή και στους Τούρκους δίνουν λεφτά για να παίρνουν όπλα και τον Πούτιν βοηθάω, του δίνω λεφτά. Αυτή είναι η σωστή πλευρά της ιστορίας; Ε, δεν είναι. Από την Πύλη του Σιδηροκάστρου, από εκεί έρχεται.

Ξέρετε ποια είναι η διαφορά από τα υπόλοιπα κόμματα, ναύαρχέ μου και Υπουργέ μου; Είναι ότι έχετε να κάνετε με ένα σοβαρό κόμμα. Αυτή είναι η διαφορά μας. Έχετε να κάνετε με ένα σοβαρό κόμμα που λέγεται «Ελληνική Λύση», που λειτουργούμε όχι με το θυμικό απλά, όχι με το συναίσθημα, όχι οπαδικά, όχι χούλιγκαν, όχι κραυγές και υστερίες, επιχειρήματα. Βάζουμε το δάχτυλο στην πρίζα, όχι του ελληνικού λαού, το δικό σας το δάχτυλο θα βάλουμε στην πρίζα για να πάθετε ηλεκτροσόκ και να ξυπνήσετε!

(Χειροκροτήματα από την πτέρυγα της Ελληνικής Λύσης)

Και τέλος, θα σας πω μόνο ένα πράγμα: Διακόσια πενήντα «Bayractar» και πενήντα «Akinci» φτιάχνουν κάθε μήνα οι Τούρκοι. Η «Baykar» και ομάδα εργασίας τεσσάρων χιλιάδων ατόμων και δύο χιλιάδων μηχανικών με δυόμισι χιλιάδες τεχνικούς παράγουν drones.

Το 2019 δεσμεύτηκε ο Πρωθυπουργός στο ελληνικό Κοινοβούλιο μαζί με τον τότε Υπουργό ότι θα ξεκινήσουν το drone, του έδωσε τα σχέδια και τις μελέτες. Από τότε το μόνο που έκανε είναι να αγοράζει έτοιμα όπλα, να τα παίρνει. Και από τη μία να λέει ο Δένδιας ότι απειλούνται νομικά και γεωγραφικά όρια της πατρίδος μας, κρούοντας τον κώδωνα του κινδύνου για την Τουρκία και από την άλλη ο ίδιος να έχει παραβιάσει το Διεθνές Δίκαιο με τη μειωμένη επήρεια που έκανε ο ίδιος. Αυτό δεν λέγεται πολιτική. Αυτό λέγεται «σωστή πλευρά ιστορίας, πάμε για πόλεμο με την Ουκρανία. Είμαστε σε πόλεμο με τη Ρωσία». Και μετά η Ντόρα Μπακογιάννη λέει «λάθος η εμπλοκή μας, μήπως πρέπει να φύγουμε από εκεί;».

Ακούστε, κύριοι συνάδελφοι, αυτό που πρέπει να καταλάβετε -και θα σας το πω ευθέως- είναι ότι πετύχατε ως Νέα Δημοκρατία και σας βγάζω το καπέλο -και αναφέρομαι σε όλα τα υπόλοιπα κόμματα πλην του ΚΚΕ- να διαλύσετε όλη την Αντιπολίτευση -όλη την Αντιπολίτευση!- να δημιουργήσετε θέματα εκεί που δεν υπήρχαν, να βάλετε να αλληλοσφάζονται κόμματα και υποκόμματα και υποκομματίδια μεταξύ τους, γιατί το «διαίρει και βασίλευε» είναι αγγλοσαξονικός τρόπος διακυβέρνησης και ο Πρωθυπουργός και η παρέα του τον ξέρουν καλά. Χαμός στον ΣΥΡΙΖΑ! Χαμός στο ΠΑΣΟΚ! Εσωστρέφεια, αλληλοφαγώματα και ο Μητσοτάκης να τρίβει τα χέρια του!

Εδώ είναι το πρόβλημα με εσάς, όμως. Έχετε εμάς! Και θα πω και έναν μύθο και κλείνω εδώ. Ο «μητσοτακισμός» μισεί την Ελληνική Λύση. Αυτό είναι δεδομένο. Θα σας πούμε, λοιπόν, τον μύθο για να καταλάβετε ποια είναι η Ελληνική Λύση και ποια είναι η Νέα Δημοκρατία. Ένα φίδι, λοιπόν, κυνηγούσε την πυγολαμπίδα. Όταν ήταν έτοιμο να τη φάει, ρωτάει η πυγολαμπίδα το φίδι: «Σου έχω κάνει κάτι;». «Όχι», απαντάει το φίδι, η Νέα Δημοκρατία. «Ανήκω στη διατροφική σου αλυσίδα;», λέει η πυγολαμπίδα. «Όχι…», της λέει το φίδι, «…δεν ανήκεις». «Τότε γιατί θέλεις να με φας;». «Γιατί δεν αντέχω να σε βλέπω να λάμπεις», απάντησε το φίδι.

(Χειροκροτήματα από την πτέρυγα της Ελληνικής Λύσης)

Εσείς, λοιπόν, μπορείτε να είστε φίδι, αλλά εμείς δεν είμαστε μόνο πυγολαμπίδα, είμαστε και αετός. Είμαστε ο αετός που θα κάνει τους Έλληνες και την Ελλάδα να πετάξουν ψηλά. Εσείς θέλετε μια Ελλάδα χαμηλά στα τέσσερα και εμείς τη θέλουμε ψηλά, θέλουμε τους Έλληνες να στέκονται όρθιοι απέναντι στα προβλήματα.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Θα παρακαλέσω τώρα τους Κοινοβουλευτικούς Εκπροσώπους που θέλουν να μιλήσουν να το δηλώσουν, έτσι ώστε να τους δοθεί ο λόγος με βάση την κοινοβουλευτική τους δύναμη.

Απ’ ό,τι βλέπω, λοιπόν, θέλει να πάρει τον λόγο ο Κοινοβουλευτικός Εκπρόσωπος της Νίκης, του ΠΑΣΟΚ, της Νέας Δημοκρατίας, της Νέας Αριστεράς, του Κομμουνιστικού Κόμματος Ελλάδας και των Σπαρτιατών.

Ξεκινάμε, λοιπόν, με τον Κοινοβουλευτικό Εκπρόσωπο από τους Σπαρτιάτες, τον κ. Δημητριάδη. Θα δώσω πέντε λεπτά σε όλους με την αναγκαία ανοχή βεβαίως. Ωστόσο, νομίζω ότι δόθηκε επαρκής χρόνος στους εισηγητές. Πέντε λεπτά, λοιπόν, στους Κοινοβουλευτικούς Εκπροσώπους.

Παρακαλώ, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, ερχόμαστε εδώ και να συζητήσουμε μία κύρωση της σύμβασης με τη Σαουδική Αραβία. Το περίεργο σε αυτήν την ιστορία είναι ότι πρώτα στείλαμε την πυροβολαρχία των Patriot και στη συνέχεια ερχόμαστε εκ των υστέρων να κυρώσουμε τη συμφωνία.

Και θέλω να ρωτήσω το εξής: Στείλαμε τους Patriot. Γιατί το κάναμε αυτό; Έχουμε τόσο μεγάλη επάρκεια όπλων που μας περισσεύουν και στέλνουμε, όπως κάνουμε με την Ουκρανία;

Δεύτερον, τους στείλαμε να φυλάνε τις εγκαταστάσεις της «ARAMCO». Για ποιον λόγο δεν γίνεται η σύμβαση με το ελληνικό κράτος και την «ARAMCO» και την κάνουμε με τη Σαουδική Αραβία;

Τρίτον, έχουμε υπ’ όψιν μας ότι ουσιαστικά ενισχύουμε ένα κράτος, ένα καθεστώς, τη Σαουδική Αραβία που πέραν του ότι είναι θεοκρατικό, έχει ανάμειξη στον πόλεμο της Υεμένης, με αποτέλεσμα την ανάδειξη των Χούθι; Επίσης, τι πήραμε ως αντάλλαγμα; Μας έδωσε κάτι η Σαουδική Αραβία; Δεν ξέρω, δεν έχω κάτι υπ’ όψιν μου.

Και επί τη ευκαιρία, θέλω να πω και το εξής: Όταν, κυρίες και κύριοι συνάδελφοι, έχουμε απέναντί μας τον Ερντογάν, δεν έχουμε την πολυτέλεια να στέλνουμε συνεχώς οπλικά συστήματα είτε στην Ουκρανία είτε στη Σαουδική Αραβία και γενικότερα σε πολέμους που δεν μας αφορούν. Οφείλουμε αυτά τα συστήματα να τα έχουμε στην Ελλάδα για να προσέχουν τα σύνορά μας. Ο Έλληνας φορολογούμενος δεν τα πλήρωσε για να πηγαίνουν στο εξωτερικό. Τα πλήρωσε για να φυλάνε την Ελλάδα. Μην ξεχνάμε ότι ο Ερντογάν παράγει συνεχώς οπλικά συστήματα, παράγει πυραύλους, παράγει drones. Εμείς τι κάνουμε; Εξαγωγή οπλικών συστημάτων; Έχουμε τόσο πολλά οπλικά συστήματα, τόσο μεγάλη επάρκεια και τόσο μεγάλο απόθεμα, ώστε έχουμε και την πολυτέλεια να τα στέλνουμε στο εξωτερικό; Τι είμαστε εμείς; Μήπως καμμιά υπερδύναμη, καμμιά αυτοκρατορία που έχει τόσο μεγάλη επάρκεια και τόσο μεγάλη επιρροή που πρέπει να στέλνουμε και σε άλλες χώρες; Η απάντηση είναι όχι. Τα οπλικά μας συστήματα οφείλουν να μένουν στην Ελλάδα. Γι’ αυτόν τον λόγο τα πλήρωσαν οι Έλληνες και αυτός είναι ο σκοπός τους. Αυτό είναι το πρώτο.

Δεύτερον και επειδή μίλησα για Ουκρανία, τις προάλλες, χθες, άκουσα την κ. Μπακογιάννη να λέει ότι κακώς ενεπλάκημεν στον πόλεμο στην Ουκρανία. Χαίρομαι ιδιαιτέρως! Όταν, όμως, πριν από δύο, δυόμισι χρόνια κάποιοι τα λέγαμε -τότε ήμουν πολίτης, δεν ήμουν Βουλευτής-, ήμασταν Ρώσοι πράκτορες, ήμασταν τα «πουτινάκια» -έτσι μας έλεγαν-, οι ψεκασμένοι, οι πράκτορες που μας πλήρωνε η ρωσική πρεσβεία. Για μένα, μάλιστα, είχαν γράψει κιόλας στο Facebook ότι με πληρώνει η ρωσική πρεσβεία. Ανάθεμα κι αν ξέρουν ποιος είμαι κι αν έχω περάσει απ’ έξω!

Θέλω, λοιπόν, να ρωτήσω το εξής: Τώρα συνειδητοποιήσατε ότι υπάρχει πρόβλημα; Επί δυόμισι χρόνια δεν το βλέπατε; Δεν βλέπατε ότι αυτή η εμπλοκή ήταν καταστροφική και ότι ουσιαστικά εμείς διαιωνίζουμε μία σύγκρουση, μια σφαγή η οποία αποβαίνει κιόλας εις βάρος και των Ουκρανών, αλλά και της Ευρώπης;

Μάλιστα, θα ήθελα να πω ότι η ενίσχυση στην Ουκρανία έχει γίνει με τη λογική ότι η Ρωσία θα χρεωκοπήσει από τις κυρώσεις, οι Ρώσοι δεν έχουν όπλα και ότι θα καταρρεύσουν. Και τι έγινε; Μετά από δυόμισι χρόνια τίποτα απ’ όλα αυτά δεν έγινε. Αντιθέτως αυτή που καταρρέει είναι η Ευρώπη. Όλοι οι ηγέτες που ψήφιζαν τις κυρώσεις καταρρέουν ο ένας μετά τον άλλον, «πέφτουν» βασικά.

Τελειώνοντας, θα ήθελα να πω και λίγο για τις γαλλικές εκλογές και για τις ευρωεκλογές, επειδή έχω ακούσει πάρα πολλά. Έχω ακούσει αναλύσεις ότι θα βγει η Λεπέν και θα γίνεται χαμός κ.λπ.. Τι να σας πω; Μου θυμίζει αυτά που έλεγαν για τη Μελόνι πριν από δύο χρόνια. Αν άκουγες αναλύσεις, έλεγαν ότι θα βγει η Μελόνι και τι να σας πω, ότι θα πέσει αστεροειδής στην Ευρώπη και θα τα καταστρέψει όλα.

Να σας πω, λοιπόν, τι συνέβη γενικώς στην Ευρώπη και στη Γαλλία. Ο μέσος Γάλλος, όπως και ο μέσος Ευρωπαίος, έχει απαυδήσει. Έχει απαυδήσει από τις ευρωπαϊκές ελίτ και από τις ελίτ της χώρας του, γιατί; Διότι αυτός ο άνθρωπος ο μέσος Γάλλος και ο μέσος Ευρωπαίος κατ’ επέκταση φτωχοποιείται. Έχει ανασφάλεια, τον αναγκάζουν με το ζόρι να ζει με πληθυσμούς και με ανθρώπους από άλλες χώρες που δεν έχουν κανένα κοινό υπόβαθρο. Φοβάται την εγκληματικότητα και κυρίως, θέλει τη χώρα του πίσω. Πάρα πολύ απλά, θέλει να σεβαστεί την εθνική του ταυτότητα και γι’ αυτόν τον λόγο γίνεται ο αγώνας. Ο αγώνας αυτήν την στιγμή γίνεται όχι μεταξύ ακροδεξιών και δημοκρατών, αλλά μεταξύ ατόμων που θέλουν την εθνική τους ταυτότητα, που θέλουν οι χώρες τους να διατηρήσουν τις πολιτισμικές τους αξίες και να μην αλλοιωθούν, καθώς και ατόμων που θέλουν να τις αλλοιώσουν.

Είναι ευρωπαϊκές ελίτ που αποτελούνται από άτομα που είναι γραφειοκράτες, οι οποίοι δεν έχουν δουλέψει ποτέ τους, ζουν σε μια γυάλα και το μόνο που κάνουν, ξέρετε ποιο είναι; Όταν κάποιος έχει ένα πρόβλημα, πάνε και του κουνάνε το δάκτυλο «είσαι έτσι, είσαι ακροδεξιός, είσαι ψεκασμένος». Ε, όχι, κυρίες και κύριοι, κάποτε αυτούς τους ανθρώπους πρέπει να τους ακούσετε. Ήλθε, λοιπόν, η ώρα όλοι αυτοί οι άνθρωποι να ακουστούν στην Ευρώπη και καλό θα είναι να λάβετε υπ’ όψιν σας σοβαρά το μήνυμα και να μην κάνετε χαρακτηρισμούς λέγοντας ότι είναι ακροδεξιοί. Ποιοι είναι ακροδεξιοί; Όταν ψήφιζαν τα άλλα κόμματα ήταν καλοί και ξαφνικά όταν ψηφίζουν κάτι άλλο είναι κακοί; Τελικά, σεβόμαστε την ψήφο των πολιτών, ναι ή όχι; Αυτό είναι το διακύβευμα. Και στη δημοκρατία, ξέρετε, ψηφίζει ο λαός. Αν δεν θέλουμε την ψήφο του, ε τότε, ας αλλάξουμε πολίτευμα. Τι να σας πω! Στη δημοκρατία βγαίνει αυτό που θέλει ο λαός.

Αυτά ήθελα να σας πω, ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο έχει τώρα από την Κοινοβουλευτική Ομάδα του Δημοκρατικού Πατριωτικού Κινήματος - Νίκη κ. Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω με την κύρωση της διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των ελληνικών δυνάμεων στο έδαφος του Βασιλείου της Σαουδικής Αραβίας που υπογράφτηκε στο Ριάντ στις 20 Απριλίου του 2021.

Εδώ, κυρίες και κύριοι συνάδελφοι, έχουμε κατ’ αρχάς να κάνουμε με ένα τυποποιημένο διακρατικό -υποτίθεται- νομικό κείμενο, όπως σαφώς αναφέρετε στο άρθρο 2 της παρούσας διευθέτησης. Σκοπός της είναι να καθορίσει το νομικό καθεστώς των ελληνικών Ενόπλων Δυνάμεων για όσο βρίσκονται στο έδαφος του κράτους υποδοχής, για την υποστήριξη της αμυντικής ικανότητας του Βασιλείου της Σαουδικής Αραβίας.

Εμείς ως Νίκη θα θέλαμε με αφορμή τη φαινομενικά τυπική αυτή διαδικασία της κύρωσης να αναφερθούμε στην ουσία του θέματος. Η πρώτη μας ένσταση είναι ότι η συμφωνία αυτή έρχεται με σημαντική καθυστέρηση για κύρωση σήμερα στη Βουλή παρ’ ότι συντάχτηκε στις 20 Απριλίου του 2021, ενώ η ελληνική συστοιχία κατευθυνομένων βλημάτων Patriot της Πολεμικής μας Αεροπορίας ήταν ήδη στη Σαουδική Αραβία από το Φθινόπωρο του 2021.

Επιπρόσθετα, δεν διαφαίνεται πουθενά για ποιον λόγο συντάσσεται η συμφωνία, ποιος είναι αναλυτικά ο σκοπός, τι μέσα διαθέτουμε, τι προσωπικό απασχολούμε, πόσο θα μας κοστίσει κ.λπ.. Και ενώ υπήρχε η αίσθηση ότι η δεύτερη συμφωνία αφορά τη διάθεση μιας μοίρας Patriot στη Σαουδική Αραβία, ακούσαμε έκπληκτοι από τον κύριο Υφυπουργό, να μας λέει ότι σύντομα θα φέρει και τρίτη συμφωνία για κύρωση από τη Βουλή για το θέμα των Patriot και μάλιστα μας είπε ότι εκεί, κεκλεισμένων των θυρών θα δοθούν απαντήσεις στα κόμματα. Μα, είναι αυτό άσκηση εξωτερικής πολιτικής; Με υπεκφυγές και φθηνές εξηγήσεις αποκρύπτετε από τον ελληνικό λαό ότι για αδιευκρίνιστους λόγους έχουμε διαθέσει ένα πανάκριβο αντιαεροπορικό σύστημα με όλο το απαραίτητο προσωπικό και δεν υπάρχει μια επίσημη ενημέρωση. Έτσι αντιλαμβάνεσθε την πολιτική εξουσία; Κάνω ό,τι θέλω, χωρίς να δίνω λογαριασμό;

Το ίδιο κάνετε και με τον πόλεμο στην Ουκρανία, αλλά αυτά θα τα πούμε την επόμενη εβδομάδα.

Και φυσικά, στην έκθεση του Γενικού Λογιστηρίου του Κράτους δεν διαφαίνεται το ύψος της δαπάνης από τη διάθεση προσωπικού και μέσων. Γιατί δεν το προϋπολογίζετε; Για να μη φανεί τι θα πληρώσει ο ελληνικός λαός;

Δεν έχετε καταλάβει ότι διαχειρίζεστε τα χρήματα του ελληνικού λαού και ότι πρέπει να τον ενημερώνετε για τον τρόπο που τα διαθέτετε;

Θα αναφέρω μόνο ένα σημείο της συμφωνίας που είναι πρόδηλα υποτιμητικό και επικίνδυνο: Το κράτος υποδοχής, δηλαδή η Σαουδική Αραβία, θα έχει δικαιοδοσία στο ελληνικό προσωπικό σε περίπτωση που αυτό διαπράξει σοβαρά ποινικά αδικήματα.

Δεν ξέρετε ότι στην υπόψη χώρα μόνο το 2023 υπήρξαν εκατόν εβδομήντα δύο εκτελέσεις; Τι θα γίνει αν όντως ένας Έλληνας αξιωματικός υποπέσει σε σοβαρό αδίκημα; Θα αφήσετε να τον κρεμάσουν; Ή έχετε προφορικές διαβεβαιώσεις ότι αυτό δεν πρόκειται να συμβεί;

Με έκπληξη ακούσαμε από τον εκπρόσωπο του ΠΑΣΟΚ στην επιτροπή να αίρει τις επιφυλάξεις του για τη συμφωνία, όταν άκουσε τον Αρχηγό ΓΕΕΘΑ να διαβεβαιώνει ότι δεν προκαλείται κανένα κενό στην αεράμυνα της χώρας μας από τη διάθεση μιας μοίρας Patriot.

Στο σημείο αυτό να πούμε κάποια απλά πράγματα που νομίζω ότι σκοπίμως αποκρύπτετε. Όταν έχεις κάνει έναν επιχειρησιακό σχεδιασμό με συγκεκριμένες αντιαεροπορικές δυνάμεις, δεν μπορεί να λες ότι και με μια λιγότερη είμαστε εντάξει. Είτε ο αρχικός σχεδιασμός ήταν λάθος είτε μας λέτε ψέματα. Μήπως εάν πουλήσουμε και άλλη μία θα είμαστε πάλι εντάξει και θα κερδίσουμε και κάποια χρήματα; Πείτε μας για να ξέρουμε.

Επίσης, μας είπε ο Αρχηγός του ΓΕΕΘΑ ότι η αποστολή δίνει τη δυνατότητα εναλλαγής του προσωπικού της Αεροπορίας για να εκπαιδεύεται σε πραγματικές συνθήκες.

Ποιες είναι οι πραγματικές συνθήκες; Υπάρχουν αεροπορικές προσβολές και δεν το ξέρουμε; Επίσης αυτό το προσωπικό που εκ περιτροπής υπηρετεί στην αποστολή, δεν το παίρνετε από άλλες μονάδες; Δεν αντιμετωπίζουν αυτές οι μονάδες πρόβλημα στην επάνδρωση; Ξέρω, θα πείτε ξανά ότι δεν υπάρχει πρόβλημα. Αν είχαμε μπροστά μας τους διοικητές των μονάδων, άλλα θα μας έλεγαν.

Περιττό να πω ότι σε περίπτωση που απαιτηθεί να επιστρέψει η μοίρα στην Ελλάδα λόγω μιας πιθανής σύρραξης, αυτό θα είναι όνειρο θερινής νυκτός. Παρ’ όλα αυτά στην επιτροπή που προηγήθηκε χθες ακούσαμε από τους κυβερνητικούς αξιωματούχους και εισηγητές μόνο ευχές για τα οφέλη από την παρουσία προσωπικού και μέσων της Πολεμικής μας Αεροπορίας στη Σαουδική Αραβία.

Ωστόσο θα θέλαμε από την πλευρά μας ως Νίκη να επαναλάβουμε τους προβληματισμούς μας, αλλά και τις ανησυχίες μας με αφορμή και την πρόσφατη ανανέωση της παρουσίας της ελληνικής δύναμης για τουλάχιστον ένα ακόμη έτος.

Συγκεκριμένα ρωτάμε τα εξής:

Ισχύει η διαβεβαίωση της Σαουδικής Αραβίας ότι θα αναλάβει τη χρηματοδότηση της αναβάθμισης των ελληνικών ΜΙΜ-104 Patriot στην έκδοση PAC 3; Και αν ναι, πότε προβλέπεται να υλοποιηθεί;

Η Σαουδική Αραβία πέραν του κόστους για τη μεταφορά και λειτουργία του αντιαεροπορικού συστήματος καλύπτει και τη μισθοδοσία, την ημερήσια αποζημίωση του προσωπικού μας που υπηρετεί στους Patriot;

Η αποστολή ως γνωστόν είναι ενταγμένη στο πλαίσιο υλοποίησης διεθνούς πρωτοβουλίας, δηλαδή ουσιαστικά δεν βρίσκεται υπό την ομπρέλα του ΟΗΕ ή άλλων διεθνών οργανισμών στους οποίους ανήκει η Ελλάδα. Πώς θα αντιδράσει η Ελλάδα μας σε περίπτωση που βληθεί η πυροβολαρχία;

Από την εποχή που συζητιόταν η προοπτική της διάθεσης της ελληνικής πυροβολαρχίας των Patriot μέχρι και σήμερα έχουμε σημαντικές εξελίξεις στη Μέση Ανατολή. Ο πόλεμος του Ισραήλ με τη Χαμάς σήμανε μεταξύ των άλλων και τον εκτροχιασμό της γεωπολιτικής συμφωνίας του εβραϊκού κράτους με το σαουδαραβικό με την έμμεση εμπλοκή του Ιράν. Έχει γίνει από την πλευρά μας εκτίμηση της κατάστασης, καθώς και επαναξιολόγηση του πιθανού ρίσκου εμπλοκής στη διαμάχη της Σαουδικής Αραβίας με άλλες χώρες;

Κατόπιν αυτών και με δεδομένο ότι οι Patriot αποτελούν την προμετωπίδα της αντιβαλλιστικής ομπρέλας που διαθέτει η χώρα μας, η δική μας πρόταση είναι να επιστρέψει η συγκεκριμένη μονάδα ή να εξεταστεί και το σενάριο να αναπτυχθεί στην Κύπρο για το ενδεχόμενο προσβολής της από τη Χεζμπολάχ. Μπορεί ο πρώην Γενικός Γραμματέας του ΝΑΤΟ να είπε ότι η Κύπρος δεν ανήκει στο ΝΑΤΟ, άρα δεν στέλνουμε τίποτα. Για μας, όμως, η Κύπρος είναι Ελλάδα. Μην το ξεχνάτε αυτό.

Οπότε, κύριοι συνάδελφοι, καλούμαστε να αποφασίσουμε πού πρέπει να αναπτυχθεί η μοίρα των Patriot, στη Σαουδική Αραβία ή στην Κύπρο;

Εν κατακλείδι, δεν έχουμε πειστεί ότι η παρουσία της ελληνικής μοίρας Patriot εξυπηρετεί τα εθνικά συμφέροντα και τα όποια οφέλη σε σχέση με το ρίσκο είναι ετεροβαρή και ασαφή. Γι’ αυτό και αρνούμαστε να την επικυρώσουμε, όπως αρνούμαστε να επικυρώσουμε και την επίσης καθυστερημένη υπό κύρωση συμφωνία στρατιωτικής συνεργασίας με τη Σαουδική Αραβία, παρ’ ότι είμαστε γενικώς θετικοί σε τέτοιες μορφές διμερούς συνεργασίας, που προάγουν τις επιδιώξεις της στρατιωτικής διπλωματίας και της εξωτερικής πολιτικής της χώρας μας. Ο λόγος είναι και στην προκειμένη περίπτωση ότι δεν υπάρχουν σαφείς στόχοι και μετρήσιμα οφέλη που να μας πείθουν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα από τη Νέα Αριστερά ο κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θα ήθελα να κάνω, στο πλαίσιο αυτής της συζήτησης, απλώς μερικές παρατηρήσεις που αφορούν τη στρατηγική στην οποία εντάσσονται οι δύο αυτές συμφωνίες με τη Σαουδική Αραβία. Επιτρέψτε μου να πω προκαταρκτικά ότι κατά τη γνώμη μου δεν είναι καθόλου αθώες και δεν μπορούν σε καμμία περίπτωση να συζητηθούν, κυρίως, στις λεπτομέρειές τους και αποκομμένες από το ευρύτερο πλαίσιο των ανταγωνισμών, τόσο στην περιοχή του Κόλπου και της Μέσης Ανατολής όσο και διεθνώς.

Δεν είναι, δηλαδή, εδώ μια τυπική συμφωνία, δύο τυπικές στρατιωτικές συμφωνίες που υπογράφει η Ελλάδα κατά καιρούς με ένα τυχαίο κράτος και δεν είναι μάλιστα και δύο συμφωνίες οι οποίες υπογράφονται σε μια περίοδο, θα έλεγε κανείς, γεωπολιτικής ή γεωστρατηγικής νηνεμίας.

Από τη μία υπάρχει ο πόλεμος στην Ουκρανία, ο οποίος οξύνει την αντιπαράθεση μεταξύ Ρωσίας και ΝΑΤΟ. Από την άλλη μεριά η γενοκτονία στην Παλαιστίνη, τα εγκλήματα πολέμου και η επιχείρηση εξαφάνισης κάθε πιθανότητας για την ίδρυση παλαιστινιακού κράτους, για ένα ανεξάρτητο παλαιστινιακό κράτος, με τη στήριξη ή με την ανοχή κρατών της Δύσης. Όχι με την ανοχή όλων, ευτυχώς, διότι υπάρχουν συγκεκριμένες πολιτικές πρωτοβουλίες που έρχονται από την Ισπανία, από την Ιρλανδία και από άλλα κράτη, έτσι ώστε να τερματιστεί η εγκληματική πολιτική του κράτους του Ισραήλ στην Παλαιστίνη. Όμως η κυρίαρχη αυτή τη στιγμή στρατηγική η οποία διαμορφώνεται στη Δύση είναι ακριβώς η στήριξη σε αυτή την εγκληματική πολιτική του κράτους του Ισραήλ.

Όλα αυτά, λοιπόν, διαμορφώνουν ένα εξαιρετικά επικίνδυνο πεδίο έκφρασης ευρύτερων γεωστρατηγικών ανταγωνισμών και η Σαουδική Αραβία παίζει συγκεκριμένο ρόλο σε αυτούς τους ανταγωνισμούς. Ξαναλέω, δεν είναι ένα τυχαίο κράτος, δεν είναι ένα οποιοδήποτε κράτος. Ξέρουμε πολύ καλά ότι πρόκειται από τη μια μεριά για ένα θεοκρατικό τυραννικό καθεστώς, όμως ταυτόχρονα αποτελεί το αγαπημένο παιδί των Ηνωμένων Πολιτειών και του ΝΑΤΟ στην ευρύτερη περιοχή. Λειτουργεί ως βραχίονας αντιμετώπισης αφ’ ενός του άξονα Ρωσίας - Κίνας, ενώ την ίδια στιγμή λειτουργεί και ως εγγυητής των συμφερόντων στην περιοχή, τόσο του Κόλπου όσο και της Μέσης Ανατολής. Πρόκειται επίσης για το καθεστώς που ευθύνεται αποκλειστικά για τον πόλεμο στην Υεμένη.

Επιτρέψτε μου εδώ a propo ένα σχόλιο, το οποίο αφορά κι εμένα προσωπικά και να πω ότι δεν φοβάμαι την αυτοκριτική ούτε φοβάμαι να το παραδεχτώ. Θεωρώ ότι η συμφωνία του 2017 από την τότε κυβέρνηση η οποία δεν μέτρησε σωστά τον ευρύτερο πολιτικό συσχετισμό, ήταν μια βαθιά λανθασμένη πολιτική επιλογή, βαθύτατα λανθασμένη πολιτική επιλογή.

Και επανέρχομαι. Με δεδομένο, λοιπόν, τον ρόλο που διαδραματίζει η Σαουδική Αραβία στην περιοχή και διεθνώς είναι προφανές ότι οι συμφωνίες αυτές εμπλέκουν τη χώρα πολύ βαθύτερα στους ιμπεριαλιστικούς ανταγωνισμούς και δεν εξυπηρετούν απολύτως τίποτα άλλο εκτός από τη στήριξη σε ένα καθεστώς υπό τις ευλογίες του ΝΑΤΟ και των Ηνωμένων Πολιτειών.

Και αυτό δεν είναι μια επίσης τυχαία επιλογή της Νέας Δημοκρατίας. Έχει αποδειχθεί, αν θέλετε, σε όλο το εύρος άσκησης της εξωτερικής της πολιτικής αλλά και της αμυντικής πολιτικής, την οποία, δυστυχώς, φαίνεται να στηρίζουν και κόμματα της δημοκρατικής Αντιπολίτευσης, είτε με την ψήφο τους στον προϋπολογισμό είτε με την τοποθέτησή τους σήμερα. Αλλά θα πω κάτι αργότερα γι’ αυτό.

Η αδράνεια, αν όχι η στήριξη του κράτους του Ισραήλ από την ελληνική Κυβέρνηση στη γενοκτονία στην Παλαιστίνη, η αποστολή της ελληνικής φρεγάτας στην Ερυθρά Θάλασσα, η αποστολή πολεμικού υλικού στην Ουκρανία, η κούρσα εξοπλισμών, η οποία υλοποιείται με έναν πρωτοφανή τρόπο, είναι ακριβώς στοιχεία αυτής της επικίνδυνης πολιτικής που υλοποιεί η Νέα Δημοκρατία.

Κοιτάξτε να δείτε, η διαχωριστική, η διαιρετική τομή για τα επόμενα χρόνια, ενδεχομένως και για την επόμενη δεκαετία, θα είναι η διαιρετική τομή μεταξύ πολέμου και ειρήνης. Αυτή η διαιρετική τομή θα τις επικαθορίσει όλες τις διαιρετικές τομές και φαίνεται πώς διαμορφώνονται οι καταστάσεις πλέον παγκόσμια. Και η διαιρετική αυτή τομή όχι μόνο τα επόμενα χρόνια αλλά ήδη σήμερα καθορίζει τους όρους των πολιτικών στρατεύσεων. Ξέρουμε ότι η Ευρωπαϊκή Ένωση ειδικά προετοιμάζει το έδαφος για να μετατραπεί σε πολεμική οικονομία, όπως με την ενιαία αμυντική συμφωνία, το ευρωομόλογο για την αγορά πολεμικού υλικού. Την ίδια στιγμή η Γερμανία ανακοινώνει δεκαετές πολεμικό πρόγραμμα της τάξης των 500 δισεκατομμυρίων ευρώ για πρώτη φορά μετά τον Δεύτερο Παγκόσμιο Πόλεμο. Όλα αυτά δεν είναι άσχετα με τα όσα υπέγραψε η Κυβέρνηση το 2021 και με τα όσα έρχεται να επικυρώσει σήμερα το ελληνικό Κοινοβούλιο.

Και μου κάνει τεράστια εντύπωση το γεγονός ότι είτε υπάρχει θετική τοποθέτηση από τη μεριά του ΠΑΣΟΚ σε αυτή την πολιτική στρατηγική, σε αυτήν τη στρατηγική στην εξωτερική πολιτική, ενώ από τη μεριά του ΣΥΡΙΖΑ ζητείται -τι ζητείται;- να δοθούν κάποιες διαβεβαιώσεις σε επιμέρους ζητήματα από τη μεριά του Υπουργού, για να στηρίξει ή για να μη στηρίξει τη συγκεκριμένη συμφωνία. Δηλαδή, θα μπορούσε ποτέ προοδευτικό, δημοκρατικό κόμμα να υποστηρίξει και να υπερψηφίσει τη συνολική αυτή πολιτική στρατηγική της Κυβέρνησης σε ό,τι αφορά την εξωτερική πολιτική ή την αμυντική της πολιτική; Μου κάνει πάρα πολύ μεγάλη εντύπωση το γεγονός ότι δεν υπάρχει μια σαφέστατα καθαρή αρνητική τοποθέτηση από τη μεριά του κόμματος της Αξιωματικής Αντιπολίτευσης.

Εμείς σε αυτήν την συγκυρία και υπό αυτούς τους δεδομένους γεωπολιτικούς όρους είναι δεδομένο ότι καταψηφίζουμε αυτές τις συμφωνίες. Δεν θα μπορούσαμε ποτέ να τις υποστηρίξουμε, διότι η διαφωνία μας με την εξωτερική πολιτική της Κυβέρνησης και με την αμυντική πολιτική της Κυβέρνησης είναι κάθετη. Θεωρούμε ότι η χώρα δεν πρέπει, είναι εξαιρετικά επικίνδυνο, να εμπλέκεται σε τέτοιου τύπου διεθνείς ιμπεριαλιστικούς, θα το πω καθαρά, ανταγωνισμούς. Θα έπρεπε να πρωταγωνιστεί για μια άλλη πολιτική ειρήνης τόσο στην περιοχή μας όσο και διεθνώς. Αυτό, δυστυχώς, η συγκεκριμένη Κυβέρνηση δεν το κάνει και δυστυχέστατα τμήματα της Αντιπολίτευσης σιωπούν απέναντι σε αυτήν τη συγκεκριμένη εξωτερική πολιτική.

Σας ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το Κομμουνιστικό Κόμμα της Ελλάδος ο κ. Παφίλης.

Παρακαλώ, κύριε συνάδελφε, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Ήθελα να κάνω ένα σχόλιο σε σχέση με τις ανακοινώσεις του Προέδρου της Βουλής για την άθλια συμπεριφορά του κ. Αυγενάκη απέναντι στους εργαζόμενους. Ποιους εργαζόμενους; Έχετε ρωτήσει κανέναν σε τι συνθήκες δουλεύει από το πρωί μέχρι το βράδυ, με τρομοκρατία, με υπεργασία; Τρέχουν συνέχεια και δεν τα βγάζουν πέρα για τους γνωστούς λόγους, για να αυξάνονται τα κέρδη αυτών που έχουν τα αεροδρόμια, ουσιαστικά, είτε αυτά λέγονται καταστήματα είτε αυτά λέγονται συνολικά εξυπηρέτηση των επιβατών.

Δεν μπορεί κανένας να διαφωνήσει με την πρόταση του Προέδρου.

Εμείς τι λέμε; Αφού ο κ. Αυγενάκης δεν βρήκε την έξοδο για να πετάξει, να βρει την έξοδο του Κοινοβουλίου. Είναι ηθική και πολιτική υποχρέωση και πρέπει να το κάνει. Δεύτερον, άμεσα πρέπει να αρθεί η κοινοβουλευτική ασυλία, γιατί δεν έχει καμμία σχέση -το αντίθετο, μάλιστα- με την πολιτική δράση των Βουλευτών.

Όμως, με όλη την εκτίμηση σε αυτά που είπε ο κύριος Πρόεδρος, δεν μπορούμε να συμφωνήσουμε να μπαίνουν στο ίδιο ζύγι μία έκφραση που χρησιμοποίησε η κ. Φωτίου -καλώς ή κακώς δεν έχει σημασία- με αυτό και να ανακοινώνονται παράλληλα. Τι; Να ισοφαρίσουμε, δηλαδή, αυτό που έγινε; Δεν συμφωνούμε σε καμμιά περίπτωση.

Και επειδή ο κύριος Πρόεδρος πολλές φορές είπε -και σωστά- ότι δεν μπορεί να γίνουμε παιδονόμοι, ο κάθε Βουλευτής ας αναλάβει και τις ευθύνες για τις εκφράσεις που χρησιμοποιεί.

Τέλος πάντων, εγώ να σας πω τώρα ότι καμμιά εικοσαριά χρόνια εδώ μέσα, έχω ακούσει -αυτά δεν είναι τίποτα!- τέρατα και σημεία και μάλιστα και από κορυφαίους πολιτικούς. Όμως, ο καθένας παίρνει τις ευθύνες του και ο λαός μπορεί να κρίνει.

Σε ό,τι αφορά τις συμφωνίες, εμείς ήμασταν, είμαστε και θα είμαστε εσαεί ριζικά αντίθετοι με αυτές τις στρατιωτικές συμφωνίες. Τις καταγγείλαμε και με τη Σαουδική Αραβία και με το Ισραήλ. Αυτές οι συμφωνίες στην πραγματικότητα -και αφήστε, θα τα πω μετά- βαθαίνουν την εμπλοκή της χώρας μας, της Ελλάδας και τη συμμετοχή της στους ιμπεριαλιστικούς πολέμους ενάντια λαών, ιδιαίτερα σε μια περιοχή -τα είπε και ο εισηγητής μας- που είναι ηφαίστειο που εκρήγνυται, άρα είναι έτοιμο να κάνει τη μεγάλη έκρηξη.

Τι ακούμε, αλήθεια; Τι ακούμε τόσα χρόνια; Η Ελλάδα, λέει, είναι πυλώνας σταθερότητας, ασφάλειας και ειρήνης. Το πιο σύντομο ανέκδοτο! Σοβαρολογείτε; Ποια Ελλάδα;

Ας δούμε τα εξής. Μετά το 1990, κυρίως, για να μην πάω στην Κορέα, που είναι πάρα πολύ παλιά, η Ελλάδα συμμετείχε σε όλους τους πολέμους που εκδηλώθηκαν στην περιοχή και ευρύτερα, ναι ή όχι; Γιουγκοσλαβία: ΠΑΣΟΚ στην κυβέρνηση, ο λαός στην εξουσία. Έδωσε τα πάντα. Όλη η Ελλάδα μετατράπηκε σε πέρασμα των νατοϊκών στρατευμάτων για αυτόν τον βρώμικο πόλεμο και τη διάλυση της Γιουγκοσλαβίας.

Αφγανιστάν: Όχι μόνο συμμετείχε αλλά έστειλε και ελληνικά στρατεύματα εκεί. Θα μου πείτε ότι ήταν υποστήριξη, δεν ήταν στην πρώτη γραμμή. Όμως, ο στρατός δεν είναι αυτός που πολεμάει στην πρώτη γραμμή. Χρειάζεται και υποστήριξη.

Πάμε παρακάτω. Ιράκ: Τα ίδια. Λιβύη: Έστειλε φρεγάτα, ναι ή όχι. Έστειλε φρεγάτα. Ο Βενιζέλος Υπουργός Άμυνας τότε. Συρία: Πήρε απόφαση και έδιωξε την πρεσβεία της Συρίας και σήμερα Μέση Ανατολή και Ουκρανία. Μην πει κανένας ότι η Ελλάδα δεν συμμετέχει στον πόλεμο, γιατί αυτό θα είναι -πώς να το πω;- παραβίαση της κοινής λογικής.

Τι υπηρετούσαν όλα αυτά τα χρόνια όλες οι κυβερνήσεις, μηδεμιάς εξαιρουμένης; Υπηρετούσαν τα σχέδια Ηνωμένων Πολιτειών, ΝΑΤΟ, Ευρωπαϊκής Ένωσης και όχι μόνο. Δεν σύρθηκε η Ελλάδα επειδή έχει συμμαχικές υποχρεώσεις. Και σταματήστε να το λέτε. Έχει υποχρεώσεις τα συμφέροντα του κεφαλαίου, του ελληνικού κεφαλαίου, που είναι πανίσχυρο. Μην ξεχνάμε ότι είναι πρώτη σε εμπορικό στόλο στον κόσμο, οι εφοπλιστές, είναι η μεγαλύτερη δύναμη δηλαδή και όχι μόνο. Τεράστιες κατασκευαστικές εταιρείες παίρνουν μέρος και, φυσικά, η Κυβέρνηση τις στηρίζει στο μοίρασμα και στο ξαναμοίρασμα των αγορών.

Σαουδική Αραβία, στρατιωτικές συμφωνίες. Ερώτημα: Καλά, πού ταιριάζουν τα ελληνικά συμφέροντα, τα σύνορα κλπ., με τη Σαουδική Αραβία που είναι τρεισήμισι χιλιάδες χιλιόμετρα μακριά; Για ποιον λόγο υπάρχει αυτή η στρατιωτική συμφωνία; Πώς τη σοφιστήκατε και στείλατε και τους Patriot που είναι απαραίτητοι εδώ; Για τι πράγμα ακριβώς; Και δεύτερον, σε ποια χώρα; Εσείς, φαρισαίοι και υποκριτές, μιλούσατε για αυταρχικά καθεστώτα. Μάλιστα. Η Σαουδική Αραβία, λοιπόν, σφάζει κυριολεκτικά, δολοφονεί τον λαό της Υεμένης –ειπώθηκαν τα στοιχεία εδώ- για πάρα πολλά χρόνια. Θα ανταλλάσσετε –λέει- και απόρρητες πληροφορίες. Για τι; Για τον ISIS που τον υποστηρίζει η Σαουδική Αραβία και τον υποστήριζε; Τι θα σας λέει; Ποιοι από τον ISIS έρχονται εδώ; Διότι κάτι τέτοια ακούγαμε επί ΣΥΡΙΖΑ, παραδείγματος χάριν, που άνοιξε αυτόν τον δρόμο. Τι απόρρητες πληροφορίες; Για ποιο πράγμα; Για να υπερασπιστούμε τα σύνορά μας; Από ποιον; Τι είναι αυτά; Εξηγήστε μας. Εξηγήστε τα στον λαό και σ’ αυτούς που βάζουν το κεφάλι τους στον ντορβά, τους στρατιωτικούς δηλαδή που πηγαίνουν εκεί. Τι ακριβώς προστατεύετε εκεί; Θα μας το πείτε; Τι προστατεύουν οι Patriot και οι στρατιωτικές συμφωνίες;

Εμείς το λέμε ωμά. Πέρα από τα συμφέροντα του ελληνικού κεφαλαίου, προστατεύουν και την «πλάτη» του Ισραήλ, ενός κράτους-δολοφόνου. Ναι ή όχι; Έτσι δεν είναι; Βγείτε να μας αποδείξετε το αντίθετο.

Τρίτο θέμα. Ποιο κράτος; Βρε υποκριτές, να μην πω τώρα καμμιά έκφραση και μου κάνει καμμιά παρατήρηση ο Πρόεδρος της Βουλής, βρε υποκριτές, με ποιους συνεργάζεστε εσείς που κόπτεστε για τη δημοκρατία και μού μιλάτε για αυταρχικά καθεστώτα και είστε «κώλος και βρακί» με τη Σαουδική Αραβία, με τους αποκεφαλισμούς; Τι κράτος; Δικαιώματα γυναικών; Τι; Ποια δημοκρατία έστω και αστική υπάρχει σ’ αυτό το κράτος; Αλλά δεν υπάρχει όριο στην υποκρισία και στην κοροϊδία που κάνετε όλοι σας απέναντι στον ελληνικό λαό, εκτός από ορισμένους που διαφωνούν και καλά κάνουν.

Πήγατε στο Αφγανιστάν να κάνετε τι; Συνταχθήκατε με τις Ηνωμένες Πολιτείες της Αμερικής να χτυπήσετε την τρομοκρατία. Πολύ ωραία. Πώς κατέληξε ένας μακροχρόνιος πόλεμος; Να παραδώσουν οι Αμερικάνοι φίλοι σας –το λέω σε όλη την Αίθουσα- την εξουσία σε ποιους; Σε ποιους; Δεν απαντάει κανένας; Στους Ταλιμπάν. Έτσι δεν έγινε; Αυτούς που πήγαν –υποτίθεται- να πολεμήσουν.

Στο Ιράκ γιατί πήγατε; Γιατί; Για να στηρίξετε έναν πόλεμο για τα βιολογικά όπλα που είχε ο Σαντάμ, ανεξάρτητα από το τι ήταν ο Σαντάμ. Πού είναι αυτά; Υπήρχαν ποτέ; Όχι. Για τα πετρέλαια ήταν.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, παρακαλώ, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Δέκα λεπτά είπαμε. Αφήστε με λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όσο θέλετε. Να τα πείτε άνετα. Έτσι πρέπει και το ίδιο για όλους.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ πολύ. Έτσι τα λέμε πάντα εμείς.

Λιβύη: Ο Καντάφι ήταν μια χαρά όλα τα χρόνια. Ούτε αυταρχικός ήταν, εμείς καμμία σχέση δεν είχαμε, αλλά εσείς τον υμνούσατε, τον είχατε υποδεχθεί κλπ., και ξαφνικά έγινε αυταρχικός. Πότε; Όταν προσπάθησε να αλλάξει τα συμβόλαια των πετρελαίων. Και τι κάνατε; Διαλύσατε μια χώρα. Κι εσείς μαζί. Τι τη θέλατε τη φρεγάτα; Βέβαια, ο κ. Βενιζέλος, επειδή ήταν ειλικρινής –ήμασταν και συμφοιτητές και οφείλω να το πω- είπε ότι έχουμε ελληνικές επενδύσεις και πρέπει να τις προστατέψουμε. Από ποιον;

Πάμε παρακάτω; Συρία, το αυταρχικό καθεστώς της Συρίας. Έτσι δεν είπατε; Είπατε ότι πρέπει να βοηθήσουμε και διώξατε και την πρεσβεία, ενώ στη Σαουδική Αραβία που πάτε είναι παράδεισος των δημοκρατικών δικαιωμάτων. Ξεφτίλα απόλυτη και κοροϊδία απόλυτη για να κρύψετε το ποια συμφέροντα υποστηρίζετε.

Συνεχίζουμε: Ισραήλ, στρατιωτική επιχείρηση. Σφαγείο, δεκαέξι χιλιάδες παιδιά καθάρισε. Η αυτοάμυνα του Ισραήλ ήταν καταπληκτική. Καθάρισε τον ISIS μαζί με δεκαπέντε χιλιάδες παιδιά και με είκοσι χιλιάδες και γυναίκες. Και ακόμα υποστηρίζετε και λέτε στρατηγική σχέση με το Ισραήλ. Απέναντι σε ποιον; Απέναντι στους Παλαιστίνιους.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Η εμπλοκή σας, όλων των κυβερνήσεων, απογειώνεται καθημερινά. Τρέχει με ταχύτητα φωτός το τι συμβαίνει. Ελλάδα. Πάρτε το χάρτη. Δεκατρείς αμερικανικές βάσεις, αμερικάνικες και νατοϊκές. Τι είναι αυτές; Χώρα ειρήνης και ασφάλειας ή επιθετικό φυλάκιο του στυγνού, δολοφονικού, απάνθρωπου καπιταλισμού που ζούμε σήμερα; Φυσικά και το δεύτερο. Αυτό είναι. Η Ελλάδα τι είναι; Η χώρα ειρήνης και φιλίας; Πώς; Στηρίζοντας το Ισραήλ που δολοφονεί έναν λαό ολόκληρο, στέλνοντας όπλα στον Ζελένσκι, ένα ανδρείκελο του αμερικανικού ιμπεριαλισμού, ένα ξεφτιλισμένο κυριολεκτικά άτομο και καθίσατε εδώ και ακούσατε και τα τάγματα Αζόφ μέσα στη Βουλή όλοι, πλην ΚΚΕ που σηκώθηκε και έφυγε. Δεν συμμετείχε καθόλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και χειροκροτούσαν όρθιοι.

**ΑΘΑΝΑΣΙΟΣ ΠΑΦΙΛΗΣ:** Όλα αυτά λοιπόν.

Τώρα τι έχουμε εκτός από τις βάσεις που υπάρχουν και τη συμφωνία που την άρχισε ο ΣΥΡΙΖΑ; ΣΥΡΙΖΑ, πρωταθλητής. Αυτό που δεν μπορεί να κάνει η Δεξιά, το κάνει εμείς λέμε η ξεπουλημένη Αριστερά, αλλά να το πούμε και όπως το είπε ο Ανιέλι, η χρήσιμη Αριστερά. Κανένας. Εσείς ξεκινήσατε και μιλάτε κιόλας από πάνω σήμερα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, παρακαλώ ολοκληρώστε.

Είστε παλιός, είστε κοινοβουλευτικός. Καταλαβαίνετε ότι έχουμε υπερβεί τα όρια.

**ΑΘΑΝΑΣΙΟΣ ΠΑΦΙΛΗΣ:** Συγγνώμη, θέλω μισό λεπτό.

Σήμερα λοιπόν, δημοσιεύεται στον «ΡΙΖΟΣΠΑΣΤΗ» -γιατί οι άλλες δεν τολμάνε- πρώτον, η αναβάθμιση της 112 στη Λάρισα. Τι είναι εκεί; Η βάση των drones των Αμερικάνων. Τι έχει παράλληλα; Μία αποθήκη με υλικά εύφλεκτα η οποία αν, ο μη γένοιτο, χτύπα ξύλο, πάρει φωτιά θα γίνει κόλαση η Λάρισα. Και αυτό. Τα drones γιατί είναι; Για να υπερασπίσουν τα σύνορα μας; Από ποιον; Από τους συμμάχους μας; Γιατί αυτοί τα απειλούν. Σύμμαχος η Τουρκία, σύμμαχος η Βόρεια Μακεδονία, σύμμαχος η Αλβανία στο ΝΑΤΟ, αλλά εκεί έχουμε τα προβλήματα.

Σούδα, έχει μετατραπεί στην μεγαλύτερη αμερικανική βάση.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τέλειωσα.

Το ΠΑΣΟΚ τι λέει;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Ο σοσιαλισμός; ΕΟΚ και ΝΑΤΟ, το ίδιο συνδικάτο και τώρα λέει προστατεύονται τα εθνικά συμφέροντα.

Δεν θα σας περάσει. Θα βρείτε μπροστά σας τον ελληνικό λαό σε όλα αυτά και θα αιφνιδιαστείτε όπως αιφνιδιαστήκατε και στις εκλογές, αλλά θα αιφνιδιαστείτε με το κίνημα που θα ξεσπάσει, γιατί ο ελληνικός λαός απέδειξε σε όλους τους πολέμους ότι είναι φιλειρηνικός και ότι δεν υπερασπίζει τα βάρβαρα συμφέροντα που υπερασπίζονται τα υπόλοιπα κόμματα.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τι να κάνουμε, αυτή είναι η αλήθεια. Μη διαμαρτύρεστε.

Τι λέτε, μετά, τώρα. Συνέταιροι της Νέας Δημοκρατίας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, παρακαλώ! Κύριε Παφίλη!

**ΑΘΑΝΑΣΙΟΣ ΠΑΦΙΛΗΣ:** Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κι εγώ.

Τον λόγο έχει από το ΠΑΣΟΚ ο κ. Μάντζος, ο οποίος δεν θα ασχοληθεί με το Κομμουνιστικό Κόμμα Ελλάδος, όπως και το Κομμουνιστικό Κόμμα Ελλάδος δεν ασχολήθηκε με το ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν θα ήθελα να προσθέσω ιδιαίτερα πολλά στοιχεία στην εισήγηση του ειδικού αγορητή μας του Δημήτρη Μπιάγκη για το θέμα των δύο διεθνών συμβάσεων που καλούμαστε να κυρώσουμε ως Εθνική Αντιπροσωπεία σήμερα. Εξήγησε και τους λόγους και τις ενστάσεις και υπέβαλε ερωτήσεις συγκεκριμένες και κάλεσε την Κυβέρνηση να λάβει συγκεκριμένες δεσμεύσεις όσον αφορά στην αποτρεπτική ισχύ της χώρας και την τρέχουσα κατάστασή της και τη μη απομείωσή της τελικά από τις δύο συμβάσεις τις οποίες κυρώνουμε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Σαφές είναι όμως και πρόδηλο ότι δεν είναι δυνατό να έχουμε παρουσία στρατιωτικών μονάδων της χώρας επί τριετία, ερήμην του Κοινοβουλίου, χωρίς να έχουν νομικώς διασφαλιστεί στο επίπεδο του Διεθνούς Δικαίου εν τέλει το νομικό τους καθεστώς, το υπηρεσιακό και το προσωπικό τους στάτους και εν τέλει η αποστολή τους στη Σαουδική Αραβία, μια χώρα που, όπως σωστά ειπώθηκε, βρίσκεται στο επίκεντρο μιας περιοχής του πλανήτη σε ιδιαίτερη ένταση.

Είναι δε σαφές και συμφωνώ με όσα ακούστηκαν από άλλους συναδέλφους, από Κοινοβουλευτικές Ομάδες που διαφωνούν με τις κυρώσεις και τις καταψηφίζουν, ότι μια άλλη κυβέρνηση προοδευτικού προσήμου και προσανατολισμού θα είχε χαράξει μια άλλη εθνική εξωτερική στρατηγική και στρατηγική ασφαλείας και άμυνας, η οποία θα ήταν συνεκτική, θα είχε συγκεκριμένες στοχεύσεις και συμμαχίες μετρήσιμες, θα κατέτεινε στη διασφάλιση της ειρήνης και της σταθερότητας στην ευρύτερη περιοχή και πάντως δεν θα άφηνε έξω από τον σχεδιασμό τη Βουλή αλλά θα ενημέρωνε τακτικά τη Βουλή, τους Βουλευτές και κατ’ επέκταση την ελληνική κοινωνία για τις επιδιώξεις στο επίπεδο της διπλωματίας.

Αυτό δεν έχει συμβεί ούτε με την Ουκρανία για την οποία αρκετά ακούστηκαν στην Αίθουσα σήμερα ενώ δεν είναι στο θέμα συζήτησης.

Εμείς για παράδειγμα, εδώ και λίγους μήνες, έχουμε τουλάχιστον δύο φορές σε τόσες λίγες εβδομάδες ζητήσει να συγκληθεί η Επιτροπή Εθνικής Άμυνας και Εξωτερικών Υποθέσεων, ώστε η Κυβέρνηση να μας αναλύσει και να μας τεκμηριώσει ποιες είναι αναλυτικά και ειδικά οι δεσμεύσεις που έχει αναλάβει η χώρα μας έναντι της Ουκρανίας.

Εκεί θα είχε την ευκαιρία και η Πρόεδρος της επιτροπής, που δεν την συγκαλεί και δεν καλεί την Κυβέρνηση να μας δώσει αυτές τις πληροφορίες, η κ. Μπακογιάννη, να μας εξηγήσει με τρόπο αυθεντικό και κοινοβουλευτικά συνεπή και δεσμευτικό για την ίδια, τι εννοεί όταν έλεγε χθες από του βήματος διεθνούς συνεδρίου ότι δεν θα έπρεπε να έχουμε εμπλακεί -ως Ελλάδα, ως Δύση, ως Κυβέρνηση, ως τι;- στην Ουκρανία και ότι θα αρκούσαν ενδεχομένως οι Συμφωνίες του Μινσκ του 2015. Αυτή είναι μια δήλωση που χρειάζεται ερμηνεία. Δεν είναι η κ. Μπακογιάννη απλώς Βουλευτής Χανίων και πρώην Υπουργός Εξωτερικών. Είναι η Πρόεδρος της αρμόδιας επιτροπής της Βουλής, ένας περαιτέρω ακόμα σοβαρότερος λόγος για να συγκληθεί η Βουλή για το ζήτημα της Ουκρανίας.

Θα επαναλάβω όμως μια πολύ σοβαρή διαπίστωση του συναδέλφου κ. Μπιάγκη όσον αφορά στη θετική επίδραση που έχει η πάγια διαχρονική στρατηγική του ΠΑΣΟΚ ήδη από τη δεκαετία του 1980 για τη σύγκλιση της χώρας μας με τα κράτη του αραβικού κόσμου. Είναι ακριβώς αυτή η προνοητική, μακρόπνοη, μπροστά από την εποχή της εν τέλει πολιτική επιλογή του Ανδρέα Παπανδρέου και του ΠΑΣΟΚ της δεκαετίας του 1980, που δημιουργεί σήμερα τις συνθήκες για την Κυβέρνηση να αναλάβει πρωταγωνιστικό ρόλο στα ζητήματα της Μέσης Ανατολής. Προσοχή! Δεν δημιουργεί απλώς τα περιθώρια και τις δυνατότητες. Κατοχυρώνει την υποχρέωση της ελληνικής Κυβέρνησης, οποιασδήποτε ελληνικής κυβέρνησης, οποιασδήποτε ιδεολογικής απόχρωσης, να αναλάβει ενεργητικές πρωτοβουλίες για την ειρήνη και τη σταθερότητα στη Μέση Ανατολή. Και το λέω αυτό εν μέσω μιας γενοκτονίας που συντελείται στη Γάζα, εν μέσω μιας τραγωδίας και από την πλευρά του Ισραήλ με την κράτηση των ομήρων στην πλευρά της Χαμάς. Η ελληνική Κυβέρνηση όφειλε χωρίς μονομερή προσέγγιση με μια πραγματική πολιτική αρχών, ανθρωπισμού, ειρήνης και σταθερότητας να έχει αναλάβει πρωτοβουλίες για την άμεση κατάπαυση πυρός, να μην απέχει από τα ψηφίσματα της Γενικής Συνέλευσης του ΟΗΕ τον Νοέμβριο και τον Δεκέμβριο και εν τέλει επίσπευσης του ειρηνευτικού διαλόγου και της λύσης των δύο κρατών, όπως το Συμβούλιο Ασφαλείας και η Γενική Συνέλευση του ΟΗΕ έχουν πολλάκις ζητήσει στο παρελθόν.

Κι αυτό, προφανώς, το γεγονός ότι εμείς στηρίζουμε σήμερα, όπως παγίως κάνουμε, τις διεθνείς συμβάσεις της χώρας για την αμυντική συνεργασία με άλλα κράτη, δεν σημαίνει, κύριε Πρόεδρε, κύριε Υπουργέ, κυρίες και κύριοι συνάδελφοι, και επ’ ουδενί δεν μπορεί να εκληφθεί ότι αποτελεί δήλωση αποδοχής ανελεύθερων συμπεριφορών και κρατικών πρακτικών του Βασιλείου της Σαουδικής Αραβίας κατά των ανθρωπίνων δικαιωμάτων ή του κράτους δικαίου στην περιοχή αυτή της αραβικής χερσονήσου. Και πρόκειται για συμπεριφορές και πρακτικές που ασφαλώς καταδικάζουμε απερίφραστα.

Θα μου δώσετε δύο λεπτά ακόμα, κύριε Πρόεδρε. Ζητώ την ανοχή σας, διότι βρίσκομαι και εγώ, όπως πολλοί συνάδελφοι, στην ιδιαίτερα λυπηρή θέση να σχολιάσω και να καταδικάσω απερίφραστα τη συμπεριφορά ενός συναδέλφου Βουλευτή, πρώην Υπουργού σε δημόσιο χώρο κατά εργαζομένου.

Και εδώ θα κάνω μια μικρή παρένθεση. Επειδή άκουσα με προσοχή τον κύριο Πρόεδρο της Βουλής σπεύδω να πω ότι προφανέστατα όλοι μας στο ΠΑΣΟΚ - Κίνημα Αλλαγής συμφωνούμε με τα μέτρα που ελήφθησαν. Μάλιστα πρέπει να επαινέσω και τον κύριο Πρόεδρο της Βουλής. Έχει δείξει ισχυρότερα, ταχύτερα ανακλαστικά και από την ίδια την Κοινοβουλευτική Ομάδα της Νέας Δημοκρατίας, που εδώ και ώρα από ότι καταλαβαίνω συνεδριάζει, ερευνά τι θα κάνει, με εισήγηση Πρωθυπουργού πράγματι, όπως διαβάσαμε. Ακόμα, όμως, δεν έχει ανακοινωθεί από τη Βουλή η έξοδος από το Κοινοβούλιο, έστω από την Κοινοβουλευτική Ομάδα της Νέας Δημοκρατίας, του κ. Αυγενάκη.

Θα ήθελα να κάνω μία παρατήρηση ωστόσο, επειδή πράγματι έγινε μια σωρευτική παράθεση δύο γεγονότων. Δεν μπορεί κανείς -ούτε ο κύριος Πρόεδρος της Βουλής φαντάζομαι- να ισχυριστεί ότι μια απρεπής φράση, την οποία αποδοκιμάζουμε και εμείς ρητώς, μπορεί να συγκριθεί ή έστω να εξισωθεί, πολλώ μάλλον να συμψηφιστεί με μια πράξη ιδιαίτερης απαξίας, όπως αυτή του κ. Αυγενάκη. Φαντάζομαι ότι ο κύριος Πρόεδρος θα εμφανιζόταν σήμερα εδώ να κάνει ανάκληση στην τάξη της κ. Φωτίου ακόμη και αν δεν είχε συντελεστεί η πράξη του κ. Αυγενάκη και δεν το κάνει σήμερα επειδή υπάρχει η πράξη του κ. Αυγενάκη. Είμαι βέβαιος ότι ο κύριος Πρόεδρος δεν κάνει συμψηφισμό, απλώς θέλω να διατυπώσω και εγώ τη δική μου εντύπωση.

Άλλωστε στην υπόθεση αυτή έχει ήδη γίνει αναφορά στον κοινοβουλευτικό έλεγχο από τον Βουλευτή συνάδελφο κ. Μουλκιώτη προς όλους τους συναρμόδιους Υπουργούς και σίγουρα θα πρέπει να ερευνηθεί η υπόθεση αυτή από τα όργανα της πολιτείας μας.

Ο κ. Αυγενάκης, εάν κάποιος ψάξει τα αίτια της οργής του, θα μπορούσε ίσως να τα βρει πιθανώς στην απώλεια της υπουργικής του θητείας, της υπουργικής του θέσης, πιθανώς στην ήττα του κόμματός του στην ιδιαίτερη πατρίδα του το Ηράκλειο από το ΠΑΣΟΚ - Κίνημα Αλλαγής. Θα μπορούσε κανείς να κάνει αυτές τις ασκήσεις, όμως είναι περιττές, διότι ο κ. Αυγενάκης έχει δείξει στοιχεία αυτής της αλαζονικής πλευράς ενός Υπουργού επιτελικού κράτους όταν χτυπούσε τις δυνάμεις της Αντιπολίτευσης και επιτίθετο εναντίον τους όταν του ασκούσαν κοινοβουλευτικό έλεγχο για τα πεπραγμένα και τις παραλείψεις του ως Υπουργού Αγροτικής Ανάπτυξης και Τροφίμων.

Είναι ο ίδιος Υπουργός δε που δεν δίστασε να απειλήσει και να εκβιάσει ακόμα και τον λαό της Θεσσαλίας πριν από τις αυτοδιοικητικές εκλογές για να μην ψηφίσουν τον νυν σήμερα Περιφερειάρχη, Δημήτρη Κουρέτα μετά τις καταστροφές του «Ντάνιελ». Χρησιμοποίησε ακόμα και τις αποζημιώσεις, που δεν γνωρίζουμε ακόμη και τώρα στο τέλος του Μαΐου τα ευρωπαϊκά κονδύλια των αποζημιώσεων πώς δαπανώνται, σε ποιους κατευθύνονται και με ποια αδιαφανή κριτήρια.

Ολοκληρώνω, κύριε Πρόεδρε. Αυτή η απαράδεκτη συμπεριφορά δεν είναι απλώς η πολλοστή επανάληψη ενός φαινομένου, που κατατρύχει τη δημόσια ζωή δυστυχώς, το «ξέρεις ποιος είμαι εγώ» στο δημόσιο βίο. Εδώ έχουμε επίθεση ενός Βουλευτή κατά εργαζομένου την ώρα παροχής της εργασίας και εξαιτίας ακριβώς αυτής της εργασίας. Αυτή είναι μια βαθιά προβληματική συμπεριφορά από έναν πολιτικό, που ακριβώς συμβάλλει στο να βαθαίνει το χάσμα εμπιστοσύνης των πολιτών απέναντι στη δημοκρατία, τον κοινοβουλευτισμό και τους θεσμούς αυτής της πολιτείας.

Γι’ αυτό ακριβώς χρειάζεται σήμερα από όλους εμάς σ’ αυτό εδώ το Σώμα κάθε μία και καθένας από εμάς, εκτός από την καταδίκη την απερίφραστη, να αναλάβει δέσμευση ότι θα γίνει καθεμιά και καθένας από εμάς φρουρός τόσο εντός όσο κυρίως εκτός του Κοινοβουλίου ακριβώς αυτής της δημοκρατίας, αυτού του κοινοβουλευτισμού και αυτής της πολιτείας, που μας έχει τάξει ο λαός να υπηρετούμε.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα μιλήσω από τη θέση μου, κύριε Πρόεδρε. Σας ευχαριστώ πολύ.

Είμαι αναγκασμένος να κάνω αναφορά στο λυπηρό γεγονός της συμπεριφοράς του κ. Αυγενάκη, που έγινε σε δημόσια θέα, αποτυπώθηκε, μαγνητοσκοπήθηκε και πλέον αποτελεί και καύσιμη ύλη για την αντιπολιτευτική διάθεση, που κυριαρχεί στην κοινωνία και εν μέρει την ερμηνεύει.

Έχουμε ένα πρότυπο κακής συμπεριφοράς, ενός ο οποίος έχει την ευθύνη της βουλευτικής του ιδιότητας και αντί αυτό να τον καθιστά σεμνό και έχοντας επίγνωση του βάρους και της ευθύνης που φέρει, τον καθιστά προπετή, προκλητικό και επιτίθεται σε εργαζόμενο ο οποίος κάνει τη δουλειά του.

Βεβαίως, μπροστά στο μαγνητοσκοπημένο γεγονός, το οποίο αναντίρρητα δείχνει τη σκαιή συμπεριφορά του τέως Υπουργού προς τον εργαζόμενο, αναγκάστηκε να τα μαζέψει και να ζητήσει συγγνώμη, μια συγγνώμη, όμως, η οποία είναι υποκριτική, γιατί ακριβώς ο κ. Αυγενάκης έχει δώσει δείγματα γραφής και γενικότερα όχι μόνο σε προσωπικό, αλλά και σε πολιτικό επίπεδο.

Βεβαίως, η ευθύνη τώρα ανήκει στα θεσμικά όργανα της Κοινοβουλευτικής Ομάδας της Νέας Δημοκρατίας. Κινήθηκε μια διαδικασία από τον Πρόεδρο της Βουλής σε ό,τι αφορά αυτή καθαυτή τη βουλευτική του ιδιότητα. Προσήκει και ανάλογη διαδικασία από την Κοινοβουλευτική Ομάδα της Νέας Δημοκρατίας.

Ταυτοχρόνως, όμως, θα πρέπει να γίνει μια διάκριση, διότι εγώ παρακολουθούσα το απόσπασμα που βαρύνει την κ. Φωτίου και το οποίο κακώς έφερε σε σύζευξη ο κύριος Πρόεδρος της Βουλής κατά την προηγούμενη τοποθέτησή του.

Η κ. Φωτίου δεν απευθύνθηκε σε κανέναν. Η έκφραση η σκαιή που χρησιμοποίησε ήταν μια έκφραση οργής και έκφραση εσωτερικής αγανάκτησης. Δεν είχε αποδέκτη. Βεβαίως, καλό είναι να αποφεύγονται, αλλά δεν πρέπει να μπαίνουν ούτε αντιπαραθετικά ούτε συμψηφιστικά και κυρίως δεν έχουν την ίδια απαξία και βαρύτητα.

Με αυτή την έννοια, λοιπόν, θεωρώ…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν αναφέρθηκε συμψηφιστικά ο Πρόεδρος της Βουλής.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν είπα ότι αναφέρθηκε. Ακούστηκε και το ένα και το άλλο και εισέπραξαν και οι δύο συνάδελφοι μία ποινή, που, εν πάση περιπτώσει, όμως, έτσι όπως τέθηκαν θεωρώ ότι υπάρχει μια σαφής και αποκλίνουσα βαρύτητα.

Σε ό,τι αφορά αυτή καθαυτή την κύρωση, έχει πάρα πολύ ενδιαφέρον και τώρα στα πέντε λεπτά, δεν μπορώ να πω πολλά πράγματα, αλλά ακούσαμε στην κριτική αυτής της κύρωσης ότι πρόκειται για την συνολική πολιτική στρατηγική της Κυβέρνησης στις διεθνείς σχέσεις και άρα όποιος είναι θετικός απέναντι σε αυτή τη σύμβαση αποδέχεται a priori και εν συνόλω τη διεθνή πολιτική της Κυβέρνησης της Νέας Δημοκρατίας.

Έχουμε δύο συγκεκριμένες συμβάσεις και αυτές οι συγκεκριμένες συμβάσεις πρέπει να ιδωθούν στη συγκυρία και στις διεθνείς γεωπολιτικές συνθήκες που επιβάλλουν την ανάληψη πρωτοβουλιών για τη δημιουργία διμερών σχέσεων, που μπορεί να αποτελέσουν παράγοντα σταθερότητας στην περιοχή μας. Εμείς στον ΣΥΡΙΖΑ έτσι τις προσεγγίζουμε.

Βεβαίως, η Σαουδική Αραβία είναι μέρος του αραβικού κόσμου. Παρ’ όλες τις ενστάσεις, τις διαφωνίες, τις αντιθέσεις και την κριτική που ασκούμε στο υφιστάμενο καθεστώς της Δυναστείας των Σαούντ, αυτό δεν μας καθιστά a priori εχθρούς της κρατικής υπόστασης της Σαουδικής Αραβίας. Αλίμονο, αν κάθε φορά πρυτανεύανε εσωτερικά πολιτικά κριτήρια για τη σύναψη διεθνών σχέσεων.

Άρα το μείζον θέμα της παρουσίας των Ένοπλων Δυνάμεων στην αντισυμβαλλόμενη χώρα, νομίζω, είναι, όπως το έχουμε θέσει σε όλη τη διαδικασία, η αποφυγή εμπλοκής, η αποφυγή διένεξης, η παρουσία να έχει μόνον αμυντικό χαρακτήρα. Ο κύριος Υπουργός παρέσχε τη διαβεβαίωση. Είμαστε εδώ να το παρακολουθήσουμε.

Ταυτοχρόνως, όμως, προκύπτει ανάγκη για άμεσες πρωτοβουλίες για να επέλθει ειρήνη στην ευρύτερη περιοχή.

Το κράτος του Ισραήλ δεν μπορεί, στο όνομα της αυτοάμυνας, να συνεχίζει τον αφανισμό και τη γενοκτονία του παλαιστινιακού λαού. Άρα η Κυβέρνηση πρέπει να αρθεί πάνω από τη συγκυρία και τα στενά συμφέροντα, να πάρει πρωτοβουλίες που ανήκουν σε μία χώρα που είναι στον στενό πυρήνα της Ευρωπαϊκής Ένωσης, χώρα η οποία έχει παραδοσιακούς δεσμούς με τον αραβικό κόσμο και να εξαντλήσει κάθε δυνατότητα για την επίτευξη ανακωχής, εκεχειρίας και εξεύρεσης ελληνικής λύσης.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Τον λόγο έχει η Κοινοβουλευτική Εκπρόσωπος της Νέας Δημοκρατίας κ. Άννα Ευθυμίου. Μετά θα ακολουθήσει η Πρόεδρος της Πλεύσης Ελευθερίας και η συνεδρίαση θα κλείσει με την ομιλία του Υπουργού.

Κυρία Ευθυμίου, έχετε τον λόγο.

**ΑΝΝΑ ΕΥΘΥΜΙΟΥ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, θα ξεκινήσω την τοποθέτησή μου με το θλιβερό γεγονός του κ. Αυγενάκη, το οποίο καταδικάζουμε, δηλαδή αυτή την απαράδεκτη πραγματικά συμπεριφορά του που αμαυρώνει το κύρος του Κοινοβουλίου και δείχνει καταφρόνηση στους πολιτειακούς θεσμούς.

Σε κάθε περίπτωση οι δικές μας ενέργειες ως Νέα Δημοκρατία ήταν ακαριαίες. Άμεσα από το πρωί, από τον κ. Μαρινάκη τέθηκε το ζήτημα. Τοποθετήθηκε ο Κυβερνητικός μας Εκπρόσωπος. Ο κ. Αυγενάκης κλήθηκε από το Γραμματέα της Κοινοβουλευτικής μας Ομάδας, τον κ. Καλαφάτη και στη συνέχεια άμεσα, ακαριαία ο Πρόεδρος της Κοινοβουλευτικής μας Ομάδας, ο Πρωθυπουργός, ο κ. Μητσοτάκης έστειλε αίτημα στην Επιτροπή Δεοντολογίας για διαγραφή του κ. Αυγενάκη. Και αυτή τη στιγμή είναι εύλογο ότι, μετά την παροχή εξηγήσεων, θα επικυρώσει την παραπάνω εισήγηση.

Άρα, κύριε Μάντζο, δεν είναι κάπου στον δρόμο αυτό το αίτημα. Συνεδριάζει η Επιτροπή Δεοντολογίας.

**ΔΗΜΗΤΡΙΟΣ ΜΑΝΤΖΟΣ:** Πόσες ώρες χρειάζεστε;

**ΑΝΝΑ ΕΥΘΥΜΙΟΥ:** Συγκεκριμένες διαδικασίες τηρούνται. Είναι θέμα διαδικασιών…

**ΔΗΜΗΤΡΙΟΣ ΜΑΝΤΖΟΣ:** Δεν έχει απαρτία το πειθαρχικό;

**ΑΝΝΑ ΕΥΘΥΜΙΟΥ:** Είναι θέμα διαδικασιών. Σας απαντάω, κύριε Μάντζο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ, μη διακόπτετε.

**ΑΝΝΑ ΕΥΘΥΜΙΟΥ:** Αυτή είναι η πραγματικότητα και επομένως τα αντανακλαστικά της Κυβέρνησης ήταν ακαριαία.

Τώρα σε ό,τι αφορά την τοποθέτηση του κ. Βελόπουλου, προφανώς έθιξε πολλά ζητήματα τα οποία όμως δεν ήταν σχετικά με το παρόν νομοσχέδιο. Τα περισσότερα από αυτά δεν ήταν σχετικά, στη πλειονότητά τους. Και φυσικά τα έχει θέσει κατ’ επανάληψη και η Κυβέρνηση επίσης έχει δώσει συγκεκριμένες απαντήσεις κατ’ επανάληψη.

Σε ό,τι αφορά το νομοσχέδιο, έρχονται προς ψήφιση δύο συμβάσεις στρατιωτικής συνεργασίας με τη Σαουδική Αραβία. Η αναγκαιότητα κύρωσης αμφότερων των συμβάσεων με τυπικό νόμο πηγάζει από τα άρθρα 28, παράγραφος 1 και 36, παράγραφος 2 του Συντάγματος και εντάσσονται στο προφανές, ότι τα συμφέροντα της πατρίδας μας ξεπερνούν τα στενά γεωγραφικά σύνορα της Ελλάδος.

Με την ψήφιση, λοιπόν, των συμβάσεων αυτών επιβεβαιώνουμε τον ρόλο της Ελλάδος σε ένα ευρύτερο γεωστρατηγικό και σύγχρονο επιχειρησιακό περιβάλλον. Θέλουμε μία Ελλάδα που διεκδικεί έναν πρωταγωνιστικό ρόλο στην ευρύτερη περιοχή της Νοτιοανατολικής Μεσογείου, αλλά και στη Μέση Ανατολή. Και ας μην ξεχνάμε ότι αυτές οι συμφωνίες αποτελούν μέρος γενικότερων συμφωνιών, οικονομικών συμφωνιών, ενεργειακών συμφωνιών που πραγματικά χτίζουν τον πρωταγωνιστικό ρόλο της Ελλάδος στην περιοχή.

Αυτό λοιπόν επιτάσσει προφανώς να έχουμε μια ισχυρή αμυντική παρουσία στην ευρύτερη περιοχή και φυσικά αυτό συνεπάγεται και την αμυντική θωράκιση της πατρίδας μας. Η χώρα μας βέβαια αναγνωρίζει τον πρωταγωνιστικό ρόλο της Σαουδικής Αραβίας στο Συμβούλιο Συνεργασίας των χωρών του Κόλπου και στην ευρύτερη περιοχή της Μέσης Ανατολής.

Έτσι η διμερής συνεργασία σε ζητήματα άμυνας και ασφάλειας λειτουργεί πάντα με γνώμονα την αμοιβαία εμπιστοσύνη και την κοινή δράση, ώστε η πατρίδα μας να μπορεί να εξασφαλίσει τη συλλογή κρίσιμων πληροφοριών για την ευρύτερη περιοχή, αλλά και επιπρόσθετα να αναδειχθεί ένας πυλώνας σταθερότητας, ασφάλειας και ειρήνης.

Σημειώνουμε εδώ ότι με τη σύσταση της μεικτής ελληνο-σαουδαραβικής στρατιωτικής επιτροπής όλη αυτή η συνεργασία, όπως αποτυπώνεται στις συμφωνίες, επανατροφοδοτείται, επαναπροσδιορίζεται και επαναδιαμορφώνεται ανάλογα με τα διδάγματα και τις αξιολογήσεις της επιτροπής προς τις αρχές των δύο κρατών.

Συνεπώς με την κύρωση αυτών των δύο συμφωνιών που αφορούν την αμυντική συνεργασία μεταξύ των δύο κρατών επεκτείνεται η ζώνη ασφαλείας γύρω από την Ελλάδα, περιφρουρούνται τα γεωστρατηγικά της συμφέροντα και παράλληλα προβάλλεται η εθνική ισχύς και αξιοπιστία μας ως διεθνώς δρών σύμμαχος, εταίρος και γείτονας.

Έτσι, λοιπόν, με την κύρωση των συμφωνιών αυτών, καταλήγουμε ότι κάνουμε ένα ακόμα βήμα ενίσχυσης του ελληνικού διπλωματικού και γεωστρατηγικού οπλοστασίου μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ευθυμίου.

Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Θα μου επιτρέψετε να ξεκινήσω λέγοντας ότι το κύρος του Κοινοβουλίου το διαφυλάσσουμε με τη συνολική μας παρουσία -και όχι απουσία-, με τη συνολική μας συμπεριφορά, η οποία όταν μετέρχεται κατά σύστημα απρεπείς εκφράσεις, bullying, ύβρεις, αποτελεί συμπεριφορά υποβάθμισης της κοινοβουλευτικής λειτουργίας και της δημοκρατίας. Το διαφυλάσσουμε συνολικότερα όταν συγκροτούμε και είμαστε και δίνουμε το παράδειγμα και το υπόδειγμα.

Είναι κάτι για το οποίο έστειλα το πρώτο μου διάβημα πέρσι τέτοιες μέρες στον κ. Μητσοτάκη και στον κ. Τασούλα, καλώντας τους να διαφυλάξουν το κύρος της Βουλής και της δημοκρατικής λειτουργίας από απρεπείς και αντικοινοβουλευτικές συμπεριφορές.

Βεβαίως, καμμία απάντηση δεν έλαβα. Αλλά, έμπρακτη απάντηση έχουν υπάρξει σε όλο αυτό το διάστημα οι ύβρεις, το bullying, οι απειλές, οι αντικοινοβουλευτικές συμπεριφορές στις οποίες καταφεύγουν κατ’ εξοχήν οι Υπουργοί και οι Βουλευτές της Νέας Δημοκρατίας.

Άρα, η Πλεύση Ελευθερίας, και εγώ προσωπικά, καταδικάζοντας απερίφραστα, τη συμπεριφορά του κ. Αυγενάκη εκτός Βουλής -και μάλιστα σε εργαζόμενο και μάλιστα σε έναν εργαζόμενο στο πεδίο των αερομεταφορών, έναν τομέα που έχει αποκαλυφθεί ότι βρίσκεται σε σοβαρή επισφάλεια, και είναι επανειλημμένες οι επίκαιρες ερωτήσεις μου στον Πρωθυπουργό, τις οποίες ο κ. Μητσοτάκης δεν απαντάει, για την ανασφάλεια στις αερομεταφορές- τη λεκτική και σωματική βία που άσκησε ο μέχρι πρότινος Υπουργός της Κυβέρνησης Μητσοτάκη, υπογραμμίζουμε ότι σε αυτές τις συμπεριφορές οδηγούνται τα πρόσωπα τα κυβερνητικά ακριβώς διότι υπάρχει μια συνολική χαλαρότητα των κοινοβουλευτικών ηθών σε σχέση με την αξιοπρέπεια των άλλων Βουλευτών, των εργαζομένων.

Εμείς, ξέρετε, είμαστε ίσως η μόνη Κοινοβουλευτική Ομάδα που φροντίζουμε, όταν φεύγουμε από τις συνεδριάσεις της Ολομέλειας, να μην αφήνουμε πίσω μας σκουπίδια, γιατί δεν θεωρούμε ότι οι εργαζόμενοι στη Βουλή είναι υποχρεωμένοι να μαζεύουν τα σκουπίδια των Βουλευτών. Δεν θεωρούμε ότι πρέπει να συμπεριφερόμαστε ως ανώτεροι στο προσωπικό της Βουλής. Και συνολικά θεωρούμε ότι θα πρέπει να δίνουμε παράδειγμα και υπόδειγμα. Σας καλώ να το μιμηθείτε αυτό το παράδειγμα.

Και σας καλώ συνολικότερα και καλώ την Κυβέρνηση που πάλι είναι παρούσα με έναν Υφυπουργό, τον Υφυπουργό Εθνικής Άμυνας, τον κ. Κεφαλογιάννη, να δώσει το σωστό παράδειγμα. Κύριε Κεφαλογιάννη, σας βλέπω ότι κάνετε ένα νεύμα. Δεν είναι εικόνα Κυβέρνησης αυτή η μόνιμη απουσία, η μόνιμη εκπροσώπηση από Υφυπουργούς, η συνεχής απουσία των Υπουργών και η συνεχής απουσία των Βουλευτών.

Και εσείς και εγώ και η κ. Τζάκρη τότε ήμασταν οι τρεις μοναδικοί Βουλευτές που βρισκόμασταν σε εκείνη την ιστορική συνεδρίαση της Επιτροπής Δημόσιας Διοίκησης, Δημόσιας Τάξης και Δικαιοσύνης με Πρόεδρο τον κ. Βιρβιδάκη ο οποίος ρωτούσε αν εγκρίνεται το άρθρο 1 και απαντούσα μόνο εγώ ότι δεν εγκρίνεται, «όχι». Εσείς δεν μιλούσατε, η κ. Τζάκρη δεν μιλούσε, Βουλευτής τότε του ΠΑΣΟΚ και ο κ. Βιρβιδάκης έλεγε ότι εγκρίνεται κατά πλειοψηφία και ήσασταν δύο σιωπηλοί και εγώ έλεγα «όχι». Και ο κ. Βιρβιδάκης παρ’ όλα αυτά έκανε διάγνωση έγκρισης κατά πλειοψηφία και στη συνέχεια πλαστογραφήθηκαν τα Πρακτικά και έγραφαν. «Εγκρίνεται το άρθρο 1;» και από κάτω «Πολλοί Βουλευτές: Δεκτό, δεκτό».

Θέλω να πω ότι το κύρος του Κοινοβουλίου το διαφυλάσσουμε όταν το Κοινοβούλιο είναι ζωντανό, όταν οι Βουλευτές και οι Βουλευτίνες είναι παρόντες και παρούσες, όταν ο Πρωθυπουργός έρχεται και δεν απουσιάζει και δεν σνομπάρει τη Βουλή ούτε τη θεωρεί πάρεργο, ούτε απαντάει σε μένα ότι έχουμε και άλλες δουλειές κυρία Κωνσταντοπούλου ούτε όταν συστηματικά αρνείται να απαντήσει στον κοινοβουλευτικό έλεγχο και στις επανειλημμένες ερωτήσεις που του έχω κάνει.

Για δωδέκατη φορά κατέθεσα προχθές επίκαιρη ερώτηση για την εξωτερική μας πολιτική στο πεδίο του πολέμου σε βάρος του παλαιστινιακού λαού, της γενοκτονίας σε βάρος του παλαιστινιακού λαού, την οποία η Κυβέρνηση αρνείται μέχρι σήμερα να ονομάσει γενοκτονία με τον ίδιο τρόπο που αρνείται να ονομάσει έγκλημα το έγκλημα των Τεμπών.

Δείτε την εικόνα του κ. Γεωργιάδη προχθές, την έξαλλη, υβριστική, συνολικά σκαιά παρουσία του και πείτε μας ότι δεν είναι αυτό το παράδειγμα το οποίο και ο κ. Αυγενάκης ανακύκλωσε και πάρα πολλά μέλη της Κοινοβουλευτικής Ομάδας της Νέας Δημοκρατίας και της Κυβέρνησης επαναλαμβάνουν.

Άρα από πλευράς της Πλεύσης Ελευθερίας ζητάμε αλήθεια και ειλικρίνεια όχι άλλη υποκρισία. Όχι επειδή βρέθηκε η Κυβέρνηση σε δεινή, δεινότατη θέση να παριστάνει ότι δεν γνωρίζει τις συμπεριφορές των Υπουργών και των Βουλευτών της. Και επιτέλους ας αναλάβει κάποιος και μία ευθύνη ειλικρινά. Γιατί μέχρι στιγμής ακούμε προσχηματικές αναλήψεις ευθυνών.

Έρχομαι στο ζήτημα των δύο συμβάσεων, οι οποίες φέρονται προς κύρωση. Θα ήθελα πρώτα απ’ όλα να πω ξεκάθαρα ότι η Πλεύση Ελευθερίας θεωρεί σκανδαλώδες το να έρχονται αυτές οι δύο συμβάσεις με μία συντετμημένη διαδικασία, χωρίς να γίνεται πραγματική διαδικασία λογοδοσίας στη Βουλή για το πώς έχουν εφαρμοσθεί από την υπογραφή τους. Σας θυμίζω ότι η πρώτη σύμβαση έχει υπογραφεί στις 20 Απριλίου του 2021 στην περίοδο του lockdown και η δεύτερη σύμβαση έχει υπογραφεί στις 26 Ιουλίου του 2022, η πρώτη από τον κ. Δένδια, η δεύτερη από τον κ. Παναγιωτόπουλο με την ιδιότητα του πρώτου ως Υπουργού Εξωτερικών και του δεύτερου ως Υπουργού Εθνικής Άμυνας.

Μιλάμε δηλαδή για συμβάσεις που η μία μετράει περισσότερα από τρία χρόνια από την υπογραφή της και η δεύτερη μετράει δύο χρόνια από την υπογραφή της. Τις εφαρμόζετε χωρίς κύρωση και αυτό συνιστά πολύ σοβαρή παραβίαση και της κοινοβουλευτικής λειτουργίας και της διαφάνειας στο πεδίο των Ενόπλων Δυνάμεων και της λειτουργίας των Σωμάτων των Ενόπλων Δυνάμεων.

Κύριε Υφυπουργέ, είστε Υφυπουργός Εθνικής Άμυνας και το Σύνταγμά μας ρητά απαγορεύει, όπως και ο καταστατικός χάρτης των Ηνωμένων Εθνών ρητά απαγορεύει την εμπλοκή της χώρας μας σε οποιαδήποτε άλλη δραστηριότητα επιθετικού πολέμου και εμπόλεμης κατάστασης έξω από την εθνική άμυνα.

Όταν ξεκίνησα τη δικηγορία στα τέλη του 2002 αρχές του 2003, ως νεαρή δικηγόρος τότε χρειάστηκε να υπερασπιστώ στρατιωτικούς ιατρούς τους οποίους με το ζόρι η κυβέρνηση υποχρέωνε να υπηρετούν στο Αφγανιστάν σε εμπόλεμη ζώνη διακινδυνεύοντας και παραγνωρίζοντας την άρνησή τους. Εμφάνιζε η κυβέρνηση ως υποχρέωση των στρατιωτικών ιατρών να μεταφέρονται σε εμπόλεμες ζώνες στο Αφγανιστάν και να υπηρετούν εκεί με κίνδυνο της ζωής τους.

Κάτι ανάλογο πράττεται με αυτές τις συμβάσεις, οι οποίες είναι ανατριχιαστικές. Και θέλω να σας πω ότι έχετε τεράστια ευθύνη. Τι συμφωνείτε εδώ; Συμφωνείτε στο άρθρο 7 της πρώτης σύμβασης ότι θα έχουμε νεκρούς και ότι τα υπολείμματα ή οι ανθρώπινοι σοροί των ελληνικών Ενόπλων Δυνάμεων που προκύπτουν -«οι σοροί που προκύπτουν», είναι δυνατόν; Είναι δυνατόν να μετέρχεστε αυτή την ορολογία; «Οι σοροί που προκύπτουν», δηλαδή οι άνθρωποι που σκοτώνονται, τα θύματα- από οποιοδήποτε περιστατικό ή ατύχημα, παραμένουν στην κυριότητα και υπό τον έλεγχο της Ελληνικής Δημοκρατίας».

Δεν ξέρω τι πρέπει να κάνω. Να φωνάξω, να κλάψω; Είναι δυνατόν να αντιμετωπίζετε τους ανθρώπους που υπηρετούν την πατρίδα μας ως αντικείμενα που μπορεί να μετεξελιχθούν σε σορούς που προκύπτουν; Είναι δυνατόν; Έχετε την υποχρέωση να διαφυλάξετε τις ζωές τους. Έχετε υποχρέωση να μην τους στείλετε στον κίνδυνο ζωής. Είναι υποχρέωση της πολιτείας.

Και εσείς κύριοι του ΠΑΣΟΚ, είναι δυνατόν να λέτε ότι τέτοιες συμβάσεις προάγουν τις διεθνείς σχέσεις της χώρας; Και εσείς κύριοι του ΣΥΡΙΖΑ, είναι δυνατόν να λέτε ότι ζητήσαμε διαβεβαιώσεις και τις πήραμε και χαιρόμαστε και περιμένουμε. Τι διαβεβαίωση να πάρετε για αυτό; Σας λέει καθαρά ότι θα προκύψουν και μπορεί να προκύψουν ανθρώπινες σοροί από περιστατικό ή ατύχημα.

Με συγχωρείτε πάρα πολύ, είναι ακραία αυτή η πρόβλεψη. Είναι ακραία παραβίαση των υποχρεώσεών σας να διαφυλάξετε τις ζωές των ανθρώπων που υπηρετούν, όπως είναι υποχρέωσή σας να διαφυλάξετε τα δικαιώματά τους.

Τι λέτε; Το κράτος αποστολής έχει αρμοδιότητα σε πειθαρχικά θέματα του ελληνικού προσωπικού. Το κράτος υποδοχής, δηλαδή η Σαουδική Αραβία, έχει δικαίωμα να ασκεί κατά προτεραιότητα δικαιοδοσία επί μελών των δυνάμεων του κράτους αποστολής και μελών του πολιτικού προσωπικού σχετικά με σοβαρά αδικήματα που διαπράχθηκαν. Δίνετε δικαιοδοσία στη Σαουδική Αραβία;

 Κύριε του ΚΚΕ, δεν καταλάβατε καλά την εισήγηση του εισηγητή μας. Δεν είπε ότι υποστηρίζουμε να γίνεται αυτή η διαδικασία υπό καθεστώς ετεροδικίας. Και είναι καλό να συνεννοούμαστε χωρίς να διαστρέφει ο ένας τα λόγια του άλλου.

Η Πλεύση Ελευθερίας ψηφίζει εναντίον αυτής της συμφωνίας. Ο εισηγητής μας εξήγησε καταλεπτώς πόσο σκανδαλώδης είναι αυτή η πρόβλεψη και μου έκανε εντύπωση που σας άκουσα να λέτε κάτι αντίθετο.

Είμαστε κατά αυτής της συμφωνίας και θεωρούμε σκανδαλώδες ότι περιστέλλετε με αυτή ακόμη και τα δικαιώματα τα οποία απολαμβάνουν οι Έλληνες και οι πολίτες κάθε κράτους-μέλους του Συμβουλίου της Ευρώπης, τα δικαιώματα δηλαδή σε δίκαιη δίκη. Ακούστε τι λέτε, ότι στα μέλη του ελληνικού προσωπικού που ενδέχεται να οδηγηθούν ενώπιον των δικαστηρίων του κράτους υποδοχής χορηγούνται τουλάχιστον τα ακόλουθα δικαιώματα: να παραμείνουν υπό κράτηση στις εγκαταστάσεις του κράτους αποστολής κατά την διάρκεια της προδικαστικής περιόδου, οι διαδικασίες της δίκης να διεξαχθούν το συντομότερο δυνατόν, να ενημερωθούν για την κατηγορία εναντίον τους σε εύλογο χρόνο πριν την ημερομηνία της δίκης, να διορίσουν δικηγόρο, να ζητήσουν τη βοήθεια πιστοποιημένου διερμηνέα και να επιτραπεί σε εκπρόσωπο της πρεσβείας της χώρας να παραστεί στη δίκη. Σοβαρά; Θεσπίζετε παρέκκλιση, δηλαδή, από την Ευρωπαϊκή Σύμβαση Δικαιωμάτων του Ανθρώπου και τα δικαιώματα λήψης αντιγράφων της δικογραφίας, πρότασης μαρτύρων, επ' ακροατηρίω διαδικασίας, εξέτασης μαρτύρων, έφεσης. Θεσπίζετε παρέκκλιση από την ΕΣΔΑ και το φέρνετε εδώ σαν να είναι Τετάρτη μεσημέρι; Και σας λέει και το ΠΑΣΟΚ «τι ωραία σύμβαση που προάγει τις διεθνείς μας σχέσεις»;

Έχουμε απόλυτη αντίρρηση. Θα πρέπει να αποσυρθεί, διότι παραβιάζει τις διεθνείς υποχρεώσεις της χώρας μας αυτή η σύμβαση και τις υποχρεώσεις τήρησης της Ευρωπαϊκής Σύμβασης Δικαιωμάτων του Ανθρώπου, των διεθνών συμβάσεων διαφύλαξης των δικαιωμάτων του ανθρώπου, του Χάρτη Θεμελιωδών Δικαιωμάτων του Ανθρώπου της Ευρωπαϊκής Ένωσης, των διεθνών συμφώνων του ΟΗΕ για τα ατομικά και πολιτικά δικαιώματα.

Και επειδή είστε δικηγόρος, κύριε Κεφαλογιάννη, δεν θα απαριθμήσω όλο το διεθνές προστατευτικό πλαίσιο προστασίας από το οποίο αποτελεί παρέκκλιση αυτή η πρόβλεψη. Πώς είναι δυνατόν να το φέρνετε να το κυρώσει η Βουλή; Είναι παραβίαση των διεθνών υποχρεώσεων της χώρας και μάλιστα των υποχρεώσεων που αφορούν τα ανθρώπινα δικαιώματα.

Εμείς δεν έχουμε κανέναν δισταγμό. Ακούστηκαν σε αυτή την Αίθουσα ανιστόρητα πράγματα. Άκουσα ότι μπορεί αυτή η σύμβαση να ενταχθεί σε ένα πλαίσιο της φιλίας της Ελλάδας με τον αραβικό κόσμο. Κοιτάξτε, ιστορικά οι δεσμοί φιλίας αυτοί συνήφθησαν, για να υπερασπιστεί η χώρα μας τα δικαιώματα των ανθρώπων στον αραβικό κόσμο και ιδίως τα δικαιώματα των Παλαιστινίων. Και είναι ιστορική η συμμαχία του ελληνικού λαού με τον παλαιστινιακό για την υπεράσπιση των δικαίων των Παλαιστινίων, κάτι που η Κυβέρνησή σας δεν κάνει. Ουδέποτε υπήρξε ιστορικό προηγούμενο τέτοιου είδους σε επίπεδο κυβερνητικό, σύμπραξης με απολυταρχικά και αυταρχικά καθεστώτα. Και φαίνεται ότι η συγκίνησή σας για τα καθεστώτα αυτά έχει να κάνει με την οικονομική ευρωστία των καθεστώτων και με τις μπίζνες τις οποίες συνάπτετε και ονειρεύεστε.

Δεν μπορεί την ώρα που έχει ξεσπάσει παγκόσμιο σκάνδαλο, το Κατάρ- gate, το σκάνδαλο εξαγοράς αξιωματούχων της Ευρωπαϊκής Ένωσης από το Κατάρ, την ίδια ώρα να διαφημίζετε και πάλι συμμαχίες με το Κατάρ, όπως δεν μπορεί την ώρα που βοά ο τόπος για τις παραβιάσεις του Διεθνούς Δικαίου και του Διεθνούς Ανθρωπιστικού Δικαίου και του Διεθνούς Ποινικού Δικαίου από την Σαουδική Αραβία με τη διάπραξη εγκλημάτων πολέμου, εγκλημάτων κατά της ανθρωπότητας στην Υεμένη και σε βάρος των παιδιών της Υεμένης, να έρχεστε και να φέρνετε μια στρατιωτική συμμαχία που εμπλέκει τους Έλληνες πολίτες στρατιωτικούς σε αυτή τη δραστηριότητα.

Χάρηκα που άκουσα τον κ. Τζανακόπουλο, νομίζω ότι είναι η πρώτη φορά που ακούω πρώην Υπουργό της Κυβέρνησης Τσίπρα να λέει «ήταν απολύτως λάθος η Συμφωνία που υπέγραψε η Κυβέρνηση Τσίπρα με τη Σαουδική Αραβία». Εγώ τότε ως Επικεφαλής της Πλεύσης Ελευθερίας που ήταν έξω από τη Βουλή κατήγγειλα με όλη τη δύναμη της ύπαρξής μου αυτή τη Συμφωνία και χαίρομαι που σήμερα κάποιος υπεύθυνος λέει «θεωρώ τεράστιο λάθος και κάνω αυτοκριτική». Περιμένω να ακούσω και άλλους να κάνουν την ίδια αυτοκριτική και για αυτή τη Συμφωνία και για τη Συμφωνία των Πρεσπών που την έφερε ο Τραμπ και το ΝΑΤΟ και για τα μνημόνια. Περιμένουμε αυτή την αυτοκριτική. Περιμένουμε την ανάληψη ευθύνης, διότι δεν υπάρχει πολιτική δραστηριότητα και πολιτική παρουσία χωρίς ανάληψη ευθύνης. Είναι παγκόσμια προκλητικό αυτό που συμβαίνει σε αυτή τη χώρα, όλοι να θέλουν να αναβαπτισθούν για τα λάθη τους, χωρίς κανείς ποτέ να τα αναγνωρίζει και να τα αναλαμβάνει.

Έρχομαι, όμως και σε κάτι το οποίο -αν δεν κάνω λάθος και νομίζω ότι δεν κάνω λάθος- δεν ειπώθηκε καθόλου σε αυτή την Αίθουσα και έχει να κάνει με το ποιο είναι το καθεστώς στη Σαουδική Αραβία και έχει να κάνει με την προστασία των ανθρωπίνων δικαιωμάτων, φυσικά με την εφαρμογή των κανόνων του κράτους δικαίου, αλλά και κατ’ εξοχήν με την προστασία των ανθρωπίνων δικαιωμάτων των ανθρώπων που υπηρετούν την ελευθερία ενημέρωσης, την ελευθερία του Τύπου, το δικαίωμα των πολιτών να έχουν πρόσβαση στην ενημέρωση, το δικαίωμα των πολιτών να γνωρίζουν.

Κύριε Υφυπουργέ, γνωρίζετε ποιος ήταν ο Τζαμάλ Χασόγκτζι; Γνωρίζετε; Δεν γνωρίζετε, σας βλέπω κοιτάτε επάνω.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Θα κάνουμε διάλογο τώρα; Θα απαντήσω στην ομιλία μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα απαντήσετε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, στο Προεδρείο απευθύνεστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Ο Τζαμάλ Χασόγκτζι ήταν αρθρογράφος της «WASHINGTON POST», εκδότης της «AL WATAN», γενικός διευθυντής του «Al Arab News Channel», ο οποίος στις 2 Οκτωβρίου 2018 πήγε στο Προξενείο της Σαουδικής Αραβίας στην Κωνσταντινούπολη για να πάρει ένα πιστοποιητικό για τον επικείμενο γάμο του. Εκεί δεκαπενταμελής ομάδα Σαουδαράβων πρακτόρων τον στραγγάλισαν, τον δολοφόνησαν, τον διαμέλισαν και το πτώμα του πετάχτηκε σε άγνωστη τοποθεσία.

Η δολοφονία του Τζαμάλ Χασόγκτζι αποτέλεσε διεθνές σκάνδαλο ακραίας παραβίασης των ανθρωπίνων δικαιωμάτων και του δικαιώματος στη ζωή, αλλά και της ελευθερίας του Τύπου που αποδόθηκε ευθέως στον σημερινό Πρωθυπουργό της Σαουδικής Αραβίας Μοχάμεντ Μπιν Σαλμάν, τον πρίγκιπα διάδοχο του θρόνου, γιο του βασιλιά, ο οποίος ανέλαβε την ευθύνη για τη δολοφονία αυτή, αρνούμενος απλώς ότι έδωσε εκείνος την εντολή και είπε: «Αναλαμβάνω την ευθύνη, γιατί έγινε υπό το βλέμμα μου».

Σε αυτό, λοιπόν, το καθεστώς, το οποίο ο σημερινός Πρόεδρος των Ηνωμένων Πολιτειών είχε αποκαλέσει δολοφονικό, αλλά μετά όταν εξελέγη Πρόεδρος συνήψε σχέσεις μαζί του και υπέστη τεράστια κατακραυγή από το ίδιο του το κόμμα, το κόμμα των δημοκρατικών, ο κ. Μπάιντεν.

Είναι διεθνές σκάνδαλο η σύναψη σχέσεων με μία Κυβέρνηση και ένα κράτος το οποίο ενέχεται στη δολοφονία πολιτών του και μάλιστα ενός δημοσιογράφου. Είναι ιερό πρόσωπο ο δημοσιογράφος και είναι ιερή αποστολή των δημοσιογράφων που δολοφονούνται και στην Παλαιστίνη -πάνω από εκατό- τους τελευταίους μήνες, των δημοσιογράφων που υπηρετούν το καθήκον τους, των ανθρώπων που αποκαλύπτουν, όπως ο Τζούλιαν Ασάνζ, που πλήρωσε με δέκα πέντε σχεδόν χρόνια από τη ζωή του την υπηρεσία που προσέφερε στους πολίτες και μέχρι την πρόσφατη απελευθέρωσή του.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, αν μπορείτε, ολοκληρώστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ολοκληρώνω.

Πώς είναι δυνατόν να βάζετε τη χώρα μας να συμπράττει με ένα τέτοιο καθεστώς; Πώς είναι δυνατόν να φέρνετε αποκλίσεις και παρεκκλίσεις από τη διεθνή νομιμότητα; Η Πλεύση Ελευθερίας έχει καταγγείλει ήδη από όταν ήμασταν εκτός Βουλής τη χορήγηση στρατιωτικού υλικού που ονομάσατε «αμυντικό υλικό» στο καθεστώς του Ζελένσκι, έχει καταγγείλει αυτή την ανεκδιήγητη κατάσταση κατά την οποία μια μαριονέτα ο Ζελένσκι να περιφέρεται στα κοινοβούλια της χώρας και να καταχειροκροτείται και να εμπλέκονται οι χώρες και η Ευρωπαϊκή Ένωση σε εγκλήματα και σε εμπόλεμες καταστάσεις, αντί να παίρνουν πρωτοβουλίες για την ειρήνη.

Η Πλεύση Ελευθερίας τάσσεται σταθερά με την πλευρά της ειρήνης, κατά του πολέμου, κατά των εγκλημάτων πολέμου, κατά της γενοκτονίας στην Παλαιστίνη, κατά της εμπλοκής της χώρας μας και των Ενόπλων Δυνάμεων της χώρας μας σε πολεμικές επιχειρήσεις έξω από το ελληνικό έδαφος, κατά αυτών των συμβάσεων που φέρνετε και εναντίον συνολικά κάθε διάρρηξης των υποχρεώσεων της χώρας μας να διαφυλάσσει τα ανθρώπινα δικαιώματα, το Διεθνές Ανθρωπιστικό Δίκαιο, να σέβεται τη διεθνή νομιμότητα και να την τηρεί.

Κλείνω λέγοντας το εξής. Στον λογιστικό έλεγχο του χρέους που έγινε το 2015 εντοπίσθηκε και αποκαλύφθηκε ότι πολύ μεγάλο μέρος του χρέους της χώρας συνδέεται με επιλήψιμες συμβάσεις διαφθοράς, με συμβάσεις αμυντικές δήθεν, εξοπλιστικές δήθεν, για τις οποίες εκταμιεύθηκαν τεράστια ποσά που δεν πήγαν σε λειτουργικό αμυντικό εξοπλισμό, αλλά σε χαλασμένα υποβρύχια, σε τανκς χωρίς όλμους, σε υποβρύχια που έγερναν, σε ελαττωματικό εξοπλισμό και στις τσέπες.

Σήμερα κάνει τον γύρο του διαδικτύου η απόφαση με την οποία και τα κατασχεμένα αποκτήματα για το σκάνδαλο της «SIEMENS» αποδίδονται πίσω σε εκείνους που είτε κρίθηκαν αθώοι είτε κρίθηκε ότι παραγράφηκαν με ευθύνη του κράτους οι κατηγορίες.

Εάν δεν υπάρξει επιτέλους στη χώρα αυτή δικαιοσύνη, διαφάνεια και αλήθεια, δεν θα ησυχάσει ο ελληνικός λαός και οι Έλληνες πολίτες, δεν θα ησυχάσει και η Πλεύση Ελευθερίας. Θα είμαστε εδώ για να σας επισημαίνουμε τα κακώς κείμενα, για να αντιστεκόμαστε στις παραβιάσεις του Συντάγματος, της νομιμότητας και του Διεθνούς Δικαίου, για να σας καλούμε, κύριε της Κυβέρνησης, να πράξετε το καθήκον σας.

Καταψηφίζουμε και τις δύο συμβάσεις. Καλούμε τα κόμματα της Αντιπολίτευσης που δήλωσαν ότι θα τις ψηφίσουν να μην το πράξουν και σας διαβεβαιώνουμε ότι εμείς θα είμαστε εδώ, όπως και οι πολίτες.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Έχει ζητήσει τον λόγο για μία παρέμβαση ο κ. Ξανθόπουλος.

Κύριε Ξανθόπουλε, σας παρακαλώ, να είστε όσο πιο σύντομος μπορείτε.

Ορίστε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Παίρνω τον λόγο -και σας ευχαριστώ πάρα πολύ που μου τον δώσατε-, γιατί θέλω να θέσω υπόψη του κυρίου Υπουργού κάτι που μόλις πληροφορήθηκα. Με αφορμή τον τελευταίο νόμο που ψήφισε η Αντιπροσωπεία για την ευθύνη των ιδιοκτητών να καθαρίζουν τα οικόπεδα τους από εύφλεκτα υλικά κ.λπ., ο διοικητής του 519 Τάγματος Πεζικού στη Δράμα έχει εξοπλιστεί με δενδροκτόνο διάθεση και έχει λιανίσει ό,τι υπάρχει από πλευράς πεύκων στον αύλειο χώρο του στρατοπέδου.

Έχει καταστραφεί ένας σημαντικός πνεύμονας στο κέντρο της Δράμας. Αντέδρασαν οι πολίτες. Έκαναν παρέμβαση, ανήρτησαν την καταστροφή στο διαδίκτυο και ο κύριος διοικητής τους υπέβαλε μήνυση για κατασκοπεία. Αν το διανοείσθε! Πήγαν στο αυτόφωρο και αφέθηκαν φυσικά ελεύθεροι.

Θέλω να πω λοιπόν στην Εθνική Αντιπροσωπεία και το λέω επειδή είσθε εσείς ο πολιτικός προϊστάμενος, κύριε Πρόεδρε, να διαμηνύσετε στον κύριο διοικητή ότι η Ελλάδα είναι μια χώρα ευνομούμενη, οι σερίφηδες δεν έχουν θέση εδώ και θα γιορτάσουμε προσεχώς τα πενήντα χρόνια αποκατάστασης της δημοκρατίας με την οποία οι στρατιωτικοί έπαυσαν να έχουν δικαιώματα ή εξουσίες περισσότερα από όσο τους αναλογούν.

Είναι ένα θέμα το οποίο έχω αναφέρει και στο Υπουργείο σας και θα σας παρακαλέσω να πάρετε άμεσα θέση, διότι δεν επιτρέπεται σε αυτή την κρίσιμη συγκυρία και σε αυτή την πολύ κρίσιμη περιοχή τέτοια γεγονότα να διαρρηγνύουν την ομοψυχία μεταξύ των πολιτών της δραμινής κοινωνίας και του Στρατού.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Πριν δώσω τον λόγο στον Υφυπουργό, θέλω να ανακοινώσω προς το Σώμα τα εξής:

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης, με την από 3 Ιουλίου 2024 επιστολή του προς τον Πρόεδρο της Βουλής, μας ενημερώνει ότι ο Βουλευτής Ηρακλείου κ. Ελευθέριος Αυγενάκης τίθεται εκτός της Κοινοβουλευτικής Ομάδας της Νέας Δημοκρατίας.

(Η προαναφερθείσα επιστολή κατατίθεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.213-214)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ο κύριος Υφυπουργός έχει τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Θα ήθελα να ξεκινήσω με κάποιες αναφορές που έγιναν από την αξιότιμο κυρία Πρόεδρο της Πλεύσης Ελευθερίας όσον αφορά την εύληπτη λειτουργία του Κοινοβουλίου και πράγματι αναφέρθηκε σε μία, όντως, ιστορική συνεδρίαση, όταν συζητούσαμε για τον Κώδικα Δικηγόρων, όπου είχα την τιμή να είμαι εισηγητής από την Πλειοψηφία, εκείνη ήταν εισηγήτρια από τον ΣΥΡΙΖΑ -από το κόμμα στο οποίο ανήκε- και η κ. Τζάκρη από το ΠΑΣΟΚ.

Η κυρία Πρόεδρος, όμως, δεν αναφέρθηκε στα πλήρη γεγονότα εκείνης της επιτροπής, διότι είχε προηγηθεί τόσο η δική μου εισήγηση που είχα πει ότι υπερψηφίζω το σύνολο των άρθρων όσο και η κ. Τζάκρη που είχε πει ότι υπερψηφίζει το σύνολο των άρθρων και απλώς είχα την απαίτηση να μιλάμε για ένα-ένα άρθρο, να λέμε «ναι» ή «όχι» για τα εκατόν εξήντα επτά άρθρα του Κώδικα Δικηγόρων. Αυτή είναι η πραγματικότητα, κύριε Πρόεδρε. Υπήρξε βέβαια μια μονταζιέρα εκείνη την περίοδο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μονταζιέρα υπήρξε;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Βεβαίως. Κόψατε συγκεκριμένα καρέ από εκείνη τη συνεδρίαση και είχαν παίξει στο διαδίκτυο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλοι…

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Εσείς αναφερθήκατε, αλλά αναγκάζομαι και εγώ να πω την πλήρη αλήθεια. Και επειδή όλοι εδώ νομοθετούμε και ξέρουμε τη διαδικασία, ξέρετε πολύ καλά ότι κάποιος ο οποίος λέει ότι υπερψηφίζει το σύνολο των άρθρων, δεν υπάρχει υποχρέωση να λέει ένα-ένα άρθρο αν υπερψηφίζει ή αν αντιστοίχως καταψηφίζει. Το λέω για να καταγραφεί για το πως ήταν η πραγματικότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τη μονταζιέρα τη γνωρίζετε εσείς.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Έρχομαι τώρα στα του νομοσχεδίου.

Θα ήθελα κατ’ αρχάς να ευχαριστήσω το σύνολο των συναδέλφων από τις Κοινοβουλευτικές Ομάδες, τόσο για τα σχόλια και τις παρατηρήσεις τους επειδή επί των δύο σχεδίων νόμων του Υπουργείου Εθνικής Άμυνας που επικυρώνει τις δύο προαναφερόμενες συμφωνίες, δηλαδή, τη συμφωνία στρατιωτικής συνεργασίας Ελλάδος και Σαουδικής Αραβίας και δεύτερον τη συμφωνία για το νομικό καθεστώς των ελληνικών Ενόπλων Δυνάμεων στο Βασίλειο της Σαουδικής Αραβίας.

Κυρίες και κύριοι συνάδελφοι, όπως είπα και στην Επιτροπή δεν θα αναφερθώ επί της ουσίας στο νομοτεχνικό περιεχόμενο των δύο συμφωνιών, το έπραξε ο αγαπητός συνάδελφος, κ. Κτιστάκης, ο εισηγητής της Πλειοψηφίας, ήθελα απλά να επισημάνω ότι σήμερα καλούμαστε για μια ακόμη φορά να αποφασίσουμε για τον ρόλο της πατρίδας μας, της Ελλάδας, στο σύγχρονο επιχειρησιακό και γεωστρατηγικό περιβάλλον. Δηλαδή, μιας Ελλάδας η οποία επαναπροσδιορίζεται στη διεθνή σκηνή και διεκδικεί τον πρωταγωνιστικό της ρόλο ως πυλώνας σταθερότητας στην ευρύτερη περιοχή της Μεσογείου και της Μέσης Ανατολής και βεβαίως, μιας πατρίδας η οποία δεν περιορίζεται στα στενά της γεωγραφικά όρια, καθώς τα γεωστρατηγικά της συμφέροντα είναι ευρύτερα.

Δεν πρέπει επίσης να ξεχνάμε ότι η Ελλάδα βρίσκεται πάνω στους κυριότερους γεωστρατηγικούς κόμβους παγκοσμίως, αποτελεί τον συνδετικό κρίκο μεταξύ των χωρών της νοτιοανατολικής Ευρώπης, της Μαύρης Θάλασσας, της Μέσης Ανατολής και της Βορειοανατολικής Αφρικής και βεβαίως, αυτό αποτελεί μεν από τη μία πλευρά πλεονέκτημα, λόγω της γεωπολιτικής θέσης, από την άλλη επιτάσσει την αμυντική ενεργοποίηση, θωράκιση και βεβαίως όχι τον εφησυχασμό.

Επιτάσσει πρωτοβουλίες και στρατηγικές επιλογές, έτσι ώστε να είμαστε πρωταγωνιστές και όχι κομπάρσοι στις εξελίξεις που συμβαίνουν στην περιοχή αυτή.

Γι’ αυτόν τον λόγο, εν μέσω μάλιστα κοσμογονικών εξελίξεων στο διεθνές σύστημα ασφαλείας, με την ύπαρξη διεθνοποιημένων απειλών, όπως οι σύγχρονες μορφές πειρατείας, η ενεργειακή ανασφάλεια, η τρομοκρατία, οι υβριδικές απειλές, εν μέσω μιας ευρύτερης γεωπολιτικής αναταραχής, η Ελλάδα επέλεξε να είναι μέρος των λύσεων των προβλημάτων και να μην απέχει από την επίλυση αυτών.

Και γι’ αυτόν τον λόγο συμμετέχουμε στην επιχείρηση της Ευρωπαϊκής Ένωσης «Ασπίδες» για τη διασφάλιση της ομαλής λειτουργίας των διεθνών εμπορικών και ναυτιλιακών οδών.

Για τον λόγο αυτό συμμετέχουμε στην Ευρωπαϊκή Αντιπυραυλική Ομπρέλα και βεβαίως πρωταγωνιστούμε στην ανάπτυξη ενός κοινού συστήματος αντιπυραυλικής και αντιαεροπορικής άμυνας για την Ευρώπη και βεβαίως και συμμετέχουμε και με μία συστοιχία Patriot στην αεράμυνα του Βασιλείου της Σαουδικής Αραβίας.

Με τον τρόπο αυτόν συνδράμουμε στην ευρύτερη ενεργειακή ασφάλεια και προασπίζουμε την ασφάλεια του ενεργειακού εφοδιασμού της Ευρώπης και της πατρίδας μας. Άλλωστε η εξοικείωση και η εμπειρία Ελλήνων στρατιωτικών σε αμυντικά συστήματα απειλών από αέρα σε πραγματικά περιβάλλοντα, όπως ο ίδιος ο Αρχηγός ΓΕΕΘΑ μάς εξέθεσε στην επιτροπή μας και σε στρατηγικές επικράτησης είναι ιδιαίτερα κρίσιμες και χρήσιμες για την εφαρμογή των μεταρρυθμίσεων στις Ένοπλες Δυνάμεις που υλοποιεί το Υπουργείο Εθνικής Άμυνας, συμβάλλοντας έτσι τα μέγιστα στο αμυντικό σύστημα της πατρίδας μας κατά των απειλών από αέρος.

Βεβαίως αναγνωρίζει η χώρα μας τον πρωταγωνιστικό ρόλο της Σαουδικής Αραβίας στο Συμβούλιο Συνεργασίας των Χωρών του Κόλπου και στην ευρύτερη περιοχή της Μέσης Ανατολής και βεβαίως έναν σημαίνοντα περιφερειακό ρόλο.

Γι’ αυτόν τον λόγο προχωράει σε στρατηγικές επιλογές εμβάθυνσης και εδραίωσης της αμυντικής μας συνεργασίας, πρώτον, μέσω κοινών ασκήσεων μεταξύ των Ενόπλων Δυνάμεων του Βασιλείου της Σαουδικής Αραβίας και της Ελληνικής Δημοκρατίας, όπως είναι οι ασκήσεις διαχείρισης εκτάκτου ανάγκης και κρίσεων, δεύτερον, μέσω της συμμετοχής της Σαουδικής Αραβίας σε μία ευρύτερη συμμαχία όσον αφορά το οικοσύστημα καινοτομίας και αμυντικών βιομηχανιών -και καλούμε βεβαίως και άλλες τέτοιου είδους πρωτοβουλίες να έρθουν προς την πατρίδα μας- και, τρίτον, μέσω της ανταλλαγής επισκέψεων μεταξύ εμπειρογνωμόνων και ειδικών μέσα από τη διοργάνωση συνεδρίων, συμποσίων, σεμιναρίων και ανταλλαγής στρατιωτικών επεξεργασμένων πληροφοριών.

Μάλιστα με τη σύσταση της μικτής Ελληνοσαουδαραβικής Επιτροπής η όλη συνεργασία θα να επανατροφοδοτείται και θα επαναδιαμορφώνεται ανάλογα, τόσο με τα διδάγματα, όσο και τις αξιολογικές κρίσεις και συστάσεις της Επιτροπής αυτής προς τα δύο κράτη - μέλη.

Βεβαίως, κυρίες και κύριοι συνάδελφοι, πρόκειται για μία διμερή συνεργασία σε θέματα άμυνας και ασφαλείας και λειτουργεί πάντα με γνώμονα την αμοιβαία εμπιστοσύνη και την κοινή δράση, έτσι ώστε η χώρα όχι μόνο μπορεί να εξασφαλίσει τη συλλογή πληροφοριών σχετικά με το ευρύτερο περιβάλλον, αλλά να μπορεί να αναπτυχθεί παράλληλα ως πυλώνας ασφαλείας και σταθερότητας σε μία περιοχή με ιδιαίτερο γεωστρατηγικό ενδιαφέρον σε παγκόσμιο επίπεδο.

Θυμίζω ότι η όποια αστάθεια στην περιοχή της Μέσης Ανατολής αποτελεί έναν σοβαρό κίνδυνο για την οικονομική, την ενεργειακή, αλλά ακόμη και τη φυσική ασφάλεια της Ευρώπης και βεβαίως κατ’ επέκταση και την ασφάλεια της πατρίδας μας. Συνεπώς η Ελλάδα δέον να προχωρήσει σε τέτοιες στρατηγικές επιλογές που θα την αναδείξουν αξιόπιστο εταίρο της Ευρωπαϊκής Ένωσης στη δημιουργία μιας περιφερειακής αρχιτεκτονικής ασφαλείας. Όλες αυτές οι πρωτοβουλίες μάς καθιστούν έναν αξιόπιστο πρωτοπόρο σύμμαχο, ικανό να ανοίξει νέους ορίζοντες συνεργασίας και να αποτελέσει μια γέφυρα μεταξύ των χωρών του Κόλπου και της Ευρώπης.

Συνεπώς με την κύρωση των δύο συμφωνιών επεκτείνεται η ζώνη ασφαλείας γύρω από την Ελλάδα, περιφρουρούνται τα γεωστρατηγικά μας συμφέροντα και παράλληλα προβάλλεται και η εθνική ισχύ μας και αξιοπιστία ως ένας διεθνώς δρων σύμμαχος, εταίρος και γείτονας. Και βεβαίως η υπερψήφιση όλων αυτών των κυρωτικών νόμων των συμφωνιών που συζητάμε σήμερα είναι ένα σημαντικό βήμα ενίσχυσης της στρατιωτικής μας διπλωματίας και βεβαίως και της γεωστρατηγικής φαρέτρας.

Όσον αφορά σε κάποιες παρατηρήσεις που έγιναν από συναδέλφους και δεν θέλω να αφήσω κάποια ερωτήματα αναπάντητα, παρ’ ότι νομίζω ότι κάποια από αυτά τα συζητήσαμε και στις επιτροπές, ξεκινάω κατά σειρά ομιλιών. Αναφέρθηκε ο κ. Ζερβέας για τη Συνθήκη της Βιέννης και για το δίκαιο των συνθηκών ότι δεν εφαρμόζεται. Σας παραπέμπω, κύριε συνάδελφε, στο άρθρο 65 παράγραφος 23 της συγκεκριμένης Σύμβασης της Βιέννης, όπου ρητώς παραπέμπει στο άρθρο 33 του Καταστατικού Χάρτη του ΟΗΕ, το οποίο προβλέπει πληθώρα ισότιμων τρόπων επίλυσης των όποιων διαφορών, μεταξύ των οποίων είναι βεβαίως και οι διαπραγματεύσεις που αναφέρατε στη συγκεκριμένη σύμβαση.

Όσον αφορά μια παρατήρηση που έκανε ο κ. Καζαμίας για το άρθρο 8 περί δικαιοδοσίας στη συγκεκριμένη σύμβαση, εδώ πέρα, κύριε συνάδελφε, να σας πω ότι οι δύο συμφωνίες κατ’ αρχάς είναι συμπληρωματικές. Σας παραπέμπω μάλιστα στο άρθρο 9 παράγραφος 3 της Συμφωνίας Στρατιωτικής Συνεργασίας, που προβλέπει ότι το δικαίωμα της Ελλάδας να αιτείται την παραίτηση της Σαουδικής Αραβίας από τη δικαιοδοσία της επί του ελληνικού προσωπικού για το εν λόγω αίτημα εξετάζεται ευνοϊκά από τη σαουδική πλευρά. Αυτό στις διεθνείς συμφωνίες λέγεται “waiver”, δηλαδή στην ουσία παραίτηση. Άρα υπάρχει και αυτή η πρόβλεψη.

Θα αναφερθώ λεπτομερώς και όσον αφορά στα ζητήματα ποινικού και πειθαρχικού χαρακτήρα και θα αναφερθώ για ποιον λόγο θεωρούμε ότι με αυτόν τον τρόπο προστατεύεται και το ελληνικό προσωπικό το οποίο βρίσκεται αυτή τη στιγμή στη Σαουδική Αραβία.

Ο κ. Ρούντας αναφέρθηκε στην αποδυνάμωση της αμυντικής δυναμικής της χώρας και κάποιοι άλλοι συνάδελφοι βεβαίως. Νομίζω ότι ο Αρχηγός ΓΕΕΘΑ στην επιτροπή μας ρητώς ξεκαθάρισε ότι δεν υπάρχει καμμία αποδυνάμωση και νομίζω ότι κανείς εξ ημών σε αυτή την Αίθουσα δεν μπορεί να είναι ειδικότερος του Αρχηγού, ο οποίος προΐσταται των Ενόπλων Δυνάμεων της χώρας μας, ο οποίος δεσμεύτηκε και είπε ότι η συγκεκριμένη κίνηση δεν έχει κανέναν χαρακτήρα αποδυνάμωσης και βεβαίως αναφέρθηκε σε πάρα πολλά πλεονεκτήματα τα οποία φέρει αυτή η συγκεκριμένη συμφωνία.

Όσον αφορά στα όποια ανταποδοτικά οφέλη, γιατί κάποιοι συνάδελφοι αναφέρθηκαν στο αν θα υπάρξει αναβάθμιση του συγκεκριμένου συστήματος, αν έχουμε πάρει από την πλευρά της Σαουδικής Αραβίας κάποια ανταλλάγματα, όπως προείπα και στην Επιτροπή Εξωτερικών και Άμυνας, θα έρθει προς κύρωση μια τρίτη συμφωνία, η οποία περιλαμβάνει συγκεκριμένα τους όρους για το σύστημα Patriot, όπου εκεί πέρα, επειδή υπάρχουν και διαβαθμισμένες πληροφορίες, θα γίνει μια συζήτηση κεκλεισμένων των θυρών, όπως προβλέπει και ο Κανονισμός της Βουλής, και εκεί πέρα μια σειρά από ερωτήματα τα οποία τέθηκαν τόσο στην επιτροπή όσο και στην Ολομέλεια είμαι βέβαιος ότι θα απαντηθούν.

Όσον αφορά τα ζητήματα που έθεσε, αν θυμάμαι καλά, η κ. Αναγνωστοπούλου περί αναφοράς στις συνθήκες μέσα περί ανθρώπινων σορών και για θανόντες, εξήγησα και στην επιτροπή ότι είναι μια πάγια αναφορά που γίνεται σε τέτοιου είδους συνθήκες. Μάλιστα την ίδια συζήτηση κάναμε και τον Μάρτιο, που είχαν κυρωθεί δύο συμφωνίες μεταξύ Ελλάδος και Ηνωμένων Πολιτειών. Όπου υπάρχει στρατιωτική συμφωνία περιλαμβάνεται και αυτός ο όρος. Δεν είναι κάτι το οποίο είναι πρωτόγνωρο και είναι μια διεθνής πρακτική, ακριβώς για να υπάρχει μια τέτοιου είδους αναφορά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να παράγονται σοροί;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Μακάβριο μεν, αλλά σε κάθε περίπτωση είναι μια πρόβλεψη που παγίως, επαναλαμβάνω, προβλέπεται στις διεθνείς συνθήκες.

Όσον αφορά για την ποινική και πειθαρχική δικαιοδοσία για το ελληνικό προσωπικό το οποίο βρίσκεται στη Σαουδική Αραβία, επειδή, επαναλαμβάνω, οι δύο συνθήκες είναι συμπληρωματικές, για τα μεν πειθαρχικά -τα διαβάζω συγκεκριμένα- παραπτώματα από το άρθρο 9 παράγραφος 5 της Συμφωνίας Στρατιωτικής Συνεργασίας και το άρθρο 8 παράγραφος 1 της Συμφωνίας για το Καθεστώς των Ελλήνων στη Σαουδική Αραβία αρμόδια ρητώς αναφέρεται ότι είναι η χώρα αποστολής, δηλαδή η Ελλάδα. Όσον αφορά την ποινική δικαιοδοσία ισχύουν οι ίδιες διατάξεις του άρθρου 8 της Συμφωνίας του Καθεστώτος των Ελλήνων στη Σαουδική Αραβία. Νομίζω ότι, αν ανατρέξετε στο αντίστοιχο άρθρο, θα το δείτε.

Επομένως πολλές από τις ανησυχίες που εκφράστηκαν όσον αφορά το ποιος έχει τη δικαιοδοσία εν τέλει για το προσωπικό, νομίζω πως καθορίζεται από τις ίδιες συνθήκες. Αν ανατρέξει κανείς στα οικεία άρθρα, θα δείτε ότι αυτό απαντάται.

Τώρα, αναφέρθηκε από τον κ. Μπιάγκη η καθυστέρηση στην κύρωση των δύο συμφωνιών και με αφορμή αυτό να απαντήσω και στον κ. Καζαμία, αν θυμάμαι καλά, που είχε θέσει το ζήτημα αυτό. Εγώ, κύριε συνάδελφε, ποτέ δεν ισχυρίστηκα στην επιτροπή ότι περιποιεί τιμή η καθυστέρηση των κυρώσεων.

Αυτό το οποίο είπα στην επιτροπή είναι ότι είναι δυστυχώς μια πάγια διαδικασία όπου, ενώ υπογράφονται οι συνθήκες, έρχονται μετά από δύο και τρία χρόνια προς κύρωση στη Βουλή. Δεν επιζητώ κάποιο παράσημο. Το είπα γιατί επιδείξατε ένα ύφος το οποίο είναι λίγο πρωτόγνωρο για σας. Συνήθως είστε λίγο πιο συγκεκριμένος.

**ΑΛΕΞΑΝΔΡΟΣ ΚΑΖΑΜΙΑΣ:** Δεν είπατε ότι το βελτιώνετε;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Είπα ότι σκοπός μας είναι να το βελτιώσουμε. Αναγνωρίζω αυτό το πρόβλημα και σκοπός μας είναι να βελτιωθεί αυτό το πράγμα. Και είπα ότι υπάρχουν και παραδείγματα, δυστυχώς, συμφωνιών οι οποίες ήρθαν μετά από έξι και επτά χρόνια προς κύρωση στη Βουλή. Βεβαίως είναι κάτι το οποίο συνολικά πρέπει να το δούμε για τους νόμους καλής νομοθέτησης. Είπα ότι πρέπει να το βελτιώσουμε. Νομίζω ότι αναγνώρισα το πρόβλημα αυτό.

Η κ. Χρηστίδου ζήτησε δέσμευση για την, αν θέλετε, αμυντική κατεύθυνση των δύο συμφωνιών. Σας το είπε και ο Α/ΓΕΕΘΑ, το επαναλαμβάνω και εγώ σήμερα, ρητώς αναφέρεται ούτως ή άλλως και στο προοίμιο και των δύο συμφωνιών, πρόκειται μόνο για αμυντική συμφωνία. Αυτό το σύστημα που βρίσκεται αυτή τη στιγμή και το ευαίσθητο προσωπικό των Ενόπλων Δυνάμεων δεν πρόκειται πουθενά να χρησιμοποιηθεί σε άλλου είδους αποστολή.

Και όσον αφορά την ερώτησή σας για ποιον λόγο δεν έχει έρθει ακόμη η τρίτη συμφωνία, να σας πω ότι, επειδή ακριβώς περιλαμβάνει όλες αυτές τις διαβαθμισμένες πληροφορίες, η όποια νομοτεχνική διαδικασία απαιτείται είναι σίγουρα πιο χρονοβόρα. Αποφασίσαμε ως Υπουργείο να καταθέσουμε αυτές τις δύο συμφωνίες για να μην υπάρχει η αιτίαση -δικαιολογημένη, θα το ξαναπώ- περί καθυστέρησης της διαδικασίας και το άμεσο χρονικό διάστημα θα κατατεθεί και θα συζητηθεί και ελπίζω να υπερψηφιστεί και η τρίτη συμφωνία.

Τέλος, να αναφερθώ σε δυο-τρεις αναφορές που έκανε ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος. Στο αν υπάρχουν κενά στην αντιπυραυλική άμυνα νομίζω το απάντησε με τον πιο πλήρη τρόπο και ο Α/ΓΕΕΘΑ στην επιτροπή μας. Όσον αφορά τη δικαιοδοσία για τις ποινικές και πειθαρχικές πράξεις που τυχόν κάνουν τα μέλη των Ενόπλων Δυνάμεων νομίζω απαντήθηκε προηγουμένως.

Τέλος, επειδή έγινε και μία αναφορά περί αποδυνάμωσης των δυνάμεων στο ανατολικό Αιγαίο, προφανώς επειδή δεν μπορώ να αναφερθώ λεπτομερώς με ανοικτές κάμερες σε αυτή τη συζήτηση, νομίζω ότι κανείς από την Αίθουσα δεν πιστεύει και δεν θα πρέπει μάλλον να αναφέρει ρητώς ότι υπάρχει τέτοιου είδους κατάσταση στα νησιά του ανατολικού Αιγαίου. Βεβαίως σε πάρα πολλές ερωτήσεις των συναδέλφων μας κεκλεισμένων των θυρών, όταν ήταν οι αντίστοιχες συνεδριάσεις, έχουμε πει με πολύ συγκεκριμένα παραδείγματα το πώς αυτό το πράγμα δεν ισχύει στην πραγματικότητα.

Συνεπώς, κύριε Πρόεδρε, για τους παραπάνω λόγους τους οποίους εξέθεσα αλλά και για αυτούς που εισακούστηκαν και στην παρούσα Αίθουσα, καλώ το Σώμα να υπερψηφίσει τις δύο συνθήκες. Νομίζω ότι σίγουρα είναι προς τη σωστή κατεύθυνση αναβάθμισης του γεωπολιτικού αλλά και γεωστρατηγικού ρόλου της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των σχεδίων νόμου και θα ακολουθήσει η ψήφισή τους, η οποία θα γίνει χωριστά για κάθε ένα.

Ξεκινούμε από το πρώτο, το οποίο αφορά το καθεστώς των Ενόπλων Δυνάμεων στη Σαουδική Αραβία.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Η ψήφιση περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εθνικής Άμυνας: «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 233α)

 **ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, συνεχίζουμε με το δεύτερο σχέδιο νόμου.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Η ψήφιση περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

 **ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εθνικής Άμυνας: «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 238α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 17.18΄ λύεται η συνεδρίαση για αύριο, ημέρα Πέμπτη 4 Ιουλίου 2024 και ώρα 13.00΄, με αντικείμενο εργασιών του Σώματος νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Τροποποίηση του π.δ.18/1989 «Κωδικοποίηση διατάξεων νόμων για το Συμβούλιο της Επικρατείας» (Α΄ 8) - Μεταφορά διαφορών στα Τακτικά Διοικητικά Δικαστήρια - Ρυθμίσεις για πιλοτική ή κατόπιν προδικαστικού ερωτήματος δίκη ενώπιον του Συμβουλίου της Επικρατείας - Άλλες διατάξεις του Υπουργείου Δικαιοσύνης», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**